## 3. december 2023

## Prvá Adventná Nedeľa
1. týždeň žaltára

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ sveta hviezdneho,

ty večné Svetlo veriacich,

Spasiteľ všetkých, Ježišu,

počuj hlas vrúcne prosiacich.

Ľúto ti bolo človeka,

čo stál pred smutným zánikom;

prišiel si liečiť hynúcich

a podať ruku hriešnikom.

Keď plnosť času nadišla,

jak ženích Cirkvi spanilej

vychádzaš z izby zamknutej:

spod srdca Panny Márie.

Pred tvojou mocou nesmiernou

stvorenie všetko skláňa sa,

zem celá, nebo vysoké

tebe poddané koria sa.

Vrúcne ťa, Kriste, prosíme:

budúci Sudca všetkých nás,

pred zradným šípom diablovým

ochráň nás teraz, v každý čas.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Plesaj, dcéra sionská, zajasaj, dcéra jeruzalemská. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Plesaj, dcéra sionská, zajasaj, dcéra jeruzalemská. Aleluja.

Ant. 2 Príde Kristus, náš Kráľ; Ján o ňom povedal, že príde ako Baránok.

Žalm 114
Vyslobodenie Izraela z Egypta
Uvedomte si, že aj vy ste vyšli z Egypta, keď ste sa zriekli tohto sveta. (Sv. Augustín)

Keď Izrael vyšiel z Egypta, *

dom Jakubov spomedzi ľudu cudzieho,

Judea sa stala jeho svätyňou, *

Izrael jeho kráľovstvom.

More to videlo a zutekalo, *

Jordán sa naspäť obrátil;

vrchy poskakovali ako barance, *

pahorky ako jahňatá.

Čo ti je, more, že utekáš, *

a tebe, Jordán, že sa naspäť obraciaš?

Vrchy, prečo poskakujete ako barance *

a vy, pahorky, ako jahňatá?

Zachvej sa, zem, pred tvárou Pánovou, *

pred tvárou Boha Jakubovho,

čo skalu mení na jazerá vôd *

a kameň na pramene vôd.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Príde Kristus, náš Kráľ; Ján o ňom povedal, že príde ako Baránok.

Ant. 3 Hľa, prídem čoskoro, hovorí Pán, a so mnou príde moja odplata; odmením každého podľa jeho skutkov.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Hľa, prídem čoskoro, hovorí Pán, a so mnou príde moja odplata; odmením každého podľa jeho skutkov.

KRÁTKE ČÍTANIE

Flp 4, 4-5

Ustavične sa radujte v Pánovi! Opakujem: Radujte sa! Vaša miernosť nech je známa všetkým ľuďom. Pán je blízko.

KRÁTKE RESPONZÓRIUM

Ukáž nám, Pane, * Svoje milosrdenstvo.

Ukáž nám, Pane, * Svoje milosrdenstvo.

A daj nám svoju spásu.

Svoje milosrdenstvo.

Sláva Otcu i Synu i Duchu Svätému.

Ukáž nám, Pane, * Svoje milosrdenstvo.

EVANJELIOVÝ CHVÁLOSPEV

Ant. na Magnifikat: Neboj sa, Mária, našla si milosť u Pána. Počneš a porodíš Syna. Aleluja.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Neboj sa, Mária, našla si milosť u Pána. Počneš a porodíš Syna. Aleluja.

PROSBY

Pokorne prosme nášho Vykupiteľa Ježiša Krista, ktorý je cesta, pravda a život, a volajme:

Príď, Pane, a zostaň s nami.

Ježišu, Syn Najvyššieho, teba anjel Gabriel zvestoval Panne Márii;

príď a kraľuj svojmu ľudu naveky.

Príď, Pane, a zostaň s nami.

Ježišu, Boží Svätý, nad tebou Predchodca zajasal v lone Alžbety;

príď a daruj celému svetu radosť zo spásy.

Príď, Pane, a zostaň s nami.

Ježišu, náš Spasiteľ, tvoje meno oznámil anjel spravodlivému Jozefovi;

príď k svojmu ľudu a vysloboď ho z hriechov.

Príď, Pane, a zostaň s nami.

Ježišu, Svetlo sveta, teba očakával Simeon a všetci spravodliví;

príď a poteš nás.

Príď, Pane, a zostaň s nami.

Nehasnúce Svetlo, o tebe Zachariáš predpovedal, že nás navštíviš z výsosti;

príď a zažiar tým, čo sedia v tôni smrti.

Príď, Pane, a zostaň s nami.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Prosíme ťa, všemohúci Bože, daj nám ochotu konať dobré skutky a pomáhaj nám kráčať v ústrety Kristovi tak, aby nás pri svojom druhom príchode postavil po svojej pravici a voviedol do nebeského kráľovstva. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky