## 13. máj 2023

## Sobota, Veľkonočné obdobie, 5. týždeň
1. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Bronie sa zora na nebi,

už znejú chvály vznešené:

svet jasá, plný veleby,

a peklo chvie sa zdesené.

Veď statočný a mocný Kráľ

smrť zničil, život obnovil,

pekelné brány pošliapal

a z úbohých sňal okovy.

Strážilo vojsko jeho hrob,

zapečatený kameňom;

nastáva zázrak všetkých dôb:

vychádza Víťaz z hrobu von.

Už nieto smrtných úzkostí,

už nieto bolestivých rán;

zvestuje anjel z výsosti:

Vstal slávne z mŕtvych Kristus Pán.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech novým Jeruzalemom

znie pieseň nová a nech v ňom

tešia sa plní radosti

na veľkonočnej slávnosti.

Veď víťazný lev, Kristus, vstal,

reťazou draka pripútal

a víťazný hlas zavelí

ožiť tým, ktorí zomreli.

Hrob poslúchne a odistí

závory svojej koristi

a po zajatí očistnom

húfy sa hrnú za Kristom.

Hľa, triumfálne kráča on,

sláva ho venčí napokon:

nebo a zemskú otčinu

zjednotil v obec jedinú.

V pokore česť mu vzdávajme,

my, bojovníci, vzývajme

Kráľa, čo v sláve žiari nám,

aby nás viedol k výšinám.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Pre svoje milosrdenstvo oživ ma, Pane. Aleluja.

Žalm 119, 145-152
XIX – ק (Kóf)

Z celého srdca volám, Pane, vyslyš ma; *

chcem zachovať tvoje ustanovenia.

K tebe volám, zachráň ma; *

a budem plniť tvoje príkazy.

Ešte pred svitaním prichádzam a volám o pomoc, *

na tvoje slová sa veľmi spolieham.

Už pred odchodom nočnej stráže otvárajú sa mi oči, *

aby som rozjímal o tvojich výrokoch.

Pane, pre svoje milosrdenstvo čuj môj hlas *

a oživ ma podľa svojho rozhodnutia.

Blížia sa tí, čo ma zlostne prenasledujú, *

tí, čo sa vzdialili od tvojho zákona.

Pane, ty si blízko *

a všetky tvoje predpisy sú pravdivé.

Odprvoti viem z tvojich prikázaní, *

že si ich ustanovil naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pre svoje milosrdenstvo oživ ma, Pane. Aleluja.

Ant. 2 Tí, čo zvíťazili, spievali pieseň Mojžiša, Božieho služobníka, a Baránkovu pieseň. Aleluja.

Chválospev
Hymnus víťazstva po prechode cez Červené more

Ex 15, 1-4a. 8-13. 17-18

Tí, čo zvíťazili nad šelmou, spievali pieseň Mojžiša, Božieho služobníka. (Porov. Zjv 15, 2-3)

Spievajme Pánovi, †

lebo sa preslávil: *

koňa i jazdca zmietol do mora.

Pán je moja sila a moja udatnosť, *

on ma zachránil.

On je môj Boh, chcem ho velebiť; *

Boh môjho otca, budem ho chváliť.

Pán je ako bojovník; †

Pán je jeho meno. *

Faraónove vozy a jeho vojsko zmietol do mora.

Pod dychom tvojho rozhorčenia sa nahromadili vody; †

pohyblivé vlny ako hrádza postáli, *

hlbiny stuhli uprostred mora.

Nepriateľ si povedal: „Budem ich prenasledovať, chytím ich; *

rozdelím korisť a moja duša sa nasýti.

Vytasím svoj meč, *

moja ruka ich pozabíja!“

Zavial tvoj vietor a prikrylo ich more; *

utonuli sťa olovo v mohutných vodách.

Kto sa ti, Pane, spomedzi bohov vyrovná? †

Kto sa ti vo velebe a svätosti podobá? *

Ty hrozný a chvályhodný, ty robíš zázraky.

Vystrel si svoju ruku a pohltila ich zem. *

Vo svojom milosrdenstve si viedol ľud, ktorý si vykúpil,

svojou silou si ho niesol *

k svojmu svätému príbytku.

Vovedieš ich a zasadíš na vrchu svojho dedičstva, *

v svojom bezpečnom príbytku, ktorý si ty, Pane, urobil;

vo svätyni, ktorej základy kládli tvoje ruky, Pane. *

Pán bude kraľovať naveky a navždy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tí, čo zvíťazili, spievali pieseň Mojžiša, Božieho služobníka, a Baránkovu pieseň. Aleluja.

Ant. 3 Veľké je jeho milosrdenstvo voči nám. Aleluja.

Žalm 117
Oslava milosrdného Pána
Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *

oslavujte ho, všetci ľudia;

lebo je veľké jeho milosrdenstvo voči nám *

a pravda Pánova trvá naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľké je jeho milosrdenstvo voči nám. Aleluja.

KRÁTKE ČÍTANIE

Rim 14, 7-9

Nik z nás nežije pre seba a nik pre seba neumiera; lebo či žijeme, žijeme Pánovi, či umierame, umierame Pánovi. Či teda žijeme alebo umierame, patríme Pánovi. Veď Kristus práve preto zomrel a ožil, aby vládol aj nad mŕtvymi, aj nad živými.

KRÁTKE RESPONZÓRIUM

Pán vstal z hrobu, * Aleluja, aleluja.

Pán vstal z hrobu, * Aleluja, aleluja.

Ten, čo za nás zomrel na kríži.

Aleluja, aleluja.

Sláva Otcu i Synu i Duchu Svätému.

Pán vstal z hrobu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Kristus preto zomrel a ožil, aby vládol aj nad mŕtvymi, aj nad živými. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Kristus preto zomrel a ožil, aby vládol aj nad mŕtvymi, aj nad živými. Aleluja.

PROSBY

S radosťou prosme Krista, Chlieb života, ktorý v posledný deň vzkriesi tých, čo sa živia pri stole jeho slova a tela, a volajme:

Pane, daruj nám pokoj a radosť.

Boží Syn, vstal si z mŕtvych a si Kniežaťom života;

požehnaj a posväť nás i všetkých našich bratov a sestry.

Pane, daruj nám pokoj a radosť.

Ty dávaš pokoj a radosť všetkým, čo veria v teba;

daj, nech žijeme ako deti svetla a radujeme sa z tvojho víťazstva.

Pane, daruj nám pokoj a radosť.

Rozmnožuj vieru Cirkvi putujúcej na zemi,

aby svetu vydávala svedectvo o tvojom zmŕtvychvstaní.

Pane, daruj nám pokoj a radosť.

Ty si veľa trpel, a tak si vošiel do Otcovej slávy;

obráť bolesti a smútok zarmútených na jasavú radosť.

Pane, daruj nám pokoj a radosť.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, vo sviatosti krstu si nám dal účasť na nebeskom živote a ospravedlnením si nás uschopnil pre blaženú nesmrteľnosť; prosíme ťa, dopraj, aby sme s tvojou pomocou dosiahli plnosť života v tvojej sláve. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky