## 3. jún 2023

## Sv. Karola Lwangu a spoločníkov, mučeníkov
spomienka

Modlitba predpoludním

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Príď, Duchu Svätý, teraz k nám

a naplň srdcia radosťou;

s Otcom i Synom jedno si,

aj nás zjednocuj milosťou.

A naše ústa, myseľ, cit,

to všetko nech ťa velebí

a oheň srdcia bratov nech

zapáli túžbou po nebi.

Nauč nás Otca poznávať

a jeho Syna milovať;

pomôž nám, Duchu Presvätý,

vo viere pravej pevne stáť. Amen.

Alebo:

Deviata je už hodina;

poriadok teda dodržme

a z hĺbky srdca pokorne

Trojicu slávnu poprosme,

aby sme boli príbytkom

Svätého Ducha, Darcu síl,

čo práve v túto hodinu

na apoštolov zostúpil.

Pán stvoril všetko nádherne,

poriadok, zákon veciam dal;

človeku určil, aby raz

v kráľovstve večnom prebýval.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Tvoja ruka nech mi pomáha, veď som si vyvolil tvoje príkazy.

Žalm 119, 169-176
XXII – ת (Tau)

K tebe, Pane, nech prenikne moja úpenlivá prosba; *

podľa tvojho slova daj mi chápavosť.

Nech dôjde k tebe moja žiadosť; *

vysloboď ma, ako si prisľúbil.

Z perí mi vytryskne chválospev, *

že si ma naučil svoje ustanovenia.

Môj jazyk nech spieva o tvojich výrokoch, *

lebo spravodlivé sú všetky tvoje príkazy.

Tvoja ruka nech mi pomáha, *

veď som si vyvolil tvoje príkazy.

Pane, túžim za tvojou pomocou *

a tvoj zákon je mi slasťou.

Ja budem žiť a teba chváliť *

a tvoje rozhodnutia mi pomôžu.

Blúdim ako ovca, čo sa stratila; *

hľadaj svojho sluhu, lebo nezabúdam na tvoje predpisy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tvoja ruka nech mi pomáha, veď som si vyvolil tvoje príkazy.

Ant. 2 Tvoj trón, Bože, trvá naveky.

Žalm 45
Svadobná pieseň pre kráľa
Ženích prichádza, vyjdite mu v ústrety! (Mt 25, 6)
I

Moje srdce prekypuje krásnymi slovami, †

svoje verše venujem kráľovi. *

Môj jazyk je ako pero rýchlopisca.

Ty si najkrajší z ľudských synov. †

Z tvojich perí plynie milota. *

Preto ťa Boh požehnal naveky.

Ty najmocnejší, pripáš si meč na bedrá; *

svoju velebu a dôstojnosť.

Vo svojej dôstojnosti šťastne vytiahni, nasadni na voz †

a bojuj za pravdu, lásku a spravodlivosť. *

Nech ťa tvoja pravica učí konať úžasné skutky.

Tvoje ostré šípy †

zasiahnu srdcia kráľových nepriateľov; *

poddajú sa ti národy.

Tvoj trón, Bože, trvá naveky *

a žezlo tvojho kráľovstva je žezlo spravodlivosti.

Miluješ spravodlivosť a nenávidíš neprávosť, †

preto ťa Boh, tvoj Boh, pomazal olejom radosti *

viac ako tvojich druhov.

Tvoj odev vonia myrhou, aloou a kasiou *

a rozveseľuje ťa zvuk harfy z palácov zo slonoviny.

Dcéry kráľovské sú medzi tvojimi vyvolenými; *

po tvojej pravici stojí kráľovná ozdobená zlatom z Ofíru.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tvoj trón, Bože, trvá naveky.

Ant. 3 Videl som nový Jeruzalem, vystrojený ako nevestu, ozdobenú pre svojho ženícha.

II

Čuj, dcéra, a pozoruj, †

nakloň svoj sluch, *

zabudni na svoj ľud a na dom svojho otca.

Sám kráľ zatúžil za tvojou krásou; *

on je tvoj pán, vzdaj mu poklonu.

Dcéry z Týru ti prinesú dary *

a o tvoju priazeň sa budú uchádzať veľmoži národa.

Veľmi vznešená je dcéra kráľovská vnútri, *

jej odevom sú zlaté tkanivá.

V pestrom rúchu ju vedú ku kráľovi; *

za ňou ti privádzajú panny, jej družice.

Sprevádza ich jasot radostný, *

tak vstupujú do kráľovského paláca.

Miesto tvojich otcov zaujmú tvoji synovia; *

urobíš ich kniežatami nad celou zemou.

Na tvoje meno budem pamätať *

vo všetkých pokoleniach.

Preto ťa národy budú velebiť *

navždy a na veky vekov.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Videl som nový Jeruzalem, vystrojený ako nevestu, ozdobenú pre svojho ženícha.

KRÁTKE ČÍTANIE

Dan 6, 27b-28a

Náš Boh je živý Boh, ostáva naveky, jeho kráľovstvo sa nerozpadne a jeho moc trvá naveky; on vyslobodzuje a zachraňuje, robí znamenia a zázraky na nebi i na zemi.

Prestaňte už a uznajte, že ja som Boh,

Vyvýšený nad národy, vyvýšený nad zem.

MODLITBA

Modlime sa.

Bože, všemohúci Otče, vlej nám, svojim oddaným služobníkom, svetlo Ducha Svätého, aby sme boli bezpeční pred každým nepriateľom a ustavične sa tešili, že ťa smieme chváliť. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky