## 20. september 2023

## Sv. Andreja Kima Taegona, kňaza,
Pavla Chonga Hasanga a spoločníkov, mučeníkov
spomienka

Kresťanská viera vstúpila prvý raz na kórejskú pôdu začiatkom 17. storočia zásluhou niekoľkých laikov. Silné a živé kresťanské spoločenstvo bez pastierov viedli a udržiavali až do roku 1836 takmer iba laici. V tom roku tajne prišli do krajiny prví misionári z Francúzska. Z tohto spoločenstva vzišlo 103 svätých mučeníkov za prenasledovania v rokoch 1839, 1846 a 1866. Medzi nimi vyniká prvý kňaz a horlivý pastier duší Ondrej Kim Taegon a význačný laický apoštol Pavol Chong Hasang. Ostatní sú zväčša laici, muži, ženy, manželia i slobodní, starci, mladí ľudia aj deti, ktorí svojím utrpením a vzácnou mučeníckou krvou posvätili bohaté začiatky Cirkvi v Kórei.

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Hrdinstvom získané radosti vznešené

svätých mučeníkov spoločne velebme;

túžbou v nás horí duch osláviť piesňami

slávny zbor svätých víťazov.

Na nich (ne) sa s posmechom pozeral hriešny svet,

ktorý jak jalový, usychajúci kvet

oni (ony) skôr zavrhli a išli za tebou,

Ježišu, kráľ náš nebeský.

Pre teba znášali divoké zúrenie;

nepočuť trpký vzdych a ani reptanie,

ich dušu pokornú pri jasnom vedomí

mučenie žiadne nezlomí.

Ktorý hlas, čie ústa mohli by ospievať,

čo ty mučeníkom chceš za boj darovať?

Červenou krvou sú zdobení, hlavu im

vavrínom venčíš žiarivým.

Bože v troch osobách, vrúcne ťa vzývame:

obmy nás od hriechu, zlo nech nás nezláme;

daruj nám pokoj svoj, aby ťa ľudský hlas

velebil stále v každý čas. Amen.

PSALMÓDIA

Ant. 1 Obdivuhodná pre mňa je tvoja múdrosť, Pane.

Žalm 139, 1-18. 23-24
Boh vidí všetko
Kto poznal Pánovo zmýšľanie? Alebo kto bol jeho radcom? (Rim 11, 34)
I

Pane, ty ma skúmaš a vieš o mne všetko; *

ty vieš, či sedím a či stojím.

Už zďaleka vnímaš moje myšlienky: *

či kráčam a či odpočívam, ty ma sleduješ.

A všetky moje cesty sú ti známe. †

Hoci ešte slovo nemám ani na jazyku, *

ty, Pane, už vieš, čo chcem povedať.

Obklopuješ ma spredu i zozadu *

a kladieš na mňa svoju ruku.

Obdivuhodná pre mňa je tvoja múdrosť; *

je taká veľká, že ju nemôžem pochopiť.

Kam môžem ujsť pred tvojím duchom *

a kam utiecť pred tvojou tvárou?

Ak vystúpim na nebesia, ty si tam; *

ak zostúpim do podsvetia, aj tam si.

I keby som si pripäl krídla zorničky *

a ocitol sa na najvzdialenejšom mori,

ešte aj tam ma tvoja ruka povedie *

a podchytí ma tvoja pravica.

Keby som si povedal: „Azda ma tma ukryje *

a namiesto svetla ma zahalí noc,“

pre teba ani tmy tmavé nebudú †

a noc sa rozjasní ako deň. *

Tebe je tma ako svetlo.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Obdivuhodná pre mňa je tvoja múdrosť, Pane.

Ant. 2 Ja, Pán, skúmam srdce a skúšam zmýšľanie: každému odplatím podľa jeho cesty.

II

Veď ty si stvoril moje útroby, *

utkal si ma v živote mojej matky.

Chválim ťa, že si ma utvoril tak zázračne; †

všetky tvoje diela sú hodny obdivu *

a ja to veľmi dobre viem.

Moje údy neboli utajené pred tebou, †

keď som vznikal v skrytosti, *

utkávaný v hlbinách zeme.

Tvoje oči ma videli, keď som ešte nebol stvárnený, †

a v tvojej knihe boli zapísané všetky moje dni, *

len pomyselné, lebo som ešte ani jeden neprežil.

Bože, aké vzácne sú pre mňa tvoje myšlienky *

a ich počet aký je obrovský.

Keby som ich všetky chcel porátať, je ich viac ako zŕn piesku; *

a keby som prišiel na koniec, ešte stále som pri tebe.

Skúmaj ma, Bože, a poznaj moje srdce; *

skúmaj ma a všímaj si moje cesty.

Pozri, či nejdem bludnou cestou, *

a veď ma po ceste k večnosti.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ja, Pán, skúmam srdce a skúšam zmýšľanie: každému odplatím podľa jeho cesty.

Ant. 3 V ňom bolo stvorené všetko a všetko v ňom spočíva.

Chválospev
Kristus, prvorodený zo všetkého stvorenia a prvorodený z mŕtvych

Porov. Kol 1, 12-20

S radosťou vzdávajme vďaky Bohu Otcovi, *

ktorý vás urobil súcimi mať účasť na podiele svätých vo svetle.

On nás vytrhol z moci tmy *

a preniesol do kráľovstva svojho milovaného Syna,

v ktorom máme vykúpenie, *

odpustenie hriechov.

On je obraz neviditeľného Boha, *

prvorodený zo všetkého stvorenia,

lebo v ňom bolo stvorené všetko †

na nebi a na zemi, *

viditeľné i neviditeľné,

tróny aj panstvá, *

kniežatstvá aj mocnosti.

Všetko je stvorené skrze neho a pre neho. †

On je pred všetkým *

a všetko v ňom spočíva.

On je hlavou tela, Cirkvi. †

On je počiatok, prvorodený z mŕtvych, *

aby on mal vo všetkom prvenstvo.

Lebo Boh chcel, aby v ňom prebývala všetka plnosť *

a aby skrze neho zmieril všetko so sebou,

keď pre jeho krv na kríži priniesol pokoj *

všetkému, čo je na zemi aj čo je na nebi.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. V ňom bolo stvorené všetko a všetko v ňom spočíva.

KRÁTKE ČÍTANIE

1 Pt 4, 13-14

Milovaní, radujte sa, keď máte účasť na Kristových utrpeniach, aby ste sa radovali a plesali aj vtedy, keď sa zjaví jeho sláva. Keď vás hanobia pre Kristovo meno, ste blahoslavení, lebo Duch slávy a Boží na vás spočíva.

KRÁTKE RESPONZÓRIUM

Radujte sa, spravodliví, v Pánovi * A plesajte.

Radujte sa, spravodliví, v Pánovi * A plesajte.

Jasajte všetci, čo máte srdce úprimné.

A plesajte.

Sláva Otcu i Synu i Duchu Svätému.

Radujte sa, spravodliví, v Pánovi * A plesajte.

EVANJELIOVÝ CHVÁLOSPEV

Ant. na Magnifikat: Spravodliví, ktorí nasledovali Krista, radujú sa v nebi, a pretože z lásky k nemu preliali svoju krv, budú vládnuť s Kristom naveky.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Spravodliví, ktorí nasledovali Krista, radujú sa v nebi, a pretože z lásky k nemu preliali svoju krv, budú vládnuť s Kristom naveky.

PROSBY

V túto hodinu, keď Kráľ mučeníkov vo Večeradle obetoval a na kríži vydal svoj život, vzdávajme mu vďaky a volajme:

Teba, Pane, oslavujeme.

Teba, Pane, náš Spasiteľ, žriedlo a vzor mučeníctva, oslavujeme, lebo nás miluješ až do krajnosti:

Teba, Pane, oslavujeme.

Za to, že si všetkých kajúcich hriešnikov povolal k odmene večného života:

Teba, Pane, oslavujeme.

Za to, že Cirkev môže obetovať krv novej a večnej zmluvy, vyliatu na odpustenie hriechov:

Teba, Pane, oslavujeme.

Za to, že sme s pomocou tvojej milosti dnes vytrvali vo viere:

Teba, Pane, oslavujeme.

Za to, že si dnes mnohých bratov a sestry pridružil k svojej vykupiteľskej smrti:

Teba, Pane, oslavujeme.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, ty rozmnožuješ počet svojich adoptívnych synov a dcér vo svete a z krvi svätých mučeníkov Andreja a jeho spoločníkov si urobil semeno nových kresťanov; daj, aby nám pomáhal ich príhovor a posilňoval nás ich príklad. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky