## 2. február 2023

## Obetovanie Pána
sviatok

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Čo čakáš, Sion, Pána tu?

Priprav sa, vyzdob komnatu,

maj svetlo viery, nevzdychaj,

prijmi Nevestu, Ženícha.

Blažený starček, pozri sa,

uvidíš dieťa Ježiša;

a ohlás Spásu národov,

Svetlo, čo vzišlo pohanom.

V náručí matky Kristus, Pán,

obetuje sa v chráme chrám;

poslúcha zákon Boží Syn,

ten, čo viazaný nebol ním.

Ty, Panna, prines obetu:

Syn Otcov aj tvoj syn je tu!

Obetuj Bohu aj nás s ním,

veď život za nás položí.

Len kráčaj, Panna, Kráľovná,

a polož Syna na oltár;

bo on zve všetkých k radosti,

prichádza Spása z výsosti.

Nech ti je sláva, Ježišu,

cez večnosť, v ktorej kraľuješ

s Otcom i Duchom Presvätým,

že sa dnes ľudstvu zjavuješ. Amen.

PSALMÓDIA

Ant. 1 Spravodlivý a nábožný Simeon očakával vykúpenie Izraela a Duch Svätý bol na ňom.

Žalm 63, 2-9
Túžba duše za Bohom
Bdie pre Boha, kto zavrhuje skutky tmy.

Bože, ty si môj Boh, *

už od úsvitu sa viniem k tebe.

Za tebou prahne moja duša, *

za tebou túži moje telo;

ako vyschnutá, pustá zem bez vody, †

tak ťa túžim uzrieť vo svätyni *

a vidieť tvoju moc a slávu.

Veď tvoja milosť je lepšia než život; *

moje pery budú ťa oslavovať.

Celý život ťa chcem velebiť *

a v tvojom mene dvíhať svoje ruky k modlitbe.

Sťa na bohatej hostine sa nasýti moja duša *

a moje ústa ťa budú chváliť jasavými perami.

Na svojom lôžku myslím na teba, *

o tebe rozjímam hneď za rána.

Lebo ty si mi pomáhal *

a pod ochranou tvojich krídel budem plesať.

Moja duša sa vinie k tebe, *

ujímaš sa ma svojou pravicou.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Spravodlivý a nábožný Simeon očakával vykúpenie Izraela a Duch Svätý bol na ňom.

Ant. 2 Simeon vzal dieťa do rúk, vzdával vďaky a velebil Boha.

Chválospev
Všetko tvorstvo nech chváli Pána

Dan 3, 57-88. 56

Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *

chváľte a vyvyšujte ho naveky.

Velebte Pána, nebesia; *

velebte Pána, jeho anjeli.

Velebte Pána, všetky vody nad nebesami; *

nech Pána velebia všetky jeho mocnosti.

Velebte Pána, slnko a mesiac; *

velebte Pána, hviezdy na nebi.

Velebte Pána, dážď i rosa; *

veleb Pána, každý vietor.

Velebte Pána, oheň a páľava; *

velebte Pána, chlad a horúčosť.

Velebte Pána, rosa a srieň; *

velebte Pána, mráz a zima.

Velebte Pána, ľad a sneh; *

velebte Pána, noci a dni.

Velebte Pána, svetlo a tma; *

velebte Pána, blesky a oblaky.

Nech Pána velebí zem; *

nech ho chváli a oslavuje naveky.

Velebte Pána, vrchy a kopce; *

velebte Pána, všetky rastliny na zemi.

Velebte Pána, moria a rieky; *

velebte Pána, pramene.

Velebte Pána, veľryby a všetko, čo sa hýbe vo vodách; *

velebte Pána, všetky nebeské vtáky.

Velebte Pána, všetka zver a dobytok; *

velebte Pána, synovia človeka.

Veleb Pána, Izrael; *

chváľte a vyvyšujte ho naveky.

Velebte Pána, vy, jeho kňazi; *

velebte Pána, jeho služobníci.

Velebte Pána, duchovia a duše spravodlivých; *

velebte Pána, svätí a pokorní srdcom.

Velebte Pána, Ananiáš, Azariáš a Mízael; *

chváľte a vyvyšujte ho naveky.

Velebme Otca i Syna so Svätým Duchom; *

chváľme a vyvyšujme ho naveky.

Požehnaný si, Pane, na nebeskej oblohe; *

hoden chvály a slávy naveky.

Na konci tohto chválospevu sa nehovorí Sláva Otcu.

Ant. Simeon vzal dieťa do rúk, vzdával vďaky a velebil Boha.

Ant. 3 Svetlo na osvietenie pohanov a sláva Izraela, tvojho ľudu.

Žalm 149
Plesanie svätých
Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *

jeho chvála nech znie v zhromaždení svätých.

Nech sa teší Izrael zo svojho Stvoriteľa, *

synovia Siona nech jasajú nad svojím kráľom.

Nech oslavujú jeho meno tancom, *

nech mu hrajú na bubne a na citare.

Lebo Pán miluje svoj ľud *

a tichých venčí víťazstvom.

Nech svätí jasajú v sláve, *

nech sa veselia na svojich lôžkach.

Oslavu Boha nech majú na perách *

a v rukách meč dvojsečný,

aby sa pomstili na pohanoch *

a potrestali národy,

aby ich kráľom nasadili putá *

a ich veľmožom železné okovy

a aby ich súdili podľa písaného práva. *

Všetkým jeho svätým to bude na slávu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Svetlo na osvietenie pohanov a sláva Izraela, tvojho ľudu.

KRÁTKE ČÍTANIE

Mal 3, 1

Hľa, ja posielam svojho anjela, aby mi pripravil cestu. Hneď potom príde do svojho chrámu Pán, ktorého hľadáte, a anjel zmluvy, po ktorom túžite.

KRÁTKE RESPONZÓRIUM

Klaňajte sa Pánovi * V jeho svätom chráme.

Klaňajte sa Pánovi * V jeho svätom chráme.

Vzdávajte Pánovi slávu a česť.

V jeho svätom chráme.

Sláva Otcu i Synu i Duchu Svätému.

Klaňajte sa Pánovi * V jeho svätom chráme.

EVANJELIOVÝ CHVÁLOSPEV

Ant. na Benediktus: Keď rodičia prinášali dieťa Ježiša, vzal ho Simeon do svojho náručia a velebil Boha.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Keď rodičia prinášali dieťa Ježiša, vzal ho Simeon do svojho náručia a velebil Boha.

PROSBY

Klaňajme sa nášmu Spasiteľovi obetovanému v chráme a prosme ho:

Nech naše oči, Pane, uvidia tvoju spásu.

Pane Ježišu, ty si chcel byť podľa zákona obetovaný Otcovi v chráme;

nauč nás obetovať sa s tebou v obete tvojej Cirkvi.

Nech naše oči, Pane, uvidia tvoju spásu.

Potecha Izraela, spravodlivý Simeon sa s tebou stretol v chráme;

daj, nech sa aj my s tebou stretávame vo svojich bratoch a sestrách.

Nech naše oči, Pane, uvidia tvoju spásu.

Očakávanie národov, prorokyňa Anna hovorila o tebe všetkým, čo očakávali vykúpenie Izraela;

nauč nás svedčiť o tebe všetkým ľuďom.

Nech naše oči, Pane, uvidia tvoju spásu.

Uholný kameň Božieho kráľovstva, ustanovený na znamenie, ktorému budú odporovať,

daj, aby ľudia vierou a láskou našli v tebe vzkriesenie a život.

Nech naše oči, Pane, uvidia tvoju spásu.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, tvoj jednorodený Syn prijal našu ľudskú prirodzenosť a dnes ti bol obetovaný v chráme; pokorne ťa prosíme, očisti nás, aby sme aj my mohli s čistým srdcom predstúpiť pred tvoju tvár. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky