## 31. máj 2023

## Streda, Cezročné obdobie, 8. týždeň
4. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Stvoriteľ priestoru, žiar, svieť,

pre mesiac v nociach svetlo máš,

aj dňom, čo bežia, rozdávaš

slnko, že môžu sa v ňom skvieť.

Noc temná prchá zahnatá,

žiar svetu, zora počatá,

by v srdciach pružnosť ožila

a dobro robiť túžila.

Nám káže deň, čo kráča v kraj,

chvály ti vzdávať jednostaj,

oblohy výzor prešťastný

nech naše srdcia rozjasní.

Čo neisté je, odstráňme,

duch nech sa vyhne záhube,

čin zlý nech život nešpiní

a jazyk nech je bez viny.

Kým slnko nám deň zakončí,

nech vrúcna viera dosvedčí,

že nádej svoj sľub splní včas,

nech s Kristom láska spojí nás.

To daj nám, Otec láskavý

i Syn tej istej podstaty

i Svätý Duch, čo teší nás

a vládne dnes i v každý čas. Amen.

PSALMÓDIA

Ant. 1 Ochotné je moje srdce, Bože, ochotné je moje srdce. †

Žalm 108
Oslava Pána a prosba o pomoc
Boží Syn bol povýšený nad nebesia, a preto sa jeho sláva ohlasuje po celej zemi. (Arnobius)

Ochotné je moje srdce, Bože, †

ochotné je moje srdce: *

† budem ti spievať a hrať.

Prebuď sa, duša moja, †

prebuď sa, harfa a citara, *

chcem zobudiť zornicu.

Budem ťa, Pane, velebiť medzi pohanmi *

a zaspievam ti žalmy medzi národmi.

Lebo až po nebesia siaha tvoje milosrdenstvo *

a tvoja vernosť až po oblaky.

Bože, vznes sa nad nebesia *

a tvoja sláva nech je nad celou zemou.

Zachráň svojich najmilších; *

pomôž svojou pravicou a vyslyš ma.

Vo svojej svätyni Boh povedal: †

„S radosťou rozdelím Sichem *

a rozmeriam sukotské údolie.

Môj je Galaád a môj je Manasses; †

Efraim je prilba mojej hlavy *

a Júda moje žezlo vladárske.

Moab je nádrž, v ktorej sa kúpavam, †

Idumea sa mi stane podnožkou, *

nad Filištínskom víťazne zajasám.“

Kto ma privedie do opevneného mesta *

a kto ma odprevadí až do Idumey?

Kto iný ako ty, Bože, čo si nás odvrhol? *

A prečo už, Bože, nekráčaš na čele našich vojsk?

Ty nám pomôž dostať sa z útlaku, *

pretože ľudská pomoc nestačí.

S Bohom budeme udatní, *

on našich nepriateľov pošliape.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ochotné je moje srdce, Bože, ochotné je moje srdce.

Ant. 2 Pán ma zaodial plášťom spásy a spravodlivosti.

Chválospev
Prorok jasá nad novým Jeruzalemom

Iz 61, 10 – 62, 5

Videl som... sväté mesto, nový Jeruzalem, vystrojené ako nevestu, ozdobenú pre svojho ženícha. (Porov. Zjv 21, 2)

Radosťou jasám v Pánovi, *

duša mi plesá v mojom Bohu,

pretože ma zaodial rúchom spásy, *

zahalil ma plášťom spravodlivosti

ako ženícha zdobeného vencom, *

ako nevestu okrášlenú šperkami.

Lebo ako zem vydá rastliny †

a ako záhrada dá vyklíčiť semenu, *

tak Pán, Boh, dá vyklíčiť spravodlivosti a chvále pred všetkými národmi.

Kvôli Sionu neutíchnem, *

kvôli Jeruzalemu nebudem mať pokoja,

kým nezažiari ako svetlo jeho spravodlivosť, *

kým sa jeho spása nerozhorí ako fakľa.

Potom národy uvidia tvoju spravodlivosť *

a všetci králi tvoju slávu

a budú ťa volať novým menom, *

ktoré určia Pánove ústa.

Budeš žiarivou korunou v Pánovej ruke, *

kráľovským vencom v ruke svojho Boha.

Nebudú ťa viac volať Opustená *

a tvoju krajinu nenazvú viac Osamelá.

Ale budú ťa volať Moja potecha *

a tvoju krajinu Nevesta.

Pretože Pán si ťa obľúbil *

a tvoja krajina dostane manžela.

Ako sa junák snúbi s pannou, *

tak si ťa vezmú tvoji synovia,

a ako ženích má radosť z nevesty, *

tak z teba bude mať radosť tvoj Boh.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán ma zaodial plášťom spásy a spravodlivosti.

Ant. 3 Celý život chcem chváliť svojho Boha.

Žalm 146
Blažení tí, čo dúfajú v Pána
Chválime Pána svojím životom, teda svojimi skutkami. (Arnobius)

Chváľ, duša moja, Pána; †

celý život chcem chváliť Pána, *

svojmu Bohu spievať, kým len budem žiť.

Nespoliehajte sa na kniežatá *

ani na ľudí vôbec; oni pomôcť nemôžu.

Vyjde z nich duch a vrátia sa do svojej zeme; *

v ten deň padnú ich plány.

Blažený, komu pomáha Boh Jakubov, *

kto sa spolieha na Pána, svojho Boha.

On stvoril nebo i zem, *

more a všetko, čo je v ňom.

On zachováva vernosť naveky, †

utláčaným prisudzuje právo, *

hladujúcim dáva chlieb.

Pán vyslobodzuje väzňov, *

Pán otvára oči slepým,

Pán dvíha skľúčených, *

Pán miluje spravodlivých.

Pán ochraňuje cudzincov, †

ujíma sa siroty a vdovy, *

ale hatí cesty hriešnikov.

Pán bude kraľovať naveky; *

tvoj Boh, Sion, z pokolenia na pokolenie.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Celý život chcem chváliť svojho Boha.

KRÁTKE ČÍTANIE

Dt 4, 39-40a

Dnes teda vedz a uchovaj si v srdci, že len Pán je Boh hore na nebi i dolu na zemi; iného niet. Zachovávaj jeho prikázania a ustanovenia, ktoré ti ja dnes predkladám.

KRÁTKE RESPONZÓRIUM

Pána chcem velebiť * V každom čase.

Pána chcem velebiť * V každom čase.

Moje ústa budú ho vždy chváliť.

V každom čase.

Sláva Otcu i Synu i Duchu Svätému.

Pána chcem velebiť * V každom čase.

EVANJELIOVÝ CHVÁLOSPEV

Ant. na Benediktus: Vo svätosti slúžme Pánovi po všetky dni nášho života.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Vo svätosti slúžme Pánovi po všetky dni nášho života.

PROSBY

Kristus, odblesk Otcovej slávy, nás osvecuje svojím slovom. Preto ho s láskou vzývajme:

Kráľ večnej slávy, vyslyš nás.

Buď zvelebený, pôvodca a zavŕšiteľ našej viery,

že si nás z tmy povolal do svojho obdivuhodného svetla.

Kráľ večnej slávy, vyslyš nás.

Ty si slepým otváral oči a hluchým vracal sluch;

posilňuj našu vieru.

Kráľ večnej slávy, vyslyš nás.

Pane, daj, nech vždy ostaneme v tvojej láske

a nech nás nič neodlúči od teba.

Kráľ večnej slávy, vyslyš nás.

Daj nám obstáť v pokušeniach, v súžení vydržať

a v šťastí ti vzdávať vďaky.

Kráľ večnej slávy, vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, pamätaj na svoju svätú zmluvu, ktorú obnovila a posvätila Baránkova krv; daj, aby tvoj ľud dosiahol odpustenie hriechov a neprestajne napredoval na ceste vykúpenia. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky