## 22. august 2023

## Prebl. Panny Márie Kráľovnej
spomienka

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Mária, skvieš sa svetlom plným slávy,

kto by ťa, Panna, vrúcne nepozdravil?!

Kráľovská dcéra z Dávidovho rodu,

v nebi si došla k najvyššiemu bodu.

Panenská krása stále zdobí teba,

len ty si mohla Kráľa zeme, neba

do lona prijať a byť panna čistá,

v panenstve nosiť a porodiť Krista.

Celý svet s úctou skláňa hlavu pred ním,

koleno každé zohýba sa s chvením;

prosíme, Panna, prihovor sa za nás,

nech nám dá do sŕdc radosť, svetlo a jas.

To udeľ, Otec svetla nevýslovný,

skrz svojho Syna v Božom Duchu, Ohni.

On s tebou žije tam v nebeskom jase,

kraľuje, riadi všetko v každom čase. Amen.

PSALMÓDIA

Ant. 1 Chcem ti, Pane, zahrať na harfe; múdro a bez úhony chcem kráčať cestou života.

Žalm 101
Zásady spravodlivého vladára
Ak ma milujete, budete zachovávať moje prikázania. (Jn 14, 15)

Milosrdenstvo a spravodlivosť chcem ospievať, *

zahrať ti, Pane, na harfe.

Múdro a bez úhony chcem kráčať cestou života; *

kedyže prídeš ku mne?

Chcem kráčať v nevinnosti srdca *

uprostred svojej čeľade.

Nesprávne predsavzatia si nerobím, †

podvodníka mám v nenávisti; *

ten nemá ku mne prístup.

Skazené srdce sa mi prieči, *

zlomyseľníka nechcem znať.

Kto tajnostkársky ohovára blížneho, *

toho umlčím.

Kto má oko pyšné a srdce naduté, *

toho neznesiem.

Moje oči hľadajú verných v krajine, aby prebývali so mnou. *

Kto kráča cestou poctivou, ten mi smie slúžiť.

V mojom dome nebude bývať pyšný človek *

a luhár neobstojí pred mojimi očami.

Každé ráno umlčím všetkých hriešnikov v krajine *

a z mesta Pánovho vyženiem všetkých, čo pášu neprávosť.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chcem ti, Pane, zahrať na harfe; múdro a bez úhony chcem kráčať cestou života.

Ant. 2 Pane, neodriekni nám svoje milosrdenstvo.

Chválospev
Azariášova modlitba v ohnivej peci

Dan 3, 26. 27a. 29. 34-41

Kajajte sa a obráťte sa, aby sa zotreli vaše hriechy. (Porov. Sk 3, 19)

Zvelebený si, Pane, Bože našich otcov, *

hoden si chvály a tvoje meno je slávne naveky,

lebo si spravodlivý vo všetkom, *

čo si nám urobil.

Pretože sme zhrešili a zločinne konali, *

odpadli sme od teba a páchali všetko zlo.

Pre tvoje meno, prosím, neodvrhni nás navždy *

a nezrušuj svoju zmluvu.

Ani nám neodriekni svoje milosrdenstvo †

pre Abraháma, tvojho miláčika, *

pre Izáka, tvojho sluhu, a pre Izraela, tvojho svätého;

veď si im prisľúbil, že rozmnožíš ich potomstvo *

ako hviezdy na nebi a ako piesok na brehu mora.

Pane, stali sme sa menšími ako všetky iné národy *

a sme dnes pokorení na celej zemi pre svoje hriechy.

A niet v tomto čase ani kniežaťa, *

ani proroka, ani vodcu, ani celopalu,

ani krvavej obety, ani darov, ani kadidla, *

ani miesta, kde by sme ti priniesli prvotiny,

aby sme našli milosrdenstvo. *

Ale prijmi nás skrúšených srdcom a ponížených duchom;

nech je dnes pred tebou naša obeta †

ako zápalné obety baranov a býkov *

a ako tisíce tučných baránkov

a zdokonaľ tých, čo ťa nasledujú, *

lebo nebudú zahanbení tí, čo dúfajú v teba.

A teraz ťa chceme nasledovať celým srdcom *

a s bázňou hľadáme tvoju tvár.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, neodriekni nám svoje milosrdenstvo.

Ant. 3 Bože, novú pieseň ti zaspievam.

Žalm 144, 1-10
Za víťazstvo a za pokoj
Všetko môžem v tom, ktorý ma posilňuje. (Flp 4, 13)

Nech je zvelebený Pán, môj ochranca, †

čo učí moje ruky zápasiť *

a moje prsty bojovať.

On je ku mne milosrdný a dodáva mi odvahy, *

on je moje útočište a môj osloboditeľ;

on je moja záštita, na ktorú sa spolieham; *

on mi podrobuje môj ľud.

Pane, čože je človek, že sa k nemu priznávaš, *

a syn človeka, že myslíš na neho?

Preludu sa človek podobá, *

jeho dni sú ako letiaci tieň.

Pane, zníž nebesia a zostúp z nich; *

dotkni sa vrchov a budú chrliť dym.

Zablýskaj bleskom a rozpráš nepriateľov; *

vypusť šípy a vydes ich.

Vystri ruku z výsosti; †

vytrhni ma a vysloboď z prívalov, *

z rúk cudzincov;

ich ústa luhajú *

a ich pravica je krivoprísažná.

Bože, novú pieseň ti zaspievam; *

zahrám ti na desaťstrunovej citare.

Ty pomáhaš kráľom, *

ty zachraňuješ svojho sluhu Dávida pred mečom záhuby.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bože, novú pieseň ti zaspievam.

KRÁTKE ČÍTANIE

Porov. Iz 61, 10

Radosťou jasám v Pánovi, duša mi plesá v mojom Bohu, pretože ma zaodial rúchom spásy, zahalil ma plášťom spravodlivosti ako nevestu okrášlenú šperkami.

KRÁTKE RESPONZÓRIUM

Pán si ju vyvolil * A dal jej prednosť pred všetkými.

Pán si ju vyvolil * A dal jej prednosť pred všetkými.

Do svojho stánku ju voviedol.

A dal jej prednosť pred všetkými.

Sláva Otcu i Synu i Duchu Svätému.

Pán si ju vyvolil * A dal jej prednosť pred všetkými.

EVANJELIOVÝ CHVÁLOSPEV

Ant. na Benediktus: Vznešená Kráľovná sveta, Mária, vždy panna, ty si porodila Krista, nášho Pána a Spasiteľa.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Vznešená Kráľovná sveta, Mária, vždy panna, ty si porodila Krista, nášho Pána a Spasiteľa.

PROSBY

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Ježišu, Slnko spravodlivosti, pred tebou ako žiarivá zornica vzišla nepoškvrnená Panna;

daj, nech stále žijeme vo svetle tvojho príchodu.

Nech sa za nás prihovára tvoja matka, Pane.

Ježišu, Večné Slovo, ty si si vyvolil Pannu Máriu za neporušený stánok;

ochráň nás pred skazou hriechu.

Nech sa za nás prihovára tvoja matka, Pane.

Náš Spasiteľ, ty si mal pri kríži svoju matku;

daj, aby sme sa na jej príhovor tešili z účasti na tvojom utrpení.

Nech sa za nás prihovára tvoja matka, Pane.

Dobrotivý Ježišu, keď si zomieral na kríži, Pannu Máriu si dal Jánovi za matku;

daj, aby sme žili tak, ako sa sluší na jej deti.

Nech sa za nás prihovára tvoja matka, Pane.

Alebo iné:

Oslavujme nášho Spasiteľa, ktorý sa narodil z Panny Márie, a prosme ho:

Nech sa za nás prihovára tvoja matka, Pane.

Spasiteľ sveta, ty si mocou svojho vykúpenia uchránil svoju matku pred poškvrnou hriechu;

zachovaj nás čistých od hriechu.

Nech sa za nás prihovára tvoja matka, Pane.

Náš Vykupiteľ, ty si Pannu Máriu urobil čistým príbytkom pre seba a stánkom Ducha Svätého;

urob aj nás trvalým chrámom svojho Ducha.

Nech sa za nás prihovára tvoja matka, Pane.

Ježišu, Večné Slovo, ty si naučil svoju matku voliť si najlepší podiel;

daj, aby sme aj my ako ona hľadali pokrm, ktorý ostáva pre večný život.

Nech sa za nás prihovára tvoja matka, Pane.

Kráľ kráľov, ty si svoju matku vzal s dušou i telom k sebe do neba;

daj, aby sme stále mysleli na to, čo je hore.

Nech sa za nás prihovára tvoja matka, Pane.

Pán neba i zeme, ty si Pannu Máriu postavil po svojej pravici ako Kráľovnú;

aj nám daj účasť na jej večnej sláve.

Nech sa za nás prihovára tvoja matka, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, Máriu, matku svojho Syna, dal si nám za Matku a Kráľovnú; prosíme ťa, na jej orodovanie dopraj, aby sme dosiahli v nebeskom kráľovstve plnú slávu tvojich synov a dcér. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky