## 16. november 2023

## Štvrtok, Cezročné obdobie, 32. týždeň
4. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Už vyšlo slnko, znovu sa

modlitba k Bohu povznáša,

by cez deň od nás odvracal

všetko, čo škodu prináša.

Kroť, Pane, naše jazyky,

aby sme vyhli nesvárom,

a stráž nám pohľad, aby sa

nekŕmil hriešnym rozmarom.

Chráň v hĺbke srdca čistotu,

dbaj, nech sa v ňom hnev nevzpení,

nech pýchu tela potláča

striedmosť v pití a v jedení,

aby po slnka odchode

a pri nástupe súmraku

mohli ti srdcia bez škvrny

zaspievať pieseň povďaku.

Milosrdnému Otcovi,

Synovi, ktorý spasil svet,

aj Duchu Tešiteľovi

buď sláva, ktorej konca niet. Amen.

PSALMÓDIA

Ant. 1 Pane, včasráno mi daj pocítiť, že si sa zmiloval nado mnou.

Žalm 143, 1-11
Modlitba v úzkosti
Človek nie je ospravedlnený zo skutkov podľa zákona, ale iba skrze vieru v Ježiša Krista. (Gal 2, 16)

Pane, vyslyš moju modlitbu, †

pre svoju vernosť vypočuj moju úpenlivú prosbu, *

pre svoju spravodlivosť ma vyslyš.

A svojho služobníka na súd nevolaj, *

veď nik, kým žije, nie je spravodlivý pred tebou.

Nepriateľ ma prenasleduje, †

zráža ma k zemi, *

do temnôt ma vrhá ako dávno mŕtveho.

Duch sa mi zmieta v úzkostiach; *

v hrudi mi srdce meravie.

Spomínam si na uplynulé dni, †

o všetkých tvojich skutkoch rozmýšľam *

a uvažujem o dielach tvojich rúk.

Vystieram k tebe ruky, *

za tebou dychtím ako vyprahnutá zem.

Rýchle ma vyslyš, Pane, *

lebo už klesám na duchu.

Neskrývaj predo mnou svoju tvár, *

aby som nebol ako tí, čo zostupujú do hrobu.

Včasráno mi daj pocítiť, že si sa zmiloval nado mnou, *

lebo sa spolieham na teba.

Ukáž mi cestu, po ktorej mám kráčať, *

veď svoju dušu dvíham k tebe.

Pred nepriateľmi ma zachráň; *

Pane, k tebe sa utiekam.

Nauč ma plniť tvoju vôľu, †

lebo ty si môj Boh; *

na správnu cestu nech ma vedie tvoj dobrý duch.

Pre svoje meno, Pane, zachováš ma nažive; *

pretože si spravodlivý, vyveď ma z úzkosti.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, včasráno mi daj pocítiť, že si sa zmiloval nado mnou.

Ant. 2 Pán obráti k Jeruzalemu pokoj ako rieku.

Chválospev
Útecha a radosť vo svätom meste

Iz 66, 10-14a

Jeruzalem, ktorý je hore, to je tá slobodná, ktorá je našou matkou. (Gal 4, 26)

Tešte sa s Jeruzalemom, *

jasajte v ňom všetci, čo ho milujete,

radujte sa s ním všetci, *

čo ste nad ním trúchlili.

Sajte dosýta z pŕs jeho útechy *

a pite s rozkošou z pŕs jeho slávy.

Lebo takto hovorí Pán: †

„Hľa, obrátim k nemu pokoj ako rieku, *

ako rozvodnený potok slávu národov.

Budete sať, v náručí vás budú nosiť *

a na kolenách láskať.

Ako keď niekoho utešuje matka, †

tak vás ja poteším; *

v Jeruzaleme nájdete útechu.

Až to uvidíte, zaraduje sa vám srdce *

a vaše kosti oživnú ako svieža tráva.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán obráti k Jeruzalemu pokoj ako rieku.

Ant. 3 Je milé ospevovať nášho Boha.

Žalm 147, 1-11
Pánova pomoc a dobrota
Teba, Bože, chválime, teba, Pane, velebíme.

Chváľte Pána, lebo je dobré ospevovať nášho Boha, *

lebo je milé hlásať jeho slávu.

Pán stavia Jeruzalem *

a zhromažďuje roztratených Izraelitov.

Uzdravuje skľúčených srdcom *

a obväzuje ich rany.

On pozná počet hviezd *

a každú volá po mene.

Veľký je náš Pán a veľmi mocný, *

jeho múdrosť je nesmierna.

Tichých sa Pán ujíma, *

ale hriešnikov ponižuje až po zem.

Prespevujte Pánovi piesne oslavné, *

na citare hrajte nášmu Bohu.

On zaťahuje nebo oblakmi *

a zemi pripravuje dážď.

Na vrchoch dáva pučať tráve *

aj bylinám pre tvory, čo slúžia človeku.

Potravu dáva ťažnému dobytku *

i mladým havranom, čo k nemu krákajú.

V sile koňa nemá potechu *

ani záľubu v mužovi svalnatom.

Pánovi sa páčia tí, čo sa ho boja, *

a tí, čo dúfajú v jeho milosrdenstvo.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Je milé ospevovať nášho Boha.

KRÁTKE ČÍTANIE

Rim 8, 18-21

Utrpenia tohto času nie sú hodny porovnávania s budúcou slávou, ktorá sa na nás má zjaviť. Veď stvorenie túžobne očakáva, že sa zjavia Boží synovia. Lebo stvorenie bolo podrobené márnosti – nie z vlastnej vôle, ale z vôle toho, ktorý ho podrobil a dal mu nádej, že aj samo stvorenie bude vyslobodené z otroctva skazy, aby malo účasť na slobode a sláve Božích detí.

KRÁTKE RESPONZÓRIUM

O tebe, Pane, rozjímam * Hneď za rána.

O tebe, Pane, rozjímam * Hneď za rána.

Lebo ty si mi pomáhal.

Hneď za rána.

Sláva Otcu i Synu i Duchu Svätému.

O tebe, Pane, rozjímam * Hneď za rána.

EVANJELIOVÝ CHVÁLOSPEV

Ant. na Benediktus: Pane, pouč svoj ľud o spáse a odpusť nám naše hriechy.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Pane, pouč svoj ľud o spáse a odpusť nám naše hriechy.

PROSBY

Oslavujme Boha, od ktorého pochádza spása jeho ľudu, a volajme:

Nebeský Otče, ty si náš život.

Zvelebujeme ťa, milosrdný Bože, Otec nášho Pána Ježiša Krista,

že si nás vzkriesením svojho Syna znovuzrodil pre živú nádej.

Nebeský Otče, ty si náš život.

Ty si v Kristovi obnovil človeka stvoreného na tvoj obraz;

urob nás podobnými svojmu Synovi.

Nebeský Otče, ty si náš život.

Do našich sŕdc, zranených závisťou a nenávisťou,

vlej lásku, ktorá je darom Ducha Svätého.

Nebeský Otče, ty si náš život.

Daj dnes robotníkom prácu, hladujúcim chlieb, zarmúteným radosť

a všetkým ľuďom milosť a spásu.

Nebeský Otče, ty si náš život.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, daj nám hlbšie poznať tvoj zámer spásy a vysloboď nás z rúk našich nepriateľov, aby sme ti mohli verne a bez strachu slúžiť po všetky dni nášho života. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky