## 5. október 2023

## Sv. Faustíny Kowalskej, panny
ľubovoľná spomienka

Sestra Faustína, Helena Kowalská, sa narodila 25. augusta 1905 v Głogowci neďaleko Łodži (Poľsko), v početnej roľníckej rodine. Po niekoľkých rokoch práce v zámožných rodinách vstúpila do Kongregácie Matky Božieho Milosrdenstva. V kláštore si horlivo konala povinnosti kuchárky, záhradníčky a vrátničky. Viedla mimoriadne bohatý duchovný život, ktorý v sebe skrýval rôzne mystické dary. Jej poslanie spočívalo na hlásaní svetu pravdy o milosrdnej Božej láske, vyprosovaní Božieho milosrdenstva pre svet praktizovaním nových foriem úcty Božieho Milosrdenstva (obraz, sviatok, korunka a hodina Milosrdenstva), a inšpirovaní apoštolského hnutia Božieho Milosrdenstva, ktoré realizuje tieto úlohy a snaží sa o kresťanskú dokonalosť cestou dôvery voči Pánu Bohu a milosrdenstva k blížnym. Zomrela 5. októbra 1938 v Krakove. Zanechala denníček opisujúci jej duchovné zážitky, ktorý sa počíta medzi vynikajúce diela mystickej literatúry. V roku 1995 bola uznaná za duchovnú spoluzakladateľku Kongregácie sestier Matky Božieho Milosrdenstva. Pápež Ján Pavol II. ju v roku 1993 vyhlásil za blahoslavenú a v roku 2000 za svätú.

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Panenská duša, vošla si

s horiacou lampou do siene

na svadbu Kráľa, kde s tebou

zbor svätých spieva nadšene.

V nebi ťa čaká hostina,

nebeský Ženích ťa víta

a svoju čistú nevestu

objíma Láska večitá.

Aj nás uč, ako máme žiť,

a vypros nám dar odvahy,

aby sme mohli odrážať

zvodcu a trhať nástrahy.

Mária, Panna, panien vzor,

nech prosí za nás u Syna,

aby nás viedol vyhnanstvom,

kde tma vše lampu zhasína.

Buď Bohu sláva naveky,

nech každý tvor ho velebí,

že panne doprial víťazstvo,

ktoré sa slávi aj v nebi. Amen.

PSALMÓDIA

Ant. 1 Vzbuď, Pane, svoju moc a príď nás zachrániť.

Žalm 80
Izrael, Božia vinica
Príď, Pane Ježišu! (Zjv 22, 20)

Pastier Izraela, *

čo ako ovcu vedieš Jozefa, počúvaj!

Ty, čo tróniš nad cherubmi, zaskvej sa *

pred Efraimom, Benjamínom a Manassesom.

Vzbuď svoju moc *

a príď nás zachrániť.

Bože, obnov nás, *

rozjasni svoju tvár a budeme spasení.

Pane, Bože zástupov, *

dokedy sa budeš hnevať na modlitby svojho ľudu?

Kŕmil si nás ako chlebom slzami *

a slzami si nás napájal v hojnosti.

Dopustil si, že sa pre nás svária naši susedia *

a naši nepriatelia si z nás robia posmech.

Bože zástupov, obnov nás, *

rozjasni svoju tvár a budeme spasení.

Z Egypta si preniesol vinicu, *

pohanov si vyhnal a vysadil si ju.

Pôdu si pripravil pre ňu, *

zasadil si jej korene a zaplnila krajinu.

Svojou tôňou pokryla úbočia *

a Božie cédre ratolesťami.

Svoje výhonky vystrela až k moru, *

až po rieku Eufrat svoje letorasty.

Prečo si zbúral jej ohradu *

a oberajú z nej všetci, čo idú okolo?

Diviak lesný ju rozrýva *

a pasie sa na nej poľná zver.

Bože zástupov, vráť sa, *

zhliadni z neba, podívaj sa a navštív túto vinicu.

A chráň ju, veď ju vysadila tvoja pravica, *

chráň i výhonok, ktorý si si vypestoval.

Tí, čo ju vypálili od koreňa, *

pred hrozbou tvojej tváre zahynú.

Nech je tvoja ruka nad mužom po tvojej pravici, *

nad synom človeka, ktorého si si ty vyvolil.

Už neodstúpime od teba a ty nás zachováš pri živote *

a budeme vzývať tvoje meno.

Pane, Bože zástupov, obnov nás, *

rozjasni svoju tvár a budeme spasení.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vzbuď, Pane, svoju moc a príď nás zachrániť.

Ant. 2 Veľké veci urobil Pán, nech je to známe po celej zemi.

Chválospev
Jasot vykúpeného ľudu

Iz 12, 1-6

Ak je niekto smädný, nech príde ku mne a nech pije. (Jn 7, 37)

Oslavujem ťa, Pane: hneval si sa na mňa, *

ale tvoj hnev sa utíšil a potešil si ma.

Hľa, Boh je moja spása; *

dúfam a nebojím sa,

lebo moja sila a chvála je Pán, *

on sa mi stal záchrancom.

Budete čerpať vodu s radosťou *

z prameňov spásy.

A v ten deň poviete: „Oslavujte Pána *

a vzývajte jeho meno,

ohlasujte medzi národmi jeho zázraky, *

pamätajte, že jeho meno je vznešené.

Spievajte Pánovi, lebo urobil veľké veci; *

nech je to známe po celej zemi.

Plesaj a jasaj, obyvateľka Siona, *

lebo veľký uprostred teba je Svätý Izraela.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Veľké veci urobil Pán, nech je to známe po celej zemi.

Ant. 3 Plesajte Bohu, ktorý nám pomáha. †

Žalm 81
Slávnostné obnovenie zmluvy
Dávajte si pozor, aby nik z vás nemal zlé a neverné srdce. (Hebr 3, 12)

Plesajte Bohu, ktorý nám pomáha, *

† jasajte Bohu Jakubovmu.

Vezmite harfy, udrite na bubon, *

na ľúbu lýru a citaru.

Zatrúbte rohom pri nove mesiaca *

i pri jeho splne v deň našej slávnosti.

Lebo také je nariadenie pre Izrael *

a zákon Boha Jakubovho.

Taký príkaz dal Jozefovi, †

keď vychádzal z krajiny egyptskej; *

počul som reč mne neznámu:

„Z jeho pliec som sňal bremeno *

a z jeho rúk ťažký kôš.

V súžení si ma vzýval a vyslobodil som ťa, †

za clonou búrky som ťa vypočul, *

vyskúšal som ťa pri vodách meríbskych.

Počúvaj, ľud môj, svedčím proti tebe, *

kiež by si ma poslúchol, Izrael.

Nebudeš mať iného boha, *

ani sa nebudeš klaňať bohu cudziemu.

Veď ja som Pán, tvoj Boh, †

ja som ťa vyviedol z egyptskej krajiny; *

otvor si ústa a ja ti ich naplním.

Ale môj ľud nepočúval na môj hlas *

a Izrael nedbal o mňa.

Preto som ich ponechal v tvrdosti ich srdca: *

nech si len idú za svojimi preludmi.

Keby ma môj ľud bol poslúchol, *

keby bol Izrael kráčal mojimi cestami,

ihneď by som bol jeho nepriateľov pokoril *

a jeho utláčateľov svojou rukou pritlačil.

Zaliečali by sa mu nepriatelia Pánovi *

a ich osud by trval naveky.

Kŕmil by som ho jadrom pšeničným *

a sýtil medom zo skaly.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Plesajte Bohu, ktorý nám pomáha.

KRÁTKE ČÍTANIE

Pies 8, 7

Ani veľké vody lásku neuhasia a rieky ju neodplavia. A keby niekto za lásku ponúkol všetko, čo má v dome, len by sa opovrhlo ním.

KRÁTKE RESPONZÓRIUM

Tebe hovorí moje srdce: * Hľadám tvoju tvár.

Tebe hovorí moje srdce: * Hľadám tvoju tvár.

Pane, ja hľadám tvoju tvár.

Hľadám tvoju tvár.

Sláva Otcu i Synu i Duchu Svätému.

Tebe hovorí moje srdce: * Hľadám tvoju tvár.

EVANJELIOVÝ CHVÁLOSPEV

Ant. na Benediktus: Hľa, múdra panna, ktorá odišla za Kristom a v zástupe panien žiari nebeským svetlom ako slnko.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Hľa, múdra panna, ktorá odišla za Kristom a v zástupe panien žiari nebeským svetlom ako slnko.

PROSBY

S radosťou oslavujme Krista, Ženícha a Korunu panien, a vrúcne ho prosme:

Ježišu, Koruna panien, vyslyš nás.

Kriste, teba sväté panny milovali ako jediného Ženícha;

nech nás nič neodlúči od tvojej lásky.

Ježišu, Koruna panien, vyslyš nás.

Ty si svoju matku Máriu korunoval za Kráľovnú panien;

daj, aby sme ti na jej príhovor slúžili celým srdcom.

Ježišu, Koruna panien, vyslyš nás.

Na príhovor tvojich služobníc, ktoré ti boli oddané celým a nerozdeleným srdcom, aby boli sväté telom i duchom,

nech nás neodvedie od teba príťažlivosť tohto sveta, ktorý sa pomíňa.

Ježišu, Koruna panien, vyslyš nás.

Pane Ježišu, múdre panny čakali na tvoj príchod ako na príchod ženícha;

daj, aby sme bdeli v nádeji a očakávali ťa.

Ježišu, Koruna panien, vyslyš nás.

Na príhovor svätej M., ktorá bola panna chápavá a patrila medzi múdre panny,

daruj nám múdrosť a nevinnosť života.

Ježišu, Koruna panien, vyslyš nás.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci večný Bože, ty si vybral svätú Faustínu, aby hlásala nesmierne bohatstvá tvojho milosrdenstva; daj, aby sme na jej príhovor a podľa jej príkladu úplne dôverovali tvojmu milosrdenstvu a vytrvalo konali diela kresťanskej lásky. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky