## 22. október 2023

## 29. Nedeľa v Cezročnom období
1. týždeň žaltára

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ svetla predobrý,

svetlo je prvé v stvorení

a v jeho sviežom zrodení

počiatok sveta korení.

Čas od rána až k večeru

nám kážeš volať jasným dňom.

Keď po ňom tma sa natíska,

čuj náš vzdych v hlase prosebnom.

Nech nás smrť náhla nestihne,

keď svedomie nám ťaží hriech,

keď nemyslíme na večnosť

a v srdci pokušenie vrie.

Na bránu klopme nebeskú,

tam kynie život, veleba;

opusťme všetko škodlivé

a zmyme hriechy zo seba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

PSALMÓDIA

Ant. 1 Moc tvojho žezla rozšíri Pán zo Siona a bude kraľovať naveky. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Moc tvojho žezla rozšíri Pán zo Siona a bude kraľovať naveky. Aleluja.

Ant. 2 Pred tvárou Pánovou zem sa zachvela. Aleluja.

Žalm 114
Vyslobodenie Izraela z Egypta
Uvedomte si, že aj vy ste vyšli z Egypta, keď ste sa zriekli tohto sveta. (Sv. Augustín)

Keď Izrael vyšiel z Egypta, *

dom Jakubov spomedzi ľudu cudzieho,

Judea sa stala jeho svätyňou, *

Izrael jeho kráľovstvom.

More to videlo a zutekalo, *

Jordán sa naspäť obrátil;

vrchy poskakovali ako barance, *

pahorky ako jahňatá.

Čo ti je, more, že utekáš, *

a tebe, Jordán, že sa naspäť obraciaš?

Vrchy, prečo poskakujete ako barance *

a vy, pahorky, ako jahňatá?

Zachvej sa, zem, pred tvárou Pánovou, *

pred tvárou Boha Jakubovho,

čo skalu mení na jazerá vôd *

a kameň na pramene vôd.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pred tvárou Pánovou zem sa zachvela. Aleluja.

Ant. 3 Začal kraľovať Pán, náš všemohúci Boh. Aleluja.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Začal kraľovať Pán, náš všemohúci Boh. Aleluja.

KRÁTKE ČÍTANIE

2 Kor 1, 3-4

Nech je zvelebený Boh a Otec nášho Pána Ježiša Krista, Otec milosrdenstva a Boh všetkej útechy! On nás potešuje v každom našom súžení, aby sme mohli aj my potešovať tých, čo sú v akomkoľvek súžení, tou útechou, ktorou Boh potešuje nás.

KRÁTKE RESPONZÓRIUM

Zvelebený si, Pane, * Na nebeskej oblohe.

Zvelebený si, Pane, * Na nebeskej oblohe.

Hoden chvály a slávy naveky.

Na nebeskej oblohe.

Sláva Otcu i Synu i Duchu Svätému.

Zvelebený si, Pane, * Na nebeskej oblohe.

EVANJELIOVÝ CHVÁLOSPEV

Ant. na Magnifikat: Dávajte, čo je cisárovo, cisárovi, a čo je Božie, Bohu.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Dávajte, čo je cisárovo, cisárovi, a čo je Božie, Bohu.

PROSBY

Klaňajme sa Kristovi, nášmu Pánovi, lebo on je naša Hlava a my sme jeho údy, a s radosťou volajme:

Príď kráľovstvo tvoje, Pane.

Pane, náš Spasiteľ, urob svoju Cirkev čoraz jasnejším znamením jednoty ľudského pokolenia

a účinnejším tajomstvom spásy pre všetky národy.

Príď kráľovstvo tvoje, Pane.

Chráň nášho pápeža M. a celý zbor biskupov

a udeľ im dar jednoty, lásky a pokoja.

Príď kráľovstvo tvoje, Pane.

Daj, aby sa kresťania stále pevnejšie spájali s tebou, neviditeľnou Hlavou Cirkvi,

a aby svedectvom života šírili tvoje kráľovstvo.

Príď kráľovstvo tvoje, Pane.

Daruj svetu pravý pokoj,

aby všade vládla spravodlivosť a istota.

Príď kráľovstvo tvoje, Pane.

Udeľ zosnulým účasť na sláve vzkriesenia

a daruj aj nám podiel na ich blaženosti.

Príď kráľovstvo tvoje, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, pomáhaj nám, aby sme vždy ochotne plnili tvoju vôľu a slúžili ti s úprimným srdcom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky