## 21. apríl 2023

## Piatok, Veľkonočné obdobie, 2. týždeň
2. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Bronie sa zora na nebi,

už znejú chvály vznešené:

svet jasá, plný veleby,

a peklo chvie sa zdesené.

Veď statočný a mocný Kráľ

smrť zničil, život obnovil,

pekelné brány pošliapal

a z úbohých sňal okovy.

Strážilo vojsko jeho hrob,

zapečatený kameňom;

nastáva zázrak všetkých dôb:

vychádza Víťaz z hrobu von.

Už nieto smrtných úzkostí,

už nieto bolestivých rán;

zvestuje anjel z výsosti:

Vstal slávne z mŕtvych Kristus Pán.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

Alebo podľa ľubovôle vo férie po Veľkonočnej oktáve:

Nech novým Jeruzalemom

znie pieseň nová a nech v ňom

tešia sa plní radosti

na veľkonočnej slávnosti.

Veď víťazný lev, Kristus, vstal,

reťazou draka pripútal

a víťazný hlas zavelí

ožiť tým, ktorí zomreli.

Hrob poslúchne a odistí

závory svojej koristi

a po zajatí očistnom

húfy sa hrnú za Kristom.

Hľa, triumfálne kráča on,

sláva ho venčí napokon:

nebo a zemskú otčinu

zjednotil v obec jedinú.

V pokore česť mu vzdávajme,

my, bojovníci, vzývajme

Kráľa, čo v sláve žiari nám,

aby nás viedol k výšinám.

Ježišu, ty buď naveky

nám veľkonočnou radosťou,

pridruž nás k svojmu víťazstvu

znovuzrodených milosťou.

Tebe buď sláva, Ježišu,

ktorý si slávne z mŕtvych vstal;

Otcovi, Duchu Svätému

nech večne zuní pieseň chvál. Amen.

PSALMÓDIA

Ant. 1 Dúfaj, synu, odpúšťajú sa ti hriechy. Aleluja.

Žalm 51
Vyznanie viny
Obnovovať sa duchovne premenou zmýšľania a obliecť si nového človeka. (Ef 4, 23-24)

Zmiluj sa, Bože, nado mnou *

pre svoje milosrdenstvo

a pre svoje veľké zľutovanie *

znič moju neprávosť.

Úplne zmy zo mňa moju vinu *

a očisť ma od hriechu.

Vedomý som si svojej neprávosti *

a svoj hriech mám stále pred sebou.

Proti tebe, proti tebe samému som sa prehrešil *

a urobil som, čo je v tvojich očiach zlé,

aby si sa ukázal spravodlivý vo svojom výroku *

a nestranný vo svojom súde.

Naozaj som sa v neprávosti narodil *

a hriešneho ma počala moja mať.

Ty naozaj máš záľubu v srdci úprimnom *

a v samote mi múdrosť zjavuješ.

Pokrop ma yzopom a zasa budem čistý; *

umy ma a budem belší ako sneh.

Daj, aby som počul radosť a veselosť, *

a zaplesajú kosti, ktoré si rozdrvil.

Odvráť svoju tvár od mojich hriechov *

a zotri všetky moje viny.

Bože, stvor vo mne srdce čisté *

a v mojom vnútri obnov ducha pevného.

Neodvrhuj ma spred svojej tváre *

a neodnímaj mi svojho ducha svätého.

Navráť mi radosť z tvojej spásy *

a posilni ma duchom veľkej ochoty.

Poučím blúdiacich o tvojich cestách *

a hriešnici sa k tebe obrátia.

Bože, Boh mojej spásy, zbav ma škvrny krvipreliatia *

a môj jazyk zajasá nad tvojou spravodlivosťou.

Pane, otvor moje pery *

a moje ústa budú ohlasovať tvoju slávu.

Veď ty nemáš záľubu v obete, *

ani žertvu neprijmeš odo mňa.

Obetou Bohu milou je duch skrúšený; *

Bože, ty nepohŕdaš srdcom skrúšeným a poníženým.

Buď dobrotivý, Pane, a milosrdný voči Sionu, *

vybuduj múry Jeruzalema.

Potom prijmeš náležité obety, obetné dary a žertvy; *

potom položia na tvoj oltár obetné zvieratá.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Dúfaj, synu, odpúšťajú sa ti hriechy. Aleluja.

Ant. 2 Pane, vyšiel si zachrániť svoj ľud i svojho Pomazaného. Aleluja.

Chválospev
Boh sa zjaví a bude súdiť

Hab 3, 2-4. 13a. 15-19

Zodvihnite hlavu, lebo sa blíži vaše vykúpenie. (Lk 21, 28)

Pane, počul som o tebe rozprávať *

a zmocnil sa ma úžas pred tvojím dielom.

Oživ ho v týchto rokoch, †

v týchto rokoch ho urob známym *

a keď sa rozhorčíš, spomeň si na milosrdenstvo.

Boh prichádza z Temanu *

a Svätý z vrchu Faran.

Jeho sláva pokrýva nebesia *

a zem je plná jeho chvály.

Jeho lesk je ako svetlo, †

lúče vychádzajú z jeho rúk; *

v nich je utajená jeho sila.

Vyšiel si zachrániť svoj ľud, *

zachrániť ho, svojho pomazaného.

Svojimi koňmi si prešiel po mori *

cez bahno veľkých vôd.

Počul som ich a pohlo sa mi vnútro, *

pri ich hlase sa mi chveli pery.

Rozklad mi vnikal do kostí *

a podlamovali sa podo mnou nohy.

Pokojne očakávam deň súženia, *

ktorý príde na národ, čo nás napadol.

Lebo figovník nebude kvitnúť *

a nebude hrozna vo viniciach.

Sklame úroda olivy *

a polia nedajú pokrm.

Stratia sa ovce z košiara *

a v maštaliach nebude dobytka.

Ale ja sa budem tešiť v Pánovi, *

jasať budem v Bohu, svojej spáse.

Pán, Boh, je moja sila, †

dá mi nohy, ako majú jelene, *

a povedie ma po mojich výšinách.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, vyšiel si zachrániť svoj ľud i svojho Pomazaného. Aleluja.

Ant. 3 Chváľ, Sion, svojho Boha, lebo on zaistil pokoj tvojim hraniciam. Aleluja.

Žalm 147, 12-20
Obnova Jeruzalema
Poď, ukážem ti nevestu, Baránkovu manželku. (Zjv 21, 9)

Chváľ, Jeruzalem, Pána, *

oslavuj, Sion, svojho Boha.

Lebo upevnil závory tvojich brán *

a požehnal tvojich synov v tebe.

Zaisťuje pokoj tvojim hraniciam, *

sýti ťa najlepšou pšenicou.

Svoj rozkaz na zem zosiela; *

rýchlo sa šíri jeho slovo.

Sneh dáva ako vlnu, *

rozsýpa srieň ako popol.

Kamenec spúšťa ako omrvinky; *

ktože vydrží v jeho mraze?

Ale keď zošle svoje slovo, roztopí sa, čo zamrzlo; *

keď zavanie jeho dych, vody sa rozprúdia.

On svoje slovo zvestuje Jakubovi, *

svoje zákony a prikázania Izraelovi.

Neurobil tak iným národom, *

nezjavil im svoje zámery.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Chváľ, Sion, svojho Boha, lebo on zaistil pokoj tvojim hraniciam. Aleluja.

KRÁTKE ČÍTANIE

Sk 5, 30-32

Boh našich otcov vzkriesil Ježiša, ktorého ste vy zavesili na drevo a zavraždili. Jeho Boh svojou pravicou povýšil za Vládcu a Spasiteľa, aby daroval Izraelu pokánie a odpustenie hriechov. A my sme toho svedkami aj Duch Svätý, ktorého Boh dal tým, čo ho poslúchajú.

KRÁTKE RESPONZÓRIUM

Pán vstal z hrobu, * Aleluja, aleluja.

Pán vstal z hrobu, * Aleluja, aleluja.

Ten, čo za nás zomrel na kríži.

Aleluja, aleluja.

Sláva Otcu i Synu i Duchu Svätému.

Pán vstal z hrobu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Ježiš vzal chleby, vzdával vďaky a rozdával sediacim. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Ježiš vzal chleby, vzdával vďaky a rozdával sediacim. Aleluja.

PROSBY

Boh Otec skrze Ducha vzkriesil Krista a oživí aj naše smrteľné telá. Preto volajme:

Otče, oživ nás svojím svätým Duchom.

Svätý Otče, prijal si obetu svojho Syna a vzkriesil si ho z mŕtvych;

prijmi aj našu dnešnú obetu a priveď nás do večného života.

Otče, oživ nás svojím svätým Duchom.

Zhliadni milostivo na všetky naše skutky v tomto novom dni,

aby boli tebe na slávu a nám na posvätenie.

Otče, oživ nás svojím svätým Duchom.

Nech všetko naše dnešné úsilie slúži na budovanie lepšieho sveta

a nech tak pracujeme, aby sme prišli do tvojho kráľovstva.

Otče, oživ nás svojím svätým Duchom.

Otvor naše oči i srdce pre potreby našich bratov a sestier,

aby sme sa navzájom milovali a úprimne si pomáhali.

Otče, oživ nás svojím svätým Duchom.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, nádej a svetlo pokorných v duchu; daj, prosíme, aby sme ti zbožne prednášali svoje modlitby a vždy ťa zvelebovali obetou chvály. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky