## 26. november 2023

## NÁŠHO PÁNA JEŽIŠA KRISTA,
KRÁĽA NEBA I ZEME
slávnosť

Druhé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Ty, vladár vekov, Kriste náš,

si kráľom všetkých národov,

si Pán a láska našich sŕdc,

to vyznávame s dôverou.

Zástupy neba sklonené

tebe spievajú pieseň chvál,

my hlásame zas nadšene,

že si náš zvrchovaný Kráľ.

Kriste, ty knieža pokoja,

podmaň si mysle odbojné,

s láskou v ovčinci zhromaždi

blúdiace ovce, nevoľné.

Pre to si trpel na kríži

a vystrel v mukách ramená;

a z boku prebodnutého

vyšľahla láska plamenná.

Pre to si s nami v Sviatosti

pod chleba, vína závojom;

vylievaš spásu na svoj ľud

tajomným srdca otvorom.

Buď sláva tebe, Ježišu,

že láskou všetko zmieruješ,

i Otcu, Duchu Svätému,

s ktorými večne kraľuješ. Amen.

PSALMÓDIA

Ant. 1 Naveky bude sedieť na tróne Dávida a vládnuť nad jeho kráľovstvom. Aleluja.

Žalm 110, 1-5. 7
Mesiáš, kráľ a kňaz
On musí kraľovať, kým mu Boh nepoloží všetkých nepriateľov pod nohy. (Porov. 1 Kor 15, 25)

Pán povedal môjmu Pánovi: *

„Seď po mojej pravici,

kým nepoložím tvojich nepriateľov *

za podnožku tvojim nohám.“

Moc tvojho žezla rozšíri Pán zo Siona: *

panuj uprostred svojich nepriateľov.

Odo dňa tvojho narodenia patrí ti vláda †

v posvätnej nádhere. *

Splodil som ťa ako rosu pred východom zornice.

Pán prisahal a nebude ľutovať: *

„Ty si kňaz naveky podľa radu Melchizedechovho.“

Pán je po tvojej pravici, *

v deň svojho hnevu kráľov porazí.

Cestou sa napije z potoka *

a potom hlavu zdvihne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Naveky bude sedieť na tróne Dávida a vládnuť nad jeho kráľovstvom. Aleluja.

Ant. 2 Tvoje kráľovstvo je kráľovstvo pre všetky veky a tvoja vláda sa rozprestiera na všetky pokolenia.

Žalm 145, 1-13

Oslavovať ťa chcem, Bože, môj kráľ, †

a tvoje meno velebiť *

navždy a naveky.

Budem ťa velebiť každý deň †

a tvoje meno chváliť *

navždy a naveky.

Veľký si, Pane, a veľkej chvály hoden, *

tvoju veľkosť nemožno preskúmať.

Z pokolenia na pokolenie ide chvála tvojich skutkov *

a všetky pokolenia ohlasujú tvoju moc.

Hovoria o vznešenosti tvojej slávy a veleby *

a rozprávajú o tvojich zázrakoch.

Hovoria aj o sile tvojich skutkov úžasných *

a rozprávajú o tvojej veľkosti.

Rozhlasujú chválu tvojej veľkej láskavosti *

a plesajú nad tvojou spravodlivosťou.

Milostivý a milosrdný je Pán, *

zhovievavý a veľmi láskavý.

Dobrý je Pán ku každému *

a milostivý ku všetkým svojim stvoreniam.

Nech ťa oslavujú, Pane, všetky tvoje diela *

a tvoji svätí nech ťa velebia.

Nech rozprávajú o sláve tvojho kráľovstva *

a o tvojej moci nech hovoria;

nech ľuďom oznamujú tvoje zázraky *

i slávu a velebu tvojho kráľovstva.

Tvoje kráľovstvo je kráľovstvo pre všetky veky *

a tvoja vláda sa rozprestiera na všetky pokolenia.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tvoje kráľovstvo je kráľovstvo pre všetky veky a tvoja vláda sa rozprestiera na všetky pokolenia.

Ant. 3 Na plášti a na bedrách má napísané meno: Kráľ kráľov a Pán pánov. Jemu sláva a vláda na veky vekov.

Ak sa nasledujúci chválospev spieva, spieva sa aj Aleluja v zátvorkách. Ak sa iba recituje, stačí povedať Aleluja na začiatku a na konci každej strofy.

Chválospev
O Baránkovej svadbe

Porov. Zjv 19, 1-2. 5-7

Aleluja.

Spása, sláva a moc nášmu Bohu, *

(R. Aleluja.)

lebo sú správne a spravodlivé jeho súdy.

R. Aleluja. (Aleluja.)

Aleluja.

Chváľte nášho Boha, všetci jeho služobníci, *

(R. Aleluja.)

aj vy, čo sa ho bojíte, malí i veľkí!

R. Aleluja. (Aleluja.)

Aleluja.

Lebo začal kraľovať Pán, náš všemohúci Boh. *

(R. Aleluja.)

Radujme sa a plesajme, vzdávajme mu slávu.

R. Aleluja. (Aleluja.)

Aleluja.

Lebo nadišla Baránkova svadba *

(R. Aleluja.)

a jeho nevesta sa pripravila.

R. Aleluja. (Aleluja.)

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Na plášti a na bedrách má napísané meno: Kráľ kráľov a Pán pánov. Jemu sláva a vláda na veky vekov.

KRÁTKE ČÍTANIE

1 Kor 15, 25-28

Kristus musí kraľovať, kým mu nepoloží všetkých nepriateľov pod nohy. Ako posledný nepriateľ bude zničená smrť, lebo mu všetko položil pod nohy. Ale keď hovorí: „Všetko je podrobené,“ je jasné, že okrem toho, ktorý mu všetko podrobil. A keď mu bude všetko podrobené, vtedy sa aj sám Syn podrobí tomu, ktorý mu všetko podrobil, aby bol Boh všetko vo všetkom.

KRÁTKE RESPONZÓRIUM

Tvoj trón, Bože, * Trvá naveky.

Tvoj trón, Bože, * Trvá naveky.

Žezlo tvojho kráľovstva je žezlo spravodlivosti.

Trvá naveky.

Sláva Otcu i Synu i Duchu Svätému.

Tvoj trón, Bože, * Trvá naveky.

EVANJELIOVÝ CHVÁLOSPEV

Ant. na Magnifikat: Daná mi je všetka moc na nebi i na zemi, hovorí Pán.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Daná mi je všetka moc na nebi i na zemi, hovorí Pán.

PROSBY

Bratia (a sestry), prosme Krista Kráľa, ktorý je pred všetkým a všetko v ňom spočíva, a volajme:

Príď tvoje kráľovstvo, Pane.

Kriste, náš kráľ a pastier, zhromaždi svoje ovce zo všetkých krajín

a pas ich na svojich bohatých pašienkach pravdy a života.

Príď tvoje kráľovstvo, Pane.

Náš vodca a Spasiteľ, urob zo všetkých ľudí svoj ľud; uzdrav chorých, vyhľadaj stratených, chráň silných,

povolaj vzdialených, zhromaždi rozptýlených a povzbuď malomyseľných.

Príď tvoje kráľovstvo, Pane.

Večný sudca, keď budeš odovzdávať svoje kráľovstvo Bohu Otcovi, postav nás po svojej pravici

a daj, aby sme zaujali kráľovstvo, ktoré je pre nás pripravené od stvorenia sveta.

Príď tvoje kráľovstvo, Pane.

Knieža pokoja, uchráň srdcia ľudí od vojnových zámerov

a daruj národom svoj pokoj.

Príď tvoje kráľovstvo, Pane.

Dedič všetkých národov, zhromaždi ľudstvo so všetkými jeho hodnotami do kráľovstva svojej Cirkvi, ktoré ti daroval Otec,

aby ťa všetci uznávali za Hlavu v jednote s Duchom Svätým.

Príď tvoje kráľovstvo, Pane.

Kriste, prvorodený z mŕtvych a prvotina zosnulých,

prijmi našich zomrelých do slávy svojho zmŕtvychvstania.

Príď tvoje kráľovstvo, Pane.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a večný Bože, ty si rozhodol všetko obnoviť vo svojom milovanom Synovi, Kráľovi neba i zeme; daj, prosíme, aby sa všetko tvorstvo, vyslobodené z otroctva hriechu, podrobilo tvojej božskej moci a bez prestania ťa oslavovalo. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky