## 22. september 2023

## Piatok, Cezročné obdobie, 24. týždeň
4. týždeň žaltára

Modlitba predpoludním

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Príď, Duchu Svätý, teraz k nám

a naplň srdcia radosťou;

s Otcom i Synom jedno si,

aj nás zjednocuj milosťou.

A naše ústa, myseľ, cit,

to všetko nech ťa velebí

a oheň srdcia bratov nech

zapáli túžbou po nebi.

Nauč nás Otca poznávať

a jeho Syna milovať;

pomôž nám, Duchu Presvätý,

vo viere pravej pevne stáť. Amen.

Alebo:

Deviata je už hodina;

poriadok teda dodržme

a z hĺbky srdca pokorne

Trojicu slávnu poprosme,

aby sme boli príbytkom

Svätého Ducha, Darcu síl,

čo práve v túto hodinu

na apoštolov zostúpil.

Pán stvoril všetko nádherne,

poriadok, zákon veciam dal;

človeku určil, aby raz

v kráľovstve večnom prebýval.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 Trvalý pokoj požívajú tí, čo milujú tvoj zákon, Pane.

Žalm 119, 161-168
XXI – ש (Sin)

Hoci ma kniežatá prenasledujú pre nič za nič, *

moje srdce si tvoje slová ctí.

Z tvojich výrokov sa radujem *

ako ten, čo získal korisť bohatú.

Nenávidím klamstvo, protiví sa mi; *

ale tvoj zákon milujem.

Cez deň ťa chválim sedemkrát *

pre tvoje spravodlivé rozsudky.

Trvalý pokoj požívajú tí, čo milujú tvoj zákon; *

a nemajú sa na čom potknúť.

Pane, vyčkávam tvoju pomoc *

a plním tvoje predpisy.

Moja duša uchováva tvoje ustanovenia *

a ja ich veľmi milujem.

Zachovávam tvoje prikázania a ustanovenia: *

lebo pred tebou sú všetky moje cesty.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Trvalý pokoj požívajú tí, čo milujú tvoj zákon, Pane.

Ant. 2 Množstvo veriacich malo jedno srdce a jednu dušu.

Žalm 133
Pôvab bratskej zhody
Milujte sa navzájom, lebo láska je z Boha. (1 Jn 4, 7)

Aké je dobré a milé, *

keď bratia žijú pospolu.

Je to sťa vzácny olej na hlave, †

čo steká na bradu, na Áronovu bradu, *

čo steká na okraj jeho rúcha.

Sťa rosa na Hermone, *

čo padá na vrchy sionské.

Tam Pán udeľuje požehnanie *

a život naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Množstvo veriacich malo jedno srdce a jednu dušu.

Ant. 3 Bráň ma pred rukou hriešnika, Pane, ty moja sila a záštita.

Žalm 140, 1-9. 13-14
Ty si moje útočište
Syna človeka už vydávajú do rúk hriešnikov. (Mt 26, 45)

Osloboď ma, Pane, od zlého človeka *

a pred násilníkom ma chráň.

Veď oni zamýšľajú robiť zlo, *

deň čo deň podnecujú rozbroje.

Ako had si ostria jazyky, *

za perami majú jed vreteníc.

Pane, bráň ma pred rukou hriešnika †

a chráň ma pred násilníkom, *

lebo mi zamýšľajú nohy podraziť.

Pyšní mi nastavujú osídlo; †

napínajú sieť z povrazov *

a kladú mi pasce na cestu.

Pánovi hovorím: „Ty si môj Boh; *

čuj, Pane, hlas mojej úpenlivej prosby.“

Pane, Pane, ty si moja sila a záštita; *

keď bojujem, kryješ mi hlavu.

Nedaj, Pane, aby sa splnili želania bezbožného, *

aby sa uskutočnili jeho zámery.

Viem, že Pán úbohému právo prisúdi *

a chudobnému odplatí.

Len spravodliví budú tvoje meno velebiť *

a statoční budú bývať u teba.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Bráň ma pred rukou hriešnika, Pane, ty moja sila a záštita.

KRÁTKE ČÍTANIE

Rim 12, 17a. 19b-20b. 21

Nikomu sa neodplácajte zlým za zlé, veď je napísané: „Mne patrí pomsta, ja sa odplatím,“ hovorí Pán. Ale keď bude tvoj nepriateľ hladný, nakŕm ho, keď je smädný, daj mu piť. Nedaj sa premôcť zlu, ale dobrom premáhaj zlo.

Milosrdenstvo Pánovo je od večnosti až na večnosť

A jeho spravodlivosť chráni tých, čo zachovávajú jeho zmluvu.

MODLITBA

Modlime sa.

Pane, Ježišu Kriste, teba viedli o deviatej hodine na ukrižovanie pre spásu sveta; prosíme ťa, odpusť nám minulé hriechy a pred budúcimi nás chráň. Lebo ty žiješ a kraľuješ na veky vekov.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky