## 21. december 2023

## Sv. Petra Kanízia, kňaza a učiteľa Cirkvi
na spomienku

Narodil sa roku 1521 v Nijmegen v antickej Gelrii (dnes v Holandsku). V Kolíne nad Rýnom vstúpil do Spoločnosti Ježišovej. Roku 1546 bol vysvätený za kňaza. Poslali ho do Nemecka, kde mnoho rokov horlivo, písmom i slovom, pracoval na obrane a upevnení katolíckej viery. Vydal mnoho kníh. Medzi nimi vyniká kniha s názvom Katechizmus. Zomrel vo Fribourgu vo Švajčiarsku roku 1597.

Vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Hľa, Slovo spásy vychádza

z úst Otca ľudí zachrániť:

prečistá Panna Mária,

z teba sa má Boh narodiť.

Duch Svätý z neba prichádza

a teba, Panna, zatôni

a počneš Syna, ktorý je

Otcovi rovný, jedno s ním.

Si bránou chrámu svätého,

zamknutá navždy každému,

čo otvorí sa jedine

Pánovi sveta večnému.

On od večnosti zrodený,

predpovedaný prorokmi,

ktorého anjel zvestoval,

do lona Panny zostúpil.

Tešte sa, svätí anjeli,

jasajte, všetky národy:

Najvyšší ide v pokore

vyslobodiť nás z poroby.

Sláva ti, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 K tebe, Pane, dvíham svoju dušu; príď, Pane, a zachráň ma, k tebe sa utiekam.

Žalm 132
Božie prisľúbenie Dávidovmu domu
Pán, Boh, mu dá trón jeho otca Dávida. (Lk 1, 32)
I

Pane, pamätaj na Dávida *

a na jeho veľkú ochotu,

že prisahal Pánovi *

a mocnému Bohu Jakubovmu zložil sľub:

„Do príbytku svojho domu nevkročím, *

ani sa neuložím na svoje lôžko;

svojim očiam nedoprajem spánku *

ani svojim viečkam zdriemnutia,

kým nenájdem miesto pre Pána, *

príbytok pre mocného Jakubovho Boha.“

Počuli sme, že archa je v Efrate, *

a našli sme ju na jaarských nivách.

Vstúpme teda do Pánovho príbytku *

a padnime k podnožke jeho nôh.

Zaujmi, Pane, miesto svojho odpočinku, *

ty a archa tvojej všemoci.

Tvoji kňazi nech sa odejú do spravodlivosti *

a tvoji svätí nech plesajú.

Pre svojho služobníka Dávida *

neodmietaj tvár svojho pomazaného.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. K tebe, Pane, dvíham svoju dušu; príď, Pane, a zachráň ma, k tebe sa utiekam.

Ant. 2 Pane, daj odmenu tým, čo sa spoliehajú na teba, aby sa ukázalo, že tvoji proroci sú hodnoverní.

II

Dávidovi sa Pán zaviazal prísahou; *

je pravdivá, nikdy ju neodvolá:

„Potomka z tvojho rodu *

posadím na tvoj trón.

Ak tvoji synovia dodržia moju zmluvu *

a moje príkazy, ktoré ich naučím,

aj ich synovia *

budú sedieť na tvojom tróne naveky.“

Lebo Pán si vyvolil Sion, *

želal si mať ho za svoj príbytok:

„To je miesto môjho odpočinku naveky; *

tu budem bývať, lebo som túžil za ním.

Štedro požehnám jeho komory, *

chlebom nasýtim jeho chudobných.

Jeho kňazov odejem do rúcha spásy *

a svätí budú plesať v radosti.

Tu Dávidovej moci dám vypučať, *

svojmu pomazanému pripravím svetlo.

Jeho nepriateľov hanbou zakryjem, *

no na jeho hlave zažiari diadém.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pane, daj odmenu tým, čo sa spoliehajú na teba, aby sa ukázalo, že tvoji proroci sú hodnoverní.

Ant. 3 Obráť sa, Pane, obráť sa trošku a nemeškaj, príď k svojim služobníkom.

Chválospev
O Božom súde

Zjv 11, 17-18; 12, 10b-12a

Vzdávame ti vďaky, *

Pane, Bože všemohúci,

ktorý si a ktorý si bol; *

že si sa ujal svojej veľkej moci a začal si kraľovať.

Národy sa rozhnevali, *

ale prišiel tvoj hnev a čas súdiť mŕtvych

a odmeniť tvojich služobníkov, prorokov a svätých *

a tých, čo sa boja tvojho mena, malých i veľkých.

Teraz nastala spása, moc a kráľovstvo nášho Boha *

a vláda jeho Pomazaného,

lebo bol zvrhnutý žalobca našich bratov, *

ktorý na nich dňom i nocou žaloval pred naším Bohom.

Ale oni nad ním zvíťazili pre Baránkovu krv †

a pre slovo svojho svedectva; *

a nemilovali svoj život až na smrť.

Preto radujte sa, nebesia, *

aj vy, čo v nich bývate.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Obráť sa, Pane, obráť sa trošku a nemeškaj, príď k svojim služobníkom.

KRÁTKE ČÍTANIE

1 Kor 4, 5

Nesúďte nič predčasne, kým nepríde Pán. On osvetlí, čo je skryté v tme, a vyjaví úmysly sŕdc. Vtedy každý dostane pochvalu od Boha.

KRÁTKE RESPONZÓRIUM

Príď a vysloboď nás, * Pane, Bože zástupov.

Príď a vysloboď nás, * Pane, Bože zástupov.

Rozjasni svoju tvár a budeme spasení.

Pane, Bože zástupov.

Sláva Otcu i Synu i Duchu Svätému.

Príď a vysloboď nás, * Pane, Bože zástupov.

EVANJELIOVÝ CHVÁLOSPEV

Ant. na Magnifikat: Ó, Hviezda, čo vychádza, jas večného Svetla a Slnko spravodlivosti; príď a osvieť tých, čo sedia v temnotách a v tieni smrti.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Ó, Hviezda, čo vychádza, jas večného Svetla a Slnko spravodlivosti; príď a osvieť tých, čo sedia v temnotách a v tieni smrti.

PROSBY

Milovaní bratia (a sestry), pokorne prosme Ježiša Krista, ktorý nás vyslobodil z tmy hriechu, a s dôverou volajme:

Príď, Pane Ježišu.

Pane, zhromaždi národy všetkých krajín

a uzavri s nimi večnú zmluvu.

Príď, Pane Ježišu.

Boží Baránok, ty si prišiel sňať hriechy sveta;

očisť nás od všetkej špiny hriechu.

Príď, Pane Ježišu.

Ty si prišiel zachrániť, čo zahynulo;

až prídeš druhý raz, netrestaj tých, ktorých si vykúpil.

Príď, Pane Ježišu.

Pane, teraz ťa prijímame s hlbokou vierou;

daj, aby sme sa večne radovali s tebou, keď prídeš v sláve.

Príď, Pane Ježišu.

Ty budeš súdiť živých i mŕtvych;

milostivo prijmi našich zosnulých bratov a sestry medzi zástupy blažených.

Príď, Pane Ježišu.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Prosíme ťa, Pane, láskavo vypočuj prosby svojho ľudu, ktorý sa raduje z príchodu tvojho jednorodeného Syna v ľudskom tele, a daj, aby sme dosiahli odmenu večného života, keď príde vo svojej sláve.

Ant. Svätý Peter, vynikajúci učiteľ, svetlo svätej Cirkvi, milovník Božieho zákona, pros za nás Božieho Syna.

Bože, svätého kňaza Petra Kanízia si obdaril vynikajúcou učenosťou a veľkou odvahou pri obrane katolíckej viery; na jeho príhovor pomáhaj všetkým, čo hľadajú pravdu, aby s radosťou našli teba, a svojim veriacim udeľ vytrvalosť a neohrozenosť vo viere. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky