## 12. august 2023

## Spomienka Panny Márie v sobotu
ľubovoľná spomienka

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

Kráľ a Pán sveta, ktorému

znie pieseň zeme, vesmíru,

v pokore veľkej skrytý je

v prečistom lone Márie.

Mesiac i slnko a ich jas

slúžia mu verne v každý čas;

milosťou Božou žiariacou

nosí ho Panna pod srdcom.

Jak šťastná, Matka, nad tým si,

že Tvorca tvoj, Pán najvyšší,

čo vesmír v dlani ukrýva,

v tebe jak v chráme prebýva.

Čula si sväté posolstvo,

požehnal ťa Duch materstvom,

po ktorom túžia národy,

i nám sa z teba narodil.

Ježišu, z Panny zrodený,

sláva ti, Bože útechy;

Otcovi, Duchu Svätému

nech sa česť vzdáva naveky. Amen.

Alebo:

Panenská Matka, dcérou si

blaženou Syna milého,

skromná vždy, no si vzácnejšia

nad tvory sveta celého.

Odveký náš vzor, poňatý

v tvorivom Božom zámere,

ozdoba sveta najkrajšia,

skveješ sa celá v nádhere.

Tak šľachtíš ľudskú prírodu,

že sám jej Tvorca vznešený

sa do nej včlenil skrz teba

k úžasu všetkých stvorení.

A v tvojom lone panenskom

oheň sa Božej lásky vzňal

a v jeho teple materskom

zem rajské kvety vyháňa.

Otca i Ducha aj Syna

tvojho nech všetko pochváli,

že ťa tri božské osoby

do rúcha slávy odiali. Amen.

Alebo hymnus Mária, ty vždy láskavo ako na prvé vešpery zo spoločnej časti na sviatky Panny Márie:

Mária, ty vždy láskavo

počúvaš prosby všetkých nás;

prosíme vrúcne, pokorne:

stoj pri nás, Matka, v každý čas.

Stoj pri nás, keď nás do okov

hriešny čin, vina zoviera;

pomôž nám putá roztrhnúť,

keď srdce v hriechu zomiera.

Stoj pri nás, keď svet pred náš zrak

vyčarí veci vábivé,

aby sme neopustili

loď spásy, nebo žiarivé.

Stoj pri nás, Matka, v úzkosti,

keď telu hrozia pohromy;

vypros nám časy pokojné,

nech večnosť žiari na zemi.

Buď svojim deťom útechou

v hodine smrti, v súžení,

by na tvoj mocný príhovor

dosiahli večné odmeny.

Otca i Ducha aj Syna

tvojho nech všetko pochváli,

že ťa tri božské osoby

do rúcha slávy odiali. Amen.

PSALMÓDIA

Ant. 1 Pán jediný koná veľké zázraky; jeho milosrdenstvo je večné.

Žalm 136
Veľkonočný chválospev
Keď rozprávaš o Pánových skutkoch, chváliš ho. (Kassiodor)
I

Oslavujte Pána, lebo je dobrý, *

lebo jeho milosrdenstvo je večné.

Oslavujte Boha nad bohmi, *

lebo jeho milosrdenstvo je večné.

Oslavujte Pána nad pánmi, *

lebo jeho milosrdenstvo je večné.

On jediný koná veľké zázraky, *

lebo jeho milosrdenstvo je večné.

On múdro stvoril nebesia, *

lebo jeho milosrdenstvo je večné.

On rozprestrel zem nad vodami, *

lebo jeho milosrdenstvo je večné.

On stvoril veľké svetlá, *

lebo jeho milosrdenstvo je večné:

slnko, aby panovalo vo dne, *

lebo jeho milosrdenstvo je večné,

mesiac a hviezdy, aby panovali v noci, *

lebo jeho milosrdenstvo je večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán jediný koná veľké zázraky; jeho milosrdenstvo je večné.

Ant. 2 On vyviedol Izraela z Egypta mocnou rukou a vystretým ramenom.

II

On pobil egyptských prvorodencov, *

lebo jeho milosrdenstvo je večné.

On vyviedol Izraela spomedzi nich, *

lebo jeho milosrdenstvo je večné;

mocnou rukou a vystretým ramenom, *

lebo jeho milosrdenstvo je večné.

On rozdelil Červené more na dve časti, *

lebo jeho milosrdenstvo je večné.

A Izraela previedol jeho stredom, *

lebo jeho milosrdenstvo je večné.

V Červenom mori zatopil faraóna i jeho vojsko, *

lebo jeho milosrdenstvo je večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. On vyviedol Izraela z Egypta mocnou rukou a vystretým ramenom.

Ant. 3 Oslavujte Boha nebies; on nás oslobodil od našich nepriateľov.

III

On previedol svoj ľud cez púšť, *

lebo jeho milosrdenstvo je večné.

On pobil význačných kráľov, *

lebo jeho milosrdenstvo je večné.

A pozabíjal mocných kráľov, *

lebo jeho milosrdenstvo je večné.

Sehona, kráľa amorejského, *

lebo jeho milosrdenstvo je večné;

a Oga, kráľa Bášanu, *

lebo jeho milosrdenstvo je večné;

a ich krajinu dal za dedičstvo, *

lebo jeho milosrdenstvo je večné;

za dedičstvo Izraelovi, svojmu služobníkovi, *

lebo jeho milosrdenstvo je večné.

On pamätal na nás v našom ponížení, *

lebo jeho milosrdenstvo je večné.

A oslobodil nás od našich nepriateľov, *

lebo jeho milosrdenstvo je večné.

On dáva pokrm každému stvoreniu, *

lebo jeho milosrdenstvo je večné.

Oslavujte Boha nebies, *

lebo jeho milosrdenstvo je večné.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Oslavujte Boha nebies; on nás oslobodil od našich nepriateľov.

Ukáž mi, Pane, svoje cesty.

A pouč ma o svojich chodníkoch.

PRVÉ ČÍTANIE

Z Knihy proroka Ozeáša

5, 14 – 7, 2

Neúprimné obrátenie je márne

Toto hovorí Pán:

„Ja budem na Efraim ako levica

a ako levíča na Júdov dom;

ja, ja uchmatnem a odídem,

odnesiem a nik mi nevytrhne.

Odídem a vrátim sa na svoje miesto,

kým neodčinia vinu,

nebudú hľadať moju tvár;

vo svojom súžení budú túžiť po mne:

‚Poďte, vráťme sa k Pánovi,

lebo on nás poranil a on nás uzdraví,

on nás udrel, on nás aj ošetrí.

Po dvoch dňoch nás oživí,

na tretí deň nám pomôže vstať

a budeme žiť pred jeho tvárou.

Poznávajme, usilujme sa

poznať Pána:

jeho príchod je istý ako zornica.

Príde k nám ako dážď v pravý čas,

ako dážď neskorý, čo zavlaží zem.‘

Čo mám robiť s tebou, Efraim?

Čo mám robiť s tebou, Júda?

Vaša láska je ako ranný mráčik

a ako rosa, ktorá zrána pominie.

Preto som ich okresával skrze prorokov,

zabíjal slovami svojich úst.

Spravodlivosť moja jak svetlo vychádza.

Lásku chcem, a nie obetu;

poznanie Boha viac ako zápalnú obetu.

Oni však v Adame porušili zmluvu,

tam sa mi spreneverili.

Galaád je mesto tých, čo páchajú neprávosť,

poškvrnené krvou.

A ako zbojníci číha na muža

húf kňazov.

Na ceste zabíjajú tých, čo idú do Sichemu,

naozaj páchajú zločin.

Hroznú vec som videl v dome Izraela:

smilní tam Efraim,

poškvrnil sa Izrael.

Ale aj pre teba, Júda, je pripravená žatva,

keď obrátim osud svojho ľudu.

Keď chcem uzdraviť Izrael,

vychádza najavo neprávosť Efraima

a zloba Samárie,

lebo sa dopúšťajú klamstva,

zlodej vniká do domu

a vonku lúpi banda zbojníkov.

A nepovedia si vo svojom srdci,

že si spomeniem na všetku ich zlobu.

Teraz ich obkľúčili ich skutky,

mám ich pred očami.“

RESPONZÓRIUM

Mt 9, 13a; Oz 6, 6b. 4c

Choďte a naučte sa, čo to znamená: * Milosrdenstvo chcem, a nie obetu, poznanie Boha viac ako zápalnú obetu.

Vaša láska je ako ranný mráčik a ako rosa, ktorá zrána pominie. * Milosrdenstvo chcem, a nie obetu, poznanie Boha viac ako zápalnú obetu.

DRUHÉ ČÍTANIE

Z Rečí svätého Prokla, carihradského biskupa

(De nativitate Domini, 1-2: PG 65, 843-846)

Ten, čo miluje človeka, stal sa človekom a narodil sa z Panny

„Nech sa tešia nebesia a z oblakov nech prší pravda“, „lebo Pán sa zmiloval nad svojím ľudom“. „Nech sa tešia nebesia“, lebo tak, ako boli ony na počiatku stvorené, Stvoriteľ urobil aj Adama z panenskej zeme a on sa stal Božím dôverným priateľom. „Nech sa tešia nebesia“, lebo teraz je zásluhou nášho Pána, ktorý prišiel v tele, zem posvätená a ľudské pokolenie oslobodené od modlárskych obetí. „Z oblakov nech prší pravda“, lebo dnes bol odstránený Evin hriech, vyrovnaný čistotou Panny Márie a Bohočlovekom, ktorý sa z nej narodil. Dnes bol Adam vyslobodený zo starej kliatby noci, do ktorej bol odsúdený.

Kristus sa narodil z Panny. Vzal si z nej telo v tomto prirodzenom poriadku, ako sa mu páčilo: „Slovo sa telom stalo a prebývalo medzi nami.“ Preto sa Panna stala matkou Božou. Matka je pannou, lebo bez semena porodila vtelené Slovo; zachovala si panenstvo, pretože to chcel ten, čo sa z nej zázračne narodil. Ona je matkou ľudskej prirodzenosti Božieho slova, ktoré sa v nej vtelilo, zjavilo a spojilo z múdrosti a vôle toho, ktorý robí zázraky. Svätý Pavol hovorí: „Z nich podľa tela pochádza Kristus.“

On bol taký, aký je aj teraz, a taký bude a zostane. Kvôli nám sa však stal človekom. Miloval ľudí a stal sa človekom, tým, čím nebol. Stal sa človekom, ale zostal Bohom bez najmenšej premeny. Kvôli mne sa stal mne podobným. Stal sa tým, čím nebol, a pritom si zachoval to, čím bol. A konečne stal sa človekom, aby naše utrpenia urobil svojimi, aby sme sa mohli stať adoptovanými deťmi a aby nám pomohol do kráľovstva, ktorého hodnými nech nás urobí milosť a milosrdenstvo Pána Ježiša Krista. Jemu s Otcom i Duchom Svätým sláva, česť a moc teraz, v každom čase a po všetky veky vekov. Amen.

RESPONZÓRIUM

Porov. Ž 72, 6. 19; Zjv 21, 3

Ako dážď spadne na rúno; * A Božou velebou sa naplní celá zem.

Hľa, Boží stánok je medzi ľuďmi! A Boh bude medzi nimi prebývať. A sám Boh — ich Boh — bude s nimi. * A Božou velebou sa naplní celá zem.

Alebo:

Z Rečí blahoslaveného opáta Guerika

(Sermo 1 in Assumptione beatæ Mariæ: PL 185, 187-189)

Mária, matka Krista a matka kresťanov

Mária porodila jedného; tak, ako je jediným Synom Otca na nebesiach, je jediným dieťaťom matky na zemi. A ona je jediná panna matka; len ona sa môže pochváliť, že porodila jediného Otcovho Syna, a objímať tohto svojho jediného vo všetkých jeho údoch; a neštíti sa volať matkou všetkých, v ktorých pozná hotovú alebo tvoriacu sa podobu svojho Krista.

Prvá Eva bola viac macocha ako matka, lebo svoje deti poznačila skôr smrťou ako počiatkom svetla. Voláme ju „matkou všetkých žijúcich“, ale vysvitlo, že je skôr vrahyňou žijúcich alebo rodičkou zomierajúcich, lebo narodiť sa z nej nie je nič iné ako narodiť sa pre smrť. A pretože nebola schopná správne naplniť svoje meno, tajomstvo naplnila tá, ktorá je ako Cirkev, pretože sa jej podobá, matkou všetkých, čo sa znovu rodia pre život. Ak je totiž matkou života, z ktorého žijú všetci, keď ho porodila, tak istým spôsobom znovuzrodila všetkých, čo majú žiť týmto životom.

Kristova blahoslavená matka chce byť tajomným spôsobom matkou kresťanov. Preto sa o nich matersky stará a úprimne ich miluje. Nezatvrdne voči deťom, akoby neboli jej, lebo jej vnútro, len raz oplodnené, sa nikdy nevysilí, nikdy neprestane rodiť plody lásky.

Ak už Kristov služobník starostlivo a s láskou vždy znovu rodí svoje deti, „kým v nich nebude stvárnený Kristus“, o koľko viac Kristova matka? Aj Pavol splodil tých, ktorí sa pre jeho hlásanie znovuzrodili slovom pravdy, ale Mária to urobila oveľa vznešenejšie a svätejšie, keď porodila samo Slovo. Uznávam Pavlovu službu hlásania, ale viac obdivujem a uctievam tajomstvo Máriinej plodnosti.

Všimni si, ako sa deti priznávajú k matke: hnané akousi prirodzenou dôverou, založenou na láske, najprv a najčastejšie volajú meno matky a vo všetkých ťažkostiach a nebezpečenstvách utekajú ako maličkí do matkinho náručia. Preto si myslím, že nie je nerozumné vzťahovať na tieto deti to, čo jej prisľúbil prorok: „Budú v tebe bývať tvoje deti;“ pritom nepochybujeme, že sa toto proroctvo vzťahuje v prvom rade na Cirkev.

A tak ak teraz žijeme s pomocou matky Najvyššieho, prebývame pod jej ochranou akoby v tôni jej perutí; a aj potom, keď budeme mať účasť na jej sláve, bude nás tešiť akoby v svojom lone. Vtedy sa budú všetci jedným hlasom tešiť a blahoželať matke: „V tebe prebývame všetci, čo sa radujeme,“ svätá Božia Rodička.

RESPONZÓRIUM

Mt 1, 20. 21; Mich 5, 3-4

Čo sa v Márii počalo, je z Ducha Svätého; porodí Syna. * On vyslobodí svoj ľud z hriechov.

Bude veľký až po končiny zeme; on bude pokoj. * On vyslobodí svoj ľud z hriechov.

Alebo iné:

Z Homílií svätého biskupa Jána Zlatoústeho

(De coemeterio et de cruce, 2: PG 49, 396)

Adam a Kristus, Eva a Mária

Videl si obdivuhodné víťazstvo? Videl si veľký čin na kríži? Môže byť niečo ešte obdivuhodnejšie? Budeš ešte viac žasnúť, keď si všimneš spôsob tohto víťazstva. Čím diabol zvíťazil, tým ho Kristus porazil. Vzal jeho vlastné zbrane a nimi ho premohol. Počúvaj, ako.

Panna, drevo a smrť boli znaky našej porážky. Panna bola Eva, lebo ešte nepoznala muža, drevo bol strom a smrť bol Adamov trest. A pozri, zasa Panna, drevo a smrť: znamenia porážky sa stali znakmi víťazstva. Namiesto Evy je Mária, namiesto stromu poznania dobra a zla strom kríža a namiesto Adamovej smrti Kristova smrť.

Vidíš, čím zvíťazil, tým bol porazený! Pri strome diabol zničil Adama, na strome Kristus premohol diabla. To prvé drevo posielalo do podsvetia, toto druhé však odtiaľ vyvolalo tých, čo sa ta dostali. Ďalej, prvé drevo zahalilo oklamaného a nahého človeka, toto druhé všetkým vo výške ukázalo nahého víťaza. Prvá smrť odsúdila tých, čo sa po nej narodili, táto smrť zobudila aj tých, čo sa narodili pred ňou. „Kto vyrozpráva mocné skutky Pánove?“ Smrť nás urobila nesmrteľnými: toto je veľký čin kríža.

Pochopil si toto víťazstvo? Rozumieš aj spôsobu tohto víťazstva? Teraz pozri, ako sa toto víťazstvo zrodilo bez našej námahy a bez nášho potu. My sme krvou nesfarbili zbrane, nestáli sme v šíku, neboli sme ranení, ani sme nevideli boj, a predsa sme zvíťazili; bojoval Pán, veniec sme dostali my. Keď sme teda zvíťazili, spievajme dnes radostným hlasom víťazné piesne ako vojaci; oslavujme Pána: „Smrť pohltilo víťazstvo. Smrť, kde je tvoje víťazstvo? Kdeže je tvoj osteň, podsvetie?“

Na kríži sa nám zrodili tieto slávne činy: kríž je víťazné znamenie proti diablovi, meč proti hriechu, ktorým Kristus prebodol hada; kríž je Otcova vôľa, sláva Jednorodeného, plesanie Ducha, hrdosť anjelov, istota Cirkvi, Pavlova chvála, ochrana svätých a svetlo celého sveta.

RESPONZÓRIUM

Na pokyn Pána, ktorý štedro rozdáva dary, * Ako tŕnie rodí ruže, tak Eva zrodila Máriu.

Aby čnosť zahladila neprávosť a milosť hriech. * Ako tŕnie rodí ruže, tak Eva zrodila Máriu.

Alebo iné:

Z dogmatickej konštitúcie Lumen gentium Druhého vatikánskeho koncilu o Cirkvi

(Č. 63-65)

Mária je obraz Cirkvi

Blahoslavená Panna je pre dôstojnosť a úlohu Božieho materstva, ktoré ju spája so Synom Vykupiteľom, a pre svoje mimoriadne milosti a dary veľmi úzko spojená aj s Cirkvou. Už svätý Ambróz učil, že Bohorodička je obrazom Cirkvi vo viere, láske a dokonalej jednote s Kristom.

V tajomstve Cirkvi, ktorá sa tiež právom nazýva pannou a matkou, je blahoslavená Panna Mária na prvom mieste a dáva vynikajúci a jedinečný príklad panenstva a materstva. Veď ona s vierou a poslušne bez muža, Duchom Svätým zatônená, porodila Syna samého Otca a ako nová Eva bez zaváhania uverila nie starému hadovi, ale Božiemu poslovi. Ona porodila Syna, ktorého Boh urobil „prvorodeným medzi mnohými bratmi“, teda medzi veriacimi, a ona s materskou láskou spolupracuje na ich zrode a výchove.

Cirkev rozjíma o jej tajomnej svätosti, napodobňuje jej lásku, verne plní Otcovu vôľu a sama sa stáva matkou tým, že verne prijíma Božie slovo: hlásaním a krstom rodí pre nový, nesmrteľný život deti počaté z Ducha Svätého a narodené z Boha. A Cirkev je aj panna, ktorá neporušene a čisto zachováva vernosť Ženíchovi a podľa príkladu matky svojho Pána mocou Ducha Svätého panensky stráži neporušenú vieru, pevnú nádej a úprimnú lásku.

Kým v blahoslavenej Panne Cirkev už dosiahla dokonalosť a je „bez škvrny a vrásky“, veriaci sa ešte musia namáhať, aby zvíťazili nad hriechom a rástli vo svätosti. Preto upierajú oči na Máriu, ktorá žiari celému spoločenstvu vyvolených ako vzor čností. Cirkev na ňu s láskou myslí, rozjíma o nej vo svetle Slova, ktoré sa stalo človekom, a tak s posvätnou úctou preniká stále hlbšie do najväčšieho tajomstva vtelenia a stále viac vrastá do podobnosti so svojím Ženíchom.

Mária prenikla hlboko do dejín spásy a istým spôsobom v sebe spája a vyžaruje najhlbšie pravdy viery. Preto keď o nej hovoríme a keď ju uctievame, ona privádza veriacich k svojmu Synovi, k jeho obete a láske k Otcovi. A zasa keď Cirkev hľadá Kristovu slávu, je stále podobnejšia svojmu vznešenému vzoru, nepretržite napreduje vo viere, nádeji a láske a vo všetkom hľadá a plní Božiu vôľu.

Preto Cirkev aj pri svojej apoštolskej činnosti právom hľadí na tú, ktorá porodila Krista. On sa počal z Ducha Svätého a narodil sa z Panny, aby sa prostredníctvom Cirkvi narodil a rástol aj v srdciach veriacich. Táto Panna bola v svojom živote príkladom materskej lásky, ktorá má oživovať všetkých, čo spolupracujú s Cirkvou na znovuzrodení ľudí.

RESPONZÓRIUM

Skrze Pannu Máriu sa veriacim zjavila spása sveta. * Jej slávny život ožaruje všetky cirkvi.

S oddanou láskou oslavujme pamiatku blahoslavenej Panny Márie. * Jej slávny život ožaruje všetky cirkvi.

MODLITBA

Modlime sa.

Vyberie sa jedna z nasledujúcich:

1.

Pane a Bože náš, daj nám tešiť sa stálemu zdraviu tela i duše a na mocný príhovor preblahoslavenej Panny Márie ochraňuj nás v ťažkostiach tohto života a priveď nás do večnej radosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

2.

Prosíme ťa, milosrdný Bože, odpusť nám naše viny, a keďže sa nemôžeme spoliehať na vlastné zásluhy, zachráň nás na orodovanie Rodičky tvojho Syna a nášho Pána Ježiša Krista, ktorý je Boh a s tebou žije a kraľuje v jednote Ducha Svätého po všetky veky vekov.

3.

Milosrdný Otče, nábožne slávime pamiatku panenskej matky tvojho Syna a prosíme ťa, poskytni nám slabým pomoc, aby sme na jej orodovanie mohli povstať z hriechu k novému životu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

4.

Veľký a svätý Bože, nech nám pomáha na životnej púti mocné orodovanie slávnej Panny Márie, aby sme pod jej ochranou boli oslobodení od každého nebezpečenstva a radovali sa z tvojho pokoja. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

5.

Dobrotivý Bože, dnes si s úctou spomíname na najsvätejšiu Pannu, ktorú si zahrnul darmi svojej milosti; na jej orodovanie udeľ aj nám z bohatstva svojej dobroty, aby sme ti cez celý život slúžili s oddaným srdcom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

6.

Všemohúci Bože, sme šťastní, že si nám dal Pannu Máriu za mocnú ochrankyňu; prosíme ťa, na jej materský príhovor zbav nás všetkého zla na zemi a priveď nás do večnej radosti v nebi. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky