## 9. december 2023

## Druhá Adventná Nedeľa
2. týždeň žaltára

Prvé vešpery

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Stvoriteľ sveta hviezdneho,

ty večné Svetlo veriacich,

Spasiteľ všetkých, Ježišu,

počuj hlas vrúcne prosiacich.

Ľúto ti bolo človeka,

čo stál pred smutným zánikom;

prišiel si liečiť hynúcich

a podať ruku hriešnikom.

Keď plnosť času nadišla,

jak ženích Cirkvi spanilej

vychádzaš z izby zamknutej:

spod srdca Panny Márie.

Pred tvojou mocou nesmiernou

stvorenie všetko skláňa sa,

zem celá, nebo vysoké

tebe poddané koria sa.

Vrúcne ťa, Kriste, prosíme:

budúci Sudca všetkých nás,

pred zradným šípom diablovým

ochráň nás teraz, v každý čas.

Sláva buď, Kriste, Kráľ dobrý,

tebe i Bohu Otcovi,

na večné veky sláva buď

aj Duchu Tešiteľovi. Amen.

PSALMÓDIA

Ant. 1 Raduj sa a plesaj, nový Sion; lebo príde tvoj dobrotivý Kráľ a spasí nás.

Žalm 119, 105-112
XIV – נ (Nún)
Rozjímanie o Pánovom slove v zákone
Toto je moje prikázanie: Aby ste sa milovali navzájom. (Jn 15, 12)

Tvoje slovo je svetlo pre moje nohy *

a pochodeň na mojich chodníkoch.

Prisahal som a trvám na tom, *

že budem zachovávať tvoje spravodlivé výroky.

Pane, vždy a všade ma ponižujú, *

daj mi žiť, ako si prisľúbil.

Pane, láskavo prijmi obetu chvály mojich úst *

a pouč ma o svojich zámeroch.

Môj život je stále v nebezpečenstve, *

ale ja nezabúdam na tvoj zákon.

Hriešnici mi kladú nástrahy, *

ale ja neopúšťam tvoje príkazy.

Tvoja náuka je mojím večným dedičstvom, *

lebo je slasťou môjmu srdcu.

Srdce som si upriamil tak, aby plnilo tvoje príkazy *

navždy a naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Raduj sa a plesaj, nový Sion; lebo príde tvoj dobrotivý Kráľ a spasí nás.

Ant. 2 Posilňujte ruky zoslabnuté, vzchopte sa a povedzte: Hľa, náš Boh príde a spasí nás. Aleluja.

Žalm 16
Pán je môj dedičný podiel
Boh vzkriesil Ježiša a zbavil ho múk smrti. (Sk 2, 24)

Ochráň ma, Bože, *

k tebe sa utiekam.

Hovorím Pánovi: „Ty si môj Pán. *

Pre mňa niet šťastia bez teba.“

Svätým a slávnym mužom v krajine *

patrí moja plná priazeň.

Rozmnožujú sa útrapy tých, *

čo sa ženú za cudzími bôžikmi.

Nebudem vylievať krv na ich obetu, *

ani ich mená nevezmem na pery.

Ty, Pane, si môj podiel na dedičstve a na kalichu, *

v tvojich rukách je môj osud.

Pripadol mi diel v kraji prekrásnom: *

a je to pre mňa znamenité dedičstvo.

Velebím Pána, čo ma múdrosťou obdaril; *

v noci ma k tomu moje srdce vyzýva.

Pána mám vždy pred očami; *

a pretože je po mojej pravici, nezakolíšem sa.

Preto sa raduje moje srdce †

a moja duša plesá *

aj moje telo odpočíva v nádeji.

Lebo nenecháš moju dušu v podsvetí *

a nedovolíš, aby tvoj svätý videl porušenie.

Ukážeš mi cestu života. †

U teba je plnosť radosti, *

po tvojej pravici večná slasť.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Posilňujte ruky zoslabnuté, vzchopte sa a povedzte: Hľa, náš Boh príde a spasí nás. Aleluja.

Ant. 3 Zákon bol daný skrze Mojžiša, milosť a pravda prišli skrze Ježiša Krista.

Chválospev
O Kristovi, Božom služobníkovi

Flp 2, 6-11

Ježiš Kristus, hoci má božskú prirodzenosť, *

nepridŕžal sa svojej rovnosti s Bohom,

ale zriekol sa seba samého, †

vzal si prirodzenosť sluhu, stal sa podobný ľuďom *

a podľa vonkajšieho zjavu bol pokladaný za človeka.

Uponížil sa, †

stal sa poslušným až na smrť, *

až na smrť na kríži.

Preto ho Boh nad všetko povýšil †

a dal mu meno, *

ktoré je nad každé iné meno,

aby sa na meno Ježiš zohlo každé koleno *

v nebi, na zemi i v podsvetí

a aby každý jazyk vyznával: *

„Ježiš Kristus je Pán!“ na slávu Boha Otca.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Zákon bol daný skrze Mojžiša, milosť a pravda prišli skrze Ježiša Krista.

KRÁTKE ČÍTANIE

1 Sol 5, 23-24

Sám Boh pokoja nech vás celých posvätí, aby sa zachoval váš duch neporušený a duša i telo bez úhony, keď príde náš Pán Ježiš Kristus. Verný je ten, ktorý vás volá, a on to aj urobí.

KRÁTKE RESPONZÓRIUM

Ukáž nám, Pane, * Svoje milosrdenstvo.

Ukáž nám, Pane, * Svoje milosrdenstvo.

A daj nám svoju spásu.

Svoje milosrdenstvo.

Sláva Otcu i Synu i Duchu Svätému.

Ukáž nám, Pane, * Svoje milosrdenstvo.

EVANJELIOVÝ CHVÁLOSPEV

Ant. na Magnifikat: Hľa, posielam svojho posla pred tvojou tvárou a on ti pripraví cestu.

Radosť duše v Pánovi

Lk 1, 46-55

Velebí *

moja duša Pána

a môj duch jasá *

v Bohu, mojom Spasiteľovi,

lebo zhliadol na poníženosť svojej služobnice. *

Hľa, od tejto chvíle blahoslaviť ma budú všetky pokolenia,

lebo veľké veci mi urobil ten, ktorý je mocný, *

a sväté je jeho meno

a jeho milosrdenstvo z pokolenia na pokolenie *

s tými, čo sa ho boja.

Ukázal silu svojho ramena, *

rozptýlil tých, čo v srdci pyšne zmýšľajú.

Mocnárov zosadil z trónov *

a povýšil ponížených.

Hladných nakŕmil dobrotami *

a bohatých prepustil naprázdno.

Ujal sa Izraela, svojho služobníka, *

lebo pamätá na svoje milosrdenstvo,

ako sľúbil našim otcom, *

Abrahámovi a jeho potomstvu naveky.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Magnifikat: Hľa, posielam svojho posla pred tvojou tvárou a on ti pripraví cestu.

PROSBY

Milovaní bratia (a sestry), pokorne prosme Krista Pána, ktorý sa narodil z Panny Márie, a radostne volajme:

Príď, Pane Ježišu.

Jednorodený Boží Syn, ty prichádzaš ako pravý posol zmluvy;

daj, nech ťa svet prijme a nech ťa spozná.

Príď, Pane Ježišu.

Ty, zrodený v lone Otca, vzal si si telo z Márie Panny;

obmy našu porušenú ľudskú prirodzenosť.

Príď, Pane Ježišu.

Ty sám si život a prišiel si podstúpiť smrť;

zachráň nás od večnej smrti.

Príď, Pane Ježišu.

Keď prídeš súdiť a odmieňať, nech nám vyjde v ústrety tvoja dobrota,

ktorá tak často lieči naše rany.

Príď, Pane Ježišu.

Pane, Ježišu Kriste, ty si svojou smrťou zaslúžil večný život všetkým ľuďom;

vyslyš nás, keď sa modlíme za zomrelých.

Príď, Pane Ježišu.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Všemohúci a milosrdný Bože, nedopusť, aby nám starosti o pozemské veci prekážali ísť v ústrety tvojmu Synovi, ale nech nás dar nebeskej múdrosti privedie do spoločenstva s ním. Lebo on je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky