## 6. september 2023

## Výročie posviacky katedrálneho chrámu
sv. Alžbety
sviatok
(len v Košickej arcidiecéze)

Košická katedrála svätej Alžbety je vynikajúce dielo gotického staviteľstva a výtvarného umenia a právom sa počíta medzi najvýznačnejšie pamiatky kultúrneho sveta. Tento kostol postavili na mieste bývalého farského kostola z 13. storočia. Stavba bola zhruba dohotovená roku 1438. Keď sa 9. augusta 1804 zriadila Košická diecéza, Dóm svätej Alžbety sa stal katedrálnym chrámom. Prvým biskupom bol Ondrej Szabó. Po veľkých reštauračných prácach biskup Jozef Samassa 6. septembra 1896 košickú katedrálu slávnostne posvätil.

Modlitba popoludní

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

HYMNUS

Celý svet v pohyb uvádzaš,

ty sám však trváš bez zmeny;

účelne delíš denný čas

vo svojom božskom umení.

Keď príde večer života,

zachovaj si nás pre seba;

daj nám smrť svätú, nábožnú,

aby sme prišli do neba.

Vyslyš nás, Otče láskavý,

pomôž nám, Kriste, Kráľ slávy,

s Otcom i Duchom Boh pravý,

a vládni, kraľuj nad nami. Amen.

Alebo:

Z Božej milosti tretí raz

chválime v dennom období

pravého Boha jedného

a v jednom zas tri osoby.

Peter nás učí poznávať

znak spásy v tejto hodine.

Chráňme si Božie tajomstvo

a majme srdce nevinné.

Spievajme srdcom, ústami,

držme sa apoštolských rúk,

aby nás mocou Kristovou

chránili ako nežný puk.

Sláva buď večná Otcovi,

jeho milému Synovi

i Duchu Tešiteľovi,

čo všetko v láske obnoví. Amen.

PSALMÓDIA

Ant. 1 O svojich cestách rozmýšľam a svoje kročaje riadim podľa tvojej náuky.

Žalm 119, 57-64
VIII – ח (Chét)

Pane, ty si moje všetko; *

povedal som: Budem zachovávať tvoje slová.

Celým srdcom ťa prosím; *

zmiluj sa nado mnou, ako si prisľúbil.

O svojich cestách rozmýšľam *

a svoje kročaje riadim podľa tvojej náuky.

Ponáhľam sa *

a neváham zachovávať tvoje prikázania.

Dostal som sa do osídel hriešnikov, *

no predsa som nezabudol na tvoj zákon.

Uprostred noci vstávam a zvelebujem ťa *

za tvoje spravodlivé výroky.

Pridávam sa ku všetkým tvojim ctiteľom, *

k tým, čo zachovávajú tvoje príkazy.

Pane, zem je plná tvojej milosti; *

nauč ma tvojim ustanoveniam.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. O svojich cestách rozmýšľam a svoje kročaje riadim podľa tvojej náuky.

Ant. 2 Úzkosť a triaška idú na mňa; pohliadni na mňa a vyslyš ma, Pane.

Žalm 55, 2-15. 17-24
Neverný priateľ
Na Ježiša doľahla hrôza a úzkosť. (Mk 14, 33)
I

Čuj, Bože, moju modlitbu †

a pred mojou úpenlivou prosbou sa neskrývaj: *

pohliadni na mňa a vyslyš ma.

Keď premýšľam o sebe, som rozrušený, *

zmätený krikom nepriateľa a útlakom hriešnika.

Lebo ma zavaľujú bezprávím *

a zúrivo do mňa dorážajú.

Srdce sa vo mne chveje *

a padá na mňa hrôza predsmrtná.

Úzkosť a triaška idú na mňa *

a zmocňuje sa ma des.

A tak si hovorím: „Ktože mi dá holubičie krídla, *

aby som mohol odletieť a odpočinúť si?

Aby som mohol utiecť do diaľav *

a pobudnúť v samote?

Vyčkávam, kto by ma zachránil *

pred búrkou a víchricou.“

Pane, zmäť ich jazyky a rozdeľ; *

bo v meste vidím násilie a hádky.

Na jeho hradbách dňom i nocou krúžia dokola; †

v jeho strede sú neprávosť, strasti a úklady *

a v jeho uliciach ustavične panuje podvod a klam.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Úzkosť a triaška idú na mňa; pohliadni na mňa a vyslyš ma, Pane.

Ant. 3 Ja budem volať k Bohu a Pán ma zachráni.

II

Lebo keby mi zlorečil môj nepriateľ, *

to by som ešte vedel zniesť;

a keby sa nado mňa vyvyšoval ten, čo ma nenávidí, *

azda by som sa pred ním skryl.

Ale ty, človeče, ty si predsa mne roveň, *

môj dobrý známy, ba dôverný priateľ.

S tebou ma spájal veľmi nežný zväzok; *

v sprievode sme kráčali Božím domom.

Ja však budem volať k Bohu *

a Pán ma zachráni.

Večer i ráno, i napoludnie budem rozjímať a vzdychať *

a vypočuje môj hlas.

Vykúpi ma v pokoji z moci tých, čo na mňa útočia, *

lebo ich je mnoho proti mne.

Mňa Boh vypočuje, ale ich zrazí, *

on, ktorý je spred vekov.

Lebo oni sa nezmenia *

a Boha sa neboja.

Každý z nich vystiera ruku proti svojim druhom *

a porušuje zmluvu.

Jeho slová sú hladšie ako maslo, *

ale v srdci strojí vojnu.

Jeho reči sú jemnejšie než olej, *

ale sú to vytasené meče.

Zlož svoju starosť na Pána †

a on ťa zachová; *

a nikdy nedopustí, aby bol spravodlivý zmietaný.

Ty ich však, Bože, zhodíš *

do priepasti skazy.

Krvilačníci a podvodníci nedožijú sa ani polovice svojich dní; *

ale ja dúfam v teba, Pane.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ja budem volať k Bohu a Pán ma zachráni.

KRÁTKE ČÍTANIE

Jer 7, 2b. 4-5a. 7a

Počujte Pánovo slovo vy, čo vchádzate týmito bránami klaňať sa Pánovi. Nespoliehajte sa na klamné reči a nehovorte: Pánov chrám, Pánov chrám, Pánov chrám. Lebo len ak naozaj napravíte svoje cesty a svoje skutky, nechám vás bývať na tomto mieste.

Alebo:

Ag 2, 6a. 7. 9

Toto hovorí Pán zástupov: Ja pohnem nebesia i zem a prídu skvosty všetkých národov a naplním tento dom slávou, hovorí Pán zástupov. Budúca sláva tohto domu bude väčšia ako sláva toho prvého; a na tomto mieste nastolím pokoj, hovorí Pán zástupov.

Vstupujte do Pánových brán s piesňou chvály.

A do jeho nádvorí s piesňami oslavnými.

MODLITBA

Modlime sa.

V chráme, ktorého výročie posviacky sa slávi:

Bože, z tvojej dobroty môžeme každoročne sláviť deň posviacky tohto chrámu; vypočuj prosby svojho ľudu a dopraj, aby sa na tomto mieste vždy konala tebe milá služba a na nás hojne zostupovala milosť vykúpenia. Skrze Krista, nášho Pána.

Mimo chrámu, ktorého výročie posviacky sa slávi:

Bože, zo živých a vybraných kameňov si pripravuješ svoj večný príbytok; rozmnož vo svojej Cirkvi ducha milosti, ktorého si jej poslal, aby sa vzrastom tvojho veriaceho ľudu budoval nebeský Jeruzalem. Skrze Krista, nášho Pána.

Alebo:

Bože, ty Cirkev nazývaš svojou nevestou; daj, aby ľud slúžiaci tvojmu menu tebe sa klaňal, teba miloval a nasledoval a pod tvojím vedením dosiahol prisľúbenú nebeskú blaženosť. Skrze Krista, nášho Pána.

Amen.

Napokon, aspoň pri spoločnom slávení liturgie hodín, sa dodá:

Dobrorečme Pánovi.

Bohu vďaka.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky