## 11. september 2023

## Pondelok, Cezročné obdobie, 23. týždeň
3. týždeň žaltára

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Ty odblesk slávy Otcovej,

zo svetla svetlo vyvádzaš,

jas jasu a zdroj žiarenia,

deň, čo dňu svetlo posielaš.

Ty pravé slnko, vojdi k nám,

ty žiariš leskom, večný plam,

radosťou Ducha Svätého

srdce i myseľ naplň nám.

V modlitbách Otca vzývajme,

Otca premocnej milosti,

Otca veleby večitej,

aby nám hriechy odpustil.

Daj silu k prácam statočným

a vyhas oheň závisti;

cez prekážky a strminy

nám správnu cestu zaisti.

Myseľ nám dvíhaj, telo chráň

a srdce verné, čisté v ňom;

nech sa nás bludy nedotknú,

nech viera horí plameňom.

Ty, Kriste, buď nám pokrmom

a viera nech je nápoj náš;

je triezvy každý, komu Duch

dáva piť milosť z plných čiaš.

Nech nám deň prejde v radosti;

stud nech sa ránom červená,

viera nech plam má poludnia,

myseľ nech súmrak nepozná.

Zornička beh dňa začína;

so svetlom príďže aj ty k nám,

v Otcovi celý Boží Syn

a celý v Slove Otec sám. Amen.

PSALMÓDIA

Ant. 1 Blažení tí, čo bývajú v tvojom dome, Pane.

Žalm 84
Túžba po Božom chráme
Tu nemáme trvalé mesto, ale hľadáme budúce. (Hebr 13, 14)

Aké milé sú tvoje príbytky, Pane zástupov; *

túži a zmiera moja duša po nádvoriach Pánových.

Moje srdce i moje telo *

vznášajú sa k Bohu živému.

Veď aj vrabec si nájde príbytok †

a lastovička hniezdo, kde vkladá svoje mláďatá: *

tvoje oltáre, Pane zástupov, môj kráľ a môj Boh.

Blažení tí, čo bývajú v tvojom dome *

a bez prestania ťa velebia.

Blažený človek, ktorému ty pomáhaš, *

keď sa chystá na svätú púť.

Až pôjdu vyprahnutým údolím, premenia ho na prameň, *

lebo ranný dážď ho odeje požehnaním.

Stúpajú a síl im stále pribúda, *

až na Sione uvidia Boha najvyššieho.

Pane, Bože zástupov, čuj moju modlitbu, *

vypočuj ma, Bože Jakubov.

Bože, náš ochranca, pohliadni *

a pozri na tvár svojho pomazaného.

Jeden deň v tvojich nádvoriach je lepší než iných tisíce. †

Radšej chcem stáť na prahu domu svojho Boha *

ako prebývať v stanoch hriešnikov.

Lebo Pán, Boh, je slnko a štít, †

milosť a slávu udeľuje Pán; *

neodoprie dobro tým, čo kráčajú v nevinnosti.

Pane zástupov, *

blažený človek, čo sa spolieha na teba.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Blažení tí, čo bývajú v tvojom dome, Pane.

Ant. 2 Poďme, vystúpme na Pánov vrch.

Chválospev
Vrch s Pánovým domom na temene hôr

Iz 2, 2-5

Prídu všetky národy a budú sa ti klaňať. (Zjv 15, 4)

Stane sa v ostatných dňoch: †

Vrch s Pánovým domom *

bude stáť pevne na temene hôr

a bude vyčnievať nad pahorky. *

Budú k nemu prúdiť všetky národy,

prídu k nemu mnohé kmene a povedia: †

„Poďme, vystúpme na Pánov vrch, *

do domu Jakubovho Boha!

Nech nás poučí o svojich cestách *

a my budeme kráčať po jeho chodníkoch.“

Lebo zo Siona vzíde zákon *

a z Jeruzalema Pánovo slovo.

On bude súdiť národy *

a naprávať početné kmene,

takže ony si zo svojich mečov ukujú radlice *

a zo svojich kopijí kosáky.

Národ proti národu nezodvihne meč *

a nebudú sa priúčať boju.

Hor’ sa, dom Jakubov, *

kráčajme vo svetle Pánovom!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Poďme, vystúpme na Pánov vrch.

Ant. 3 Spievajte Pánovi, velebte jeho meno.

Žalm 96
Pán je kráľ a sudca celej zeme
Spievali čosi ako novú pieseň pred trónom a pred Baránkom. (Porov. Zjv 14, 3)

Spievajte Pánovi pieseň novú; *

spievaj Pánovi, celá zem!

Spievajte Pánovi, velebte jeho meno. *

Zvestujte jeho spásu deň čo deň.

Zvestujte jeho slávu pohanom *

a jeho zázraky všetkým národom.

Lebo veľký je Pán a veľkej chvály hoden, *

viac ako všetkých bohov treba sa ho báť.

Lebo ničoty sú všetci bohovia pohanov, *

ale Pán stvoril nebesia.

Vznešenosť a krása pred jeho tvárou, *

moc a veleba v jeho svätyni.

Vzdávajte Pánovi, rodiny národov, †

vzdávajte Pánovi slávu a česť, *

vzdávajte Pánovi slávu hodnu jeho mena.

Prineste obetné dary a vstúpte do jeho nádvorí, *

klaňajte sa Pánovi v posvätnom rúchu.

Chvej sa pred ním, celá zem, *

hlásajte medzi pohanmi: „Pán kraľuje!“

Upevnil zemekruh, nepohne sa; *

a spravodlivo súdi národy.

Tešte sa, nebesia, plesaj, zem; †

nech more zahučí a čo ho napĺňa, *

nech plesá pole a všetko, čo je na ňom.

I zajasajú všetky stromy lesa †

pred tvárou Pána, že prichádza, *

že prichádza súdiť zem.

Spravodlivo bude súdiť zemekruh *

a národy podľa svojej pravdy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Spievajte Pánovi, velebte jeho meno.

KRÁTKE ČÍTANIE

Jak 2, 12-13

Hovorte a konajte ako tí, čo majú byť súdení podľa zákona slobody! Súd bez milosrdenstva čaká totiž toho, kto nepreukázal milosrdenstvo. Ale milosrdenstvo sa vyvyšuje nad súdom.

KRÁTKE RESPONZÓRIUM

Nech je zvelebený Pán * Od vekov až naveky.

Nech je zvelebený Pán * Od vekov až naveky.

Čo jediný koná zázraky.

Od vekov až naveky.

Sláva Otcu i Synu i Duchu Svätému.

Nech je zvelebený Pán * Od vekov až naveky.

EVANJELIOVÝ CHVÁLOSPEV

Ant. na Benediktus: Nech je zvelebený Pán, náš Boh.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Nech je zvelebený Pán, náš Boh.

PROSBY

Boh postavil ľudí do sveta, aby svorne plnili svoje úlohy na jeho slávu. Vytrvalo ho prosme:

Dobrotivý Otče, daj, aby sme ťa oslavovali.

Dobrorečíme ti, Bože, Stvoriteľ všetkého,

že si nás obdaril pozemskými dobrami a doteraz zachoval pri živote.

Dobrotivý Otče, daj, aby sme ťa oslavovali.

Zhliadni na nás, keď začíname svoju dennú prácu,

a daj, aby sme spolupracovali na tvojom diele podľa tvojej vôle.

Dobrotivý Otče, daj, aby sme ťa oslavovali.

Daj, nech je naša dnešná činnosť osožná našim bratom a sestrám,

a pozemský domov, ktorý s nimi a pre nich budujeme, nech je podľa tvojej vôle.

Dobrotivý Otče, daj, aby sme ťa oslavovali.

Buď s nami aj s každým, koho dnes stretneme,

a daruj nám všetkým radosť a pokoj.

Dobrotivý Otče, daj, aby sme ťa oslavovali.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, kráľ neba a zeme, veď a posväcuj dnes naše srdce i telo, spravuj a ovládaj naše myšlienky, reči a skutky podľa tvojho zákona a podľa tvojich prikázaní, aby sme s tvojou pomocou dosiahli spásu a slobodu tu i vo večnosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky