## 1. september 2023

## Piatok, Cezročné obdobie, 21. týždeň
1. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

I. Ak je posvätné čítanie v noci alebo včasráno:

Ty, čo tak pevne riadiš svet,

v troch osobách Boh jediný,

prijmi náš vďačný chválospev

pri svite rannej hodiny!

Prebrali sme sa zo spánku,

kým zem si drieme v pokoji,

a prosíme ťa o balzam,

ktorý nám rany vyhojí.

Ak podvodný a temný duch

zviedol nás čarmi klamania,

nech lúče tvojej veleby

z nás temnôt stopu odstránia.

Nech našu myseľ i náš cit

vždy tvoje svetlo preniká,

by sme sa v dennom konaní

nešmykli z tvojho chodníka.

Láskavý Otče, pomôž nám

za tvojím Synom k výšinám,

kde s Duchom, darcom potechy,

nad všetkým vládneš naveky. Amen.

II. Ak je posvätné čítanie cez deň:

Zostávaj, Kriste, v srdciach nám,

nebeská láska spasených,

a do našich sŕdc vylievaj

vrúcnosť sĺz, plaču zbožný vzdych.

S hlbokou vierou pred tebou,

Ježišu Kriste, stojíme,

odpusť nám všetky prečiny,

s dôverou vrúcne prosíme.

Znamením kríža svätého

i svojím telom presvätým

chráň ľudí sveta celého

predrahou krvou spasených.

Kriste, kráľ dobrý, láskavý,

buď sláva tebe, Otcovi

i Duchu, ktorý bráni nás,

teraz i večne, v každý čas. Amen.

PSALMÓDIA

Ant. 1 Vstaň, Pane, a príď mi na pomoc.

Žalm 35, 1-2. 3c. 9-19. 22-23. 27-28
Pán, záchranca prenasledovaných
Zhromaždili sa... a uzniesli sa, že Ježiša podvodne chytia a zabijú. (Mt 26, 3. 4)
I

Pane, odsúď tých, čo mňa odsudzujú, *

napadni tých, čo mňa napádajú.

Vezmi zbroj a štít †

a vstaň mi na pomoc. *

Povedz mojej duši: „Ja som tvoja spása.“

Lež moja duša bude plesať v Pánovi *

a bude sa tešiť z jeho pomoci.

Všetko vo mne bude hovoriť: *

„Pane, kto sa ti vyrovná?

Úbožiaka zachraňuješ z rúk tých, čo sú silnejší od neho, *

chudáka a bedára pred lúpežníkmi.“

Vystúpili kriví svedkovia *

a pýtali sa na to, o čom nemám ani tušenia.

Za dobré sa mi odplácali zlým; *

som celkom opustený.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vstaň, Pane, a príď mi na pomoc.

Ant. 2 Ujmi sa, Pane, môjho sporu, obráň ma, veď si mocný.

II

Keď oni boli chorí, *

ja som nosil rúcho kajúcne.

Umŕtvoval som sa pôstom *

a v srdci som sa stále modlil.

Ako k priateľovi, ako k bratovi som sa správal k nim; *

zármutok ma zohol, akoby som oplakával vlastnú mať.

Ale keď som klesol ja, oni sa zaradovali a hneď sa zhŕkli; *

zhŕkli sa proti mne a bili ma i tí, ktorých som ani nepoznal.

Bez prestania ma trhali, †

dráždili ma, posmievali sa mi *

a zubami škrípali proti mne.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Ujmi sa, Pane, môjho sporu, obráň ma, veď si mocný.

Ant. 3 Môj jazyk bude deň čo deň rozprávať o tvojej spravodlivosti.

III

Pane, ako dlho sa budeš na to dívať? †

Zachráň ma pred ich zlobou *

a pred levmi život môj.

Budem ťa oslavovať vo veľkom zhromaždení *

a chváliť uprostred zástupov.

Nech sa netešia nado mnou falošní nepriatelia, *

čo ma nenávidia bez príčiny a prebodávajú očami.

Pane, ty to vidíš, nuž nemlč; *

Pane, nevzďaľuj sa odo mňa.

Prebuď sa, vstaň a zachráň ma, *

Pán môj a Boh môj, ujmi sa môjho sporu.

Nech sa tešia a radujú tí, čo aj mne žičia spravodlivosť, *

a nech stále hovoria: „Nech je zvelebený Pán, čo svojho sluhu obdarúva pokojom.“

Vtedy môj jazyk bude rozprávať o tvojej spravodlivosti *

a bude ťa oslavovať deň čo deň.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Môj jazyk bude deň čo deň rozprávať o tvojej spravodlivosti.

Syn môj, chráň si moje slová.

Zachovávaj moje príkazy a budeš žiť.

PRVÉ ČÍTANIE

Z Knihy proroka Jeremiáša

4, 5-8. 13-28

Zo severu má prísť plieniteľ

Toto hovorí Pán:

„Oznámte v Judei

a vyhláste v Jeruzaleme;

hovorte a trúbte v krajine,

hlasno kričte a povedzte:

‚Zhromaždite sa a poďme do opevnených miest.‘

Vztýčte zástavu na Sione,

utekajte, nestojte,

lebo ja privediem nešťastie zo severu

a veľkú skazu.

Lev vychádza zo svojho brlohu,

zdvihol sa plieniteľ národov,

vyšiel zo svojho miesta,

aby premenil tvoju krajinu na púšť:

tvoje mestá budú spustošené,

zostanú bez obyvateľov.

Preto sa oblečte do kajúceho rúcha,

nariekajte a kvíľte,

lebo sa od nás neodvrátil Pánov rozhorčený hnev.“

Hľa, vystupuje ako mrak

a jeho vozy sú ako víchrica;

jeho kone sú rýchlejšie než orly.

Beda nám, lebo sme zničení!

Umy svoje srdce od zloby,

aby si sa, Jeruzalem, zachránil.

Dokedy budú v tebe pretrvávať

ničomné myšlienky?

Lebo hlas spravodajcu prichádza z Danu

a ohlasovateľa skazy z Efraimského pohoria.

Oznámte národom: Hľa, už sú tu!

Rozhláste po Jeruzaleme:

„Prichádzajú stráže z ďalekej krajiny,

vykrikujú na mestá Judey;

sú nad ňou ako strážcovia polí dookola,

lebo bola vzdorovitá voči mne,“

hovorí Pán.

Tvoja cesta a tvoje skutky

ti to spôsobili;

tá tvoja zloba, lebo je trpká,

lebo sa dotkla až tvojho srdca.

Moje vnútro, moje vnútro! Trpím.

Steny môjho srdca!

Srdce sa vo mne búri:

nebudem mlčať,

lebo som počul zvuk poľnice,

bojový pokrik.

Skazu na skazu hlásia,

lebo je spustošená celá krajina,

razom sú spustošené moje príbytky,

neočakávane moje stany.

Dokedy budem hľadieť na zástavu

a počúvať zvuk poľnice?

„Lebo môj ľud je bláznivý:

nepoznali ma,

sú to hlúpi a zjašení synovia:

majú rozum na zlo,

ale konať dobro nevedia.“

Pozrel som sa na zem, a bola prázdna a pustá,

i na nebesia, a nebolo na nich svetla.

Pozrel som sa na vrchy, a triasli sa,

aj všetky kopce sa chveli.

Pozrel som sa, a nebolo človeka

a všetko nebeské vtáctvo odletelo.

Pozrel som sa, a hľa, záhrada spustnutá

a všetky jej mestá sú zbúrané

pred Pánom a pred jeho rozhorčeným hnevom.

Lebo toto hovorí Pán:

„Celá zem bude spustošená,

a predsa ju úplne nezničím.

Zem bude nad tým trúchliť

a nebesia budú žialiť zhora,

lebo som prehovoril,

rozhodol som sa a neľutujem to,

ani neodstúpim od toho.“

RESPONZÓRIUM

Porov. Jer 4, 24. 26. 27; Ž 85, 5

Pred tvojím hnevom, Bože, chveje sa celá zem; ale ty, Pane, zmiluj sa * A neznič ju úplne.

Obnov nás, Bože, naša spása, a odvráť od nás svoj hnev. * A neznič ju úplne.

DRUHÉ ČÍTANIE

Z Komentára svätého kňaza Hieronyma k Joelovi

(PL 25, 967-968)

Obráťte sa ku mne

„Obráťte sa ku mne celým svojím srdcom“ a prejavte kajúcnosť ducha pôstom, plačom a nárekom. Teraz sa postite, aby ste sa potom nasýtili, teraz plačte, aby ste sa potom smiali, teraz nariekajte, aby ste potom boli potešení. A keďže si v smútku a nešťastí roztrháte šaty – čo urobil aj veľkňaz, ako spomína evanjelium, aby zdôraznil vinu Pána a Spasiteľa, a čítame, že to urobili aj Pavol a Barnabáš, keď počuli bohorúhavé slová –, ja vám prikazujem, aby ste si netrhali šaty, ale srdcia, ktoré sú plné hriechov, a roztrhnú sa samy ako mechy, ak ich neroztrhnete vy. A keď to urobíte, vráťte sa k Pánovi, svojmu Bohu, ktorému ste sa svojimi predošlými hriechmi odcudzili. A nezúfajte nad odpustením pre veľkosť vín, lebo aj veľké hriechy zničí veľké milosrdenstvo.

Veď on je dobrotivý a milosrdný, radšej má pokánie ako smrť hriešnikov. On je zhovievavý a veľmi milostivý, a nie netrpezlivý ako ľudia, ale dlho čaká na naše pokánie. A je vynikajúci, zľutúva sa v nešťastí, lebo ak my robíme pokánie za hriechy, aj on oľutuje svoje hrozby a nedopustí nešťastie, ktorým nám hrozil, ak zmeníme svoje zmýšľanie, aj on zmení svoje. Pod nešťastím tu nemáme rozumieť zlo, ktoré je opakom čnosti, ale utrpenie podľa toho, ako čítame inde: „Každý deň má dosť svojho trápenia.“ A: „Môže postihnúť mesto nešťastie, ak ho neurobil Pán?“

A podobne, pretože vyššie povedal, že je dobrotivý a milosrdný, zhovievavý a veľmi milostivý a vynikajúci a zľutúva sa v nešťastí, aby nás azda jeho veľká dobrota neurobila ľahkomyseľnými, dodáva v úlohe proroka: „Kto vie? Možno zmení svoje rozhodnutie a odpustí nám a zanechá po sebe požehnanie.“ To akoby povedal: Mojou úlohou je povzbudzovať na pokánie. Ja viem, že Boh je nevýslovne dobrý, ako hovorí Dávid: „Zmiluj sa, Bože, nado mnou pre svoje milosrdenstvo a pre svoje veľké zľutovanie znič moju neprávosť.“ Ale pretože nemôžeme poznať hĺbku Božieho bohatstva, múdrosti a vedomosti, zmierňujem svoj výrok a skôr si želám, ako nárokujem, a preto hovorím: „Kto vie? Možno zmení svoje rozhodnutie a odpustí nám.“ Keď hovorí „kto“, treba tomu rozumieť tak, že je to nemožné alebo veľmi ťažké.

„Na obetu a nápoj Pánovi, nášmu Bohu.“ Aby sme potom, keď nás požehnal a odpustil nám naše hriechy, mohli prinášať Bohu obety.

RESPONZÓRIUM

Porov. Ž 24, 4; 2 Kor 6, 6; Kol 2, 14; Joel 2, 13

Obráťte sa všetci k Bohu čistým srdcom a duchom, v nepokryteckej láske, * Aby zotrel dlžobné úpisy vašich hriechov.

Srdcia si roztrhnite, nie šaty, a obráťte sa k Pánovi, svojmu Bohu. * Aby zotrel dlžobné úpisy vašich hriechov.

MODLITBA

Modlime sa.

Bože, ty zjednocuješ mysle veriacich v spoločnom úsilí o dobro; pomôž nám milovať, čo prikazuješ, a túžiť po tom, čo sľubuješ, aby uprostred pominuteľných vecí tohto sveta naše srdcia boli upriamené na nebo, kde nájdeme opravdivú radosť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky