## 26. november 2023

## NÁŠHO PÁNA JEŽIŠA KRISTA,
KRÁĽA NEBA I ZEME
slávnosť

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

Ježiš, kráľ obdivuhodný,

víťaz si a my slobodní,

naša slasť, si nevýslovný;

túžime byť ti podobní.

Kráľ slávny, mocný, nevinný,

si kráľom naším jediným;

darca milosti predivný,

česť neba, Božej rodiny.

Velebí ťa chór anjelov;

nebo znie piesní ozvenou.

Ježiš je našou útechou,

s Bohom nás zmieril obetou.

V pokoji Ježiš kraľuje,

to nad náš pochop veru je;

túžba nám srdce spaľuje

požívať jeho, keď tu je.

Ježiša ctime chválami,

vrúcnymi spevmi, hymnami,

nech vládne v nás i nad nami

s oslávenými ranami.

Ježišu, Panny Matky kvet,

ty naša láska; nad ňu niet.

Nech teba chváli celý svet,

v kráľovstve blaha večne svieť. Amen.

PSALMÓDIA

Ant. 1 Mňa ustanovil za kráľa na svojom svätom vrchu Sione, aby som zvestoval jeho rozhodnutie.

Žalm 2
Mesiáš — kráľ a víťaz
Naozaj sa spolčili proti tvojmu Služobníkovi Ježišovi, ktorého si pomazal. (Porov. Sk 4, 27)

Prečo sa búria pohania? *

Prečo národy snujú plány daromné?

Povstávajú pozemskí králi †

a vladári sa spolčujú *

proti Pánovi a proti jeho pomazanému:

„Rozbime ich okovy *

a ich jarmo zhoďme zo seba!“

Ten, čo na nebesiach prebýva, sa im vysmieva; *

Pán ich privedie na posmech.

Raz na nich rozhorčene zavolá *

a svojím hnevom ich vydesí:

„Veď ja som ustanovil svojho kráľa *

na svojom svätom vrchu Sione!“

Zvestujem Pánovo rozhodnutie: †

Pán mi povedal: „Ty si môj syn. *

Ja som ťa dnes splodil.

Žiadaj si odo mňa a dám ti do dedičstva národy *

a do vlastníctva celú zem.

Budeš nad nimi panovať žezlom železným *

a rozbiješ ich jak hrnce hlinené.“

A teraz, králi, pochopte; *

dajte si povedať, pozemskí vladári.

V bázni slúžte Pánovi *

a s chvením sa mu klaňajte.

Podvoľte sa zákonu: †

žeby sa nerozhneval a vy by ste zahynuli na ceste, *

lebo sa rýchlo rozhorčí.

Šťastní sú všetci, *

čo sa spoliehajú na neho.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Mňa ustanovil za kráľa na svojom svätom vrchu Sione, aby som zvestoval jeho rozhodnutie.

Ant. 2 Budú sa mu klaňať všetci králi, slúžiť mu budú všetky národy.

Žalm 72
Mesiášova kráľovská moc
Otvorili svoje pokladnice a dali mu dary: zlato, kadidlo a myrhu. (Mt 2, 11)
I

Bože, zver svoju právomoc kráľovi, *

kráľovmu synovi svoju spravodlivosť,

aby spravodlivo vládol nad tvojím ľudom *

a podľa práva nad tvojimi chudobnými.

Vrchy nech ľudu prinesú pokoj *

a pahorky spravodlivosť.

Prisúdi právo ľuďom úbohým, †

poskytne pomoc deťom bedára *

a krivditeľa pokorí.

Dlho ako slnko, dlhšie ako luna bude kraľovať *

z pokolenia na pokolenie.

Ako dážď spadne na trávu *

a ako voda, čo zem zavlažuje.

V jeho dňoch bude prekvitať spravodlivosť a plnosť pokoja, *

kým mesiac nezhasne.

A bude panovať od mora až k moru *

a od Rieky až na kraj zeme.

Obyvatelia púšte pred ním pokľaknú *

a jeho nepriatelia budú lízať prach.

Králi Taršišu a ostrovov prinesú mu dary, *

oddajú mu dane králi Arabov aj zo Sáby.

Budú sa mu klaňať všetci králi, *

slúžiť mu budú všetky národy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Budú sa mu klaňať všetci králi, slúžiť mu budú všetky národy.

Ant. 3 V ňom budú požehnané všetky kmene zeme, zvelebovať ho budú všetky národy.

II

On vyslobodí bedára, čo volá k nemu, *

i chudobného, ktorému nik nepomáha.

Zmiluje sa nad chudobným a bedárom, *

zachráni život úbožiakom.

A vyslobodí ich z útlaku a násilia, *

lebo v jeho očiach je vzácna ich krv.

Bude žiť a z Arábie zlato dostávať, †

stále sa budú modliť za neho *

a dobrorečiť mu každý deň.

Na zemi bude hojnosť obilia, *

bude sa vlniť až po temená hôr.

Jeho ovocie bude ako Libanon *

a mestá rozkvitnú ako poľná tráva.

Jeho meno nech je velebené naveky; *

kým bude svietiť slnko, jeho meno potrvá.

V ňom budú požehnané všetky kmene zeme, *

zvelebovať ho budú všetky národy.

Nech je zvelebený Pán, Boh Izraela, *

čo jediný koná zázraky.

Jeho vznešené meno nech je velebené naveky *

a jeho velebou nech sa naplní celá zem. Staň sa! Amen!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. V ňom budú požehnané všetky kmene zeme, zvelebovať ho budú všetky národy.

Hľa, urobil som ťa svetlom národov.

Aby moja spása siahala až do končín zeme.

PRVÉ ČÍTANIE

Z Knihy zjavenia svätého apoštola Jána

1, 4-6. 10. 12-18; 2, 26. 28; 3, 5b. 12. 20-21

Videnie Syna človeka v jeho velebe

Milosť vám a pokoj od toho, ktorý je, ktorý bol a ktorý príde, aj od siedmich duchov, čo sú pred jeho trónom, a od Ježiša Krista, verného svedka, prvorodeného z mŕtvych a vládcu nad kráľmi zeme.

Jemu, ktorý nás miluje a svojou krvou nás oslobodil od hriechov a urobil nás kráľovstvom, kňazmi Bohu a svojmu Otcovi, jemu sláva a vláda na veky vekov. Amen.

V Pánov deň som bol vo vytržení a počul som za sebou hlas mohutný ako zvuk poľnice. Obrátil som sa, aby som pozoroval hlas, čo so mnou hovoril. A keď som sa obrátil, videl som sedem zlatých svietnikov a uprostred svietnikov kohosi, ako Syna človeka, oblečeného do dlhého rúcha a cez prsia prepásaného zlatým pásom. Jeho hlava a vlasy boli biele ako biela vlna, ako sneh, a jeho oči ako plameň ohňa. Jeho nohy boli podobné kovu rozžeravenému v peci a jeho hlas bol ako hukot veľkých vôd. V pravej ruke mal sedem hviezd a z jeho úst vychádzal ostrý dvojsečný meč a jeho tvár bola sťa slnko, keď svieti v plnej sile.

Keď som ho uvidel, padol som mu k nohám ako mŕtvy. On položil na mňa svoju pravicu a povedal: „Neboj sa! Ja som Prvý a Posledný a Živý. Bol som mŕtvy, a hľa, žijem na veky vekov a mám kľúče od smrti a podsvetia.

Kto zvíťazí a až do konca zachová moje skutky, dám mu moc nad národmi, ako som ju aj ja dostal od svojho Otca, a dám mu rannú hviezdu.

A jeho meno nevymažem z knihy života, ale vyznám jeho meno pred svojím Otcom a pred jeho anjelmi.

Urobím ho stĺpom v chráme svojho Boha a už viac nevyjde von. A napíšem naň meno svojho Boha a meno mesta svojho Boha, nového Jeruzalema, ktorý zostupuje z neba od môjho Otca, aj svoje nové meno.

Hľa, stojím pri dverách a klopem. Kto počúvne môj hlas a otvorí dvere, k tomu vojdem a budem s ním večerať a on so mnou. Toho, kto zvíťazí, posadím vedľa seba na mojom tróne, ako som aj ja zvíťazil a zasadol som s mojím Otcom na jeho tróne.“

RESPONZÓRIUM

Mk 13, 26-27; Ž 98, 9b

Uvidia Syna človeka prichádzať na oblakoch s veľkou mocou a slávou. On pošle anjelov * A zhromaždí svojich vyvolených zo štyroch strán sveta, od kraja zeme až po kraj neba.

Spravodlivo bude súdiť zemekruh a podľa práva národy. * A zhromaždí svojich vyvolených zo štyroch strán sveta, od kraja zeme až po kraj neba.

DRUHÉ ČÍTANIE

Z knižky kňaza Origena O modlitbe

(Cap. 25: PG 11, 495-499)

Príď tvoje kráľovstvo

Podľa slova nášho Pána a Spasiteľa „Božie kráľovstvo neprichádza tak, že by sa to dalo spozorovať. Ani nepovedia: Aha, tu je! alebo: Aha, tamto je! Ale Božie kráľovstvo je medzi“ nami, „lebo slovo je celkom blízko, je v“ našich „ústach a v“ našom „srdci“. Preto ten, kto prosí, aby prišlo Božie kráľovstvo, celkom iste sa správne modlí za to Božie kráľovstvo, ktoré má v sebe, aby vzišlo, prinášalo ovocie a dozrelo. Lebo v každom zo svätých kraľuje Boh a každý svätec poslúcha duchovné zákony Boha, ktorý v ňom býva ako v usporiadanom meste. Otec je v ňom prítomný a Kristus v takej dokonalej duši kraľuje spolu s Otcom podľa toho: „Prídeme k nemu a urobíme si uňho príbytok.“

A keď budeme vytrvalo pokračovať, Božie kráľovstvo, ktoré je v nás, dosiahne svoj vrchol, keď sa splní to, čo hovorí Apoštol, že si Kristus podrobí všetkých nepriateľov a odovzdá „kráľovstvo Bohu a Otcovi, aby bol Boh všetko vo všetkom“. Preto sa stále modlime s takým zápalom ducha, ktorý sa prostredníctvom Slova stane božským, a hovorme nášmu Otcovi, ktorý je na nebesiach: „Posväť sa tvoje meno, príď tvoje kráľovstvo.“

O Božom kráľovstve treba vedieť aj to, že ako nemá „spravodlivosť účasť na neprávosti“, ako nemá „svetlo“ nič „spoločné s tmou“ a ako niet „zhody medzi Kristom a Beliálom“, tak je Božie kráľovstvo nezlučiteľné s kráľovstvom hriechu.

Teda ak chceme, aby v nás kraľoval Boh, nech nijakým spôsobom „nevládne hriech v našom smrteľnom tele“, ale umŕtvujme „svoje pozemské údy“ a prinášajme ovocie Ducha, aby sa v nás ako v duchovnom raji prechádzal Boh a on jediný v nás kraľoval so svojím Pomazaným a ten aby v nás zasadol po pravici jeho duchovnej moci, ktorú túžime prijať. A nech tam sedí, kým sa všetci jeho nepriatelia, ktorí sú v nás, nestanú „podnožkou jeho nôh“ a kým nebude v nás zrušené každé kniežatstvo, mocnosť a sila.

Lebo toto sa môže uskutočniť v každom z nás, až kým nebude „ako posledný nepriateľ“ zničená „smrť“, aby Kristus mohol aj v nás povedať: „Smrť, kde je tvoj osteň? Peklo, kdeže je tvoje víťazstvo?“ Nech si teda už teraz naše „porušiteľné“ oblečie svätosť a „neporušiteľnosť a smrteľné“ nech si po zničení smrti oblečie Otcovu „nesmrteľnosť“, aby v nás kraľoval Boh a my sme už teraz požívali dobrá znovuzrodenia a zmŕtvychvstania.

RESPONZÓRIUM

Zjv 11, 15b; Ž 22, 28b-29a

Kráľovstvo tohto sveta sa stalo kráľovstvom nášho Pána a jeho Pomazaného * A bude kraľovať na veky vekov.

Jemu sa budú klaňať všetky rodiny národov, veď Pánovo je kráľovstvo. * A bude kraľovať na veky vekov.

HYMNUS TE DEUM

Teba, Bože, chválime, *

teba, Pane, velebíme,

Teba, večný Otče, *

uctieva celá zem.

Tebe všetci anjeli, *

tebe nebesia i všetky mocnosti,

tebe cherubíni a serafíni *

bez prestania prespevujú:

Svätý, * svätý, * svätý *

Pán, Boh zástupov.

Plné sú nebo i zem *

tvojej veleby a slávy.

Teba oslavuje *

slávny zbor apoštolov;

teba velebí *

veľký počet prorokov;

teba chváli *

vznešený zástup mučeníkov;

teba oslavuje *

svätá Cirkev po celej zemi,

teba, Otče, *

nesmierne velebného,

i tvojho milovaného, *

pravého a jediného Syna,

aj Ducha Svätého, *

Tešiteľa nášho.

Kriste, *

ty si kráľ slávy.

Ty si Otcov Syn *

od večnosti.

Ty si neváhal vstúpiť do života Panny, *

stal si sa človekom, aby si vykúpil človeka.

Ty si zvíťazil nad smrťou *

a otvoril si veriacim nebeské kráľovstvo.

Ty sedíš po pravici Boha *

v sláve svojho Otca.

Veríme, *

že ako sudca ešte raz prídeš.

Preto ťa prosíme, pomáhaj svojim služobníkom, *

ktorých si vykúpil predrahou krvou.

Pripočítaj nás k svojim svätým *

vo večnej sláve.

Táto posledná časť sa môže vynechať.

Zachráň, Pane, svoj ľud *

a žehnaj svojich dedičov.

A spravuj ich *

a vyvýš ich až naveky.

Po všetky dni *

dobrorečíme tebe.

A chválime tvoje meno naveky, *

až na veky večné.

Vo svojej láskavosti, Pane, *

chráň nás v tento deň pred hriechom.

Zmiluj sa, Pane, nad nami, *

zmiluj sa nad nami.

Tvoje milosrdenstvo, Pane, nech je nad nami, *

ako dúfame v teba.

V teba, Pane, som dúfal, *

nebudem zahanbený naveky.

MODLITBA

Modlime sa.

Všemohúci a večný Bože, ty si rozhodol všetko obnoviť vo svojom milovanom Synovi, Kráľovi neba i zeme; daj, prosíme, aby sa všetko tvorstvo, vyslobodené z otroctva hriechu, podrobilo tvojej božskej moci a bez prestania ťa oslavovalo. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky