## 14. február 2023

## Utorok, Cezročné obdobie, 6. týždeň
2. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

I. Ak je posvätné čítanie v noci alebo včasráno:

Hoc je noc, bdejme a ochotne vstaňme,

o svätých žalmoch pritom rozjímajme

a vrúcnym srdcom Bohu zaspievajme

ľúbezné hymny.

Kráľovi nášmu vzdajme česť a chválu,

nech je náš život Bohu na oslavu,

aby sme všetci v nebi mali slávu

s jeho svätými.

Daj nám to, Bože, veď sme tvoje deti,

Otec, Syn Boží, Tešiteľ Duch Svätý;

nech po celom svete zbožný spev letí

na vašu slávu. Amen.

II. Ak je posvätné čítanie cez deň:

Ku našim prosbám nakloň svoj sluch, Pane,

Bože, k nám schýľ sa v láskavosti svojej,

vypočuj prosby svojich služobníkov

v modlitbe vrúcnej.

Láskavo zhliadni zo svätého trónu,

zjasnenou tvárou lampáše hneď zapáľ

oleja nášho a temnotu vyžeň

zo srdca všetku.

Hriechy nám odplav v hojnej láskavosti,

nečisté škvrny umy, rozlám putá,

ušetri hriešnych, zdvihni tých, čo padli,

pravicou svojou.

Sláva buď Bohu, večitému Otcu,

sláva i Synu, zrodenému z Otca,

sláva i Duchu Svätému, čo vládne

po všetky veky. Amen.

PSALMÓDIA

Ant. 1 Pánovi zver svoje cesty; on sa už postará.

Žalm 37
Údel zlých a údel spravodlivých
Blahoslavení tichí, lebo oni budú dedičmi zeme. (Mt 5, 5)
I

Nerozhorčuj sa nad ničomníkmi *

a nežiarli na tých, čo pášu neprávosť.

Veď oni uschnú rýchlo ako tráva *

a zvädnú ako zelená bylina.

Ale spoľahni sa na Pána a dobre rob *

a budeš bývať v svojej krajine a tešiť sa z bezpečia.

Hľadaj radosť v Pánovi *

a dá ti, za čím túži tvoje srdce.

Pánovi zver svoje cesty a jemu dôveruj, *

on sa už postará.

Tvoju spravodlivosť vyvedie na povrch ako svetlo *

a tvoje právo ako poludňajší jas.

Odovzdaj sa Pánovi a dúfaj v neho; †

nepretekaj sa s tým, čo kráča od úspechu k úspechu, *

a s človekom, čo strojí úklady.

Prestaň sa hnevať a zanechaj zlosť, *

nerozčuľuj sa, to vedie len k zlému.

Všetci ničomníci budú zničení, *

lež tí, čo dúfajú v Pána, stanú sa dedičmi zeme.

Ešte chvíľku a už nebude hriešnika; *

budeš hľadať jeho miesto, a nenájdeš.

Tichí však zdedia zem *

a budú žiť v šťastí a pokoji.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pánovi zver svoje cesty; on sa už postará.

Ant. 2 Vyhýbaj zlu a dobre rob; spravodlivých posilňuje Pán.

II

Hriešnik snuje nástrahy spravodlivému *

a škrípe proti nemu zubami.

Ale Pán sa mu smeje, *

lebo už vidí, ako sa blíži jeho deň.

Hriešnici tasia meč *

a napínajú luk,

chcú zraziť bedára i chudáka *

a zavraždiť tých, čo kráčajú po správnej ceste.

Lenže ten meč vnikne do ich vlastného srdca *

a ten luk sa im doláme.

Lepšie to málo, čo má spravodlivý, *

než veľké bohatstvá hriešnikov.

Veď ramená hriešnikov budú polámané, *

no spravodlivých posilňuje Pán.

O život bezúhonných sa stará Pán *

a ich dedičstvo trvá naveky.

V nešťastí zahanbení nebudú *

a v čase hladu budú nasýtení.

Ale hriešnici, tí zahynú, †

nepriatelia Pána, tí sa pominú ako nádhera lúk *

a stratia sa ako dym.

Hriešnik si požičiava, a nevracia, *

lež spravodlivý má súcit a rozdáva.

Tí, ktorým žehná Pán, budú dedičmi zeme *

a tí, ktorým zlorečí, zahynú.

Pán upevňuje kroky človeka *

a sprevádza ho na ceste.

Ak padne, neostane ležať, *

veď Pán ho drží za ruku.

Bol som mladík, teraz som starec, †

a nevidel som spravodlivého, že by bol opustený, *

ani jeho deti žobrať o chlieb.

Pretože sa ustavične zľutúva a požičiava, *

na jeho potomstve požehnanie spočinie.

Vyhýbaj zlu a dobre rob *

a budeš mať domov naveky.

Lebo Pán miluje spravodlivosť *

a neopúšťa svojich svätých.

Nespravodlivci navždy vyhynú *

a pokolenie bezbožných bude zničené.

Lež spravodliví zdedia zem, *

budú ju obývať na veky vekov.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Vyhýbaj zlu a dobre rob; spravodlivých posilňuje Pán.

Ant. 3 Očakávaj Pána a jeho cesty sa pridŕžaj.

III

Z úst spravodlivého zaznieva múdrosť *

a jeho jazyk hovorí, čo je správne.

V jeho srdci je zákon Boží *

a jeho kroky nezakolíšu.

Hriešnik striehne na spravodlivého *

a usiluje sa ho usmrtiť;

lenže Pán mu ho v rukách nenechá, *

nedá ho odsúdiť, keď bude súdený.

Očakávaj Pána a jeho cesty sa pridŕžaj; †

on ťa povýši za dediča zeme *

a dožiješ sa záhuby hriešnikov.

Videl som bezbožného, ako sa vyťahoval *

a vypínal sťa céder košatý;

no sotva som prešiel, už ho tam nebolo, *

aj som ho hľadal, ale nenašiel.

Všímaj si nevinného a pozoruj spravodlivého, *

lebo budúcnosť patrí pokojamilovným.

Ale nespravodlivci všetci vyhynú *

a potomstvo bezbožných bude vyhubené.

Spása spravodlivých prichádza od Pána, *

on je ich ochrancom v čase súženia.

Pán im pomôže a oslobodí ich, †

vytrhne ich z rúk hriešnikov a zachráni ich, *

lebo sa spoliehajú na neho.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Očakávaj Pána a jeho cesty sa pridŕžaj.

Nauč ma dobrotivosti, múdrosti a poznaniu.

Veď verím tvojej náuke.

PRVÉ ČÍTANIE

Z Knihy Prísloví

8, 1-5. 12-36

Chvála večnej múdrosti

Či múdrosť nevolá

a rozumnosť nevydáva svoj hlas?

Na najvyššom mieste,

pri ceste, na rázcestí stojí,

vedľa brán pri vchode do mesta,

v samých vrátach volá:

„Mužovia, na vás volám

a môj hlas k synom človeka.

Naučte sa, nedospelí, opatrnosti

a vy, nerozumní, dávajte pozor!

Ja, múdrosť, bývam s rozumnosťou

a nachádzam rozvážne poznanie.

Bázeň pred Pánom je nenávidieť zlo.

Nenávidím spupnosť, pýchu, zlú cestu

a ústa falošné.

Moja je rada a rozumnosť,

moja je rozumnosť, moja je sila.

Skrze mňa kraľujú králi

a kniežatá rozhodujú, čo je spravodlivé.

Skrze mňa panovníci vládnu

a mocnári súdia spravodlivo.

Ja milujem tých, čo mňa milujú;

a tí, čo bdejú pri mne ráno, nájdu ma.

U mňa je bohatstvo a sláva,

ohromný majetok a spravodlivosť.

Moje ovocie je lepšie ako zlato, ako čisté zlato,

a môj výnos nad vyberané striebro.

Chodím po cestách spravodlivosti

a po chodníkoch práva,

aby som obohatila tých, čo ma milujú,

a naplnila ich pokladnice.

Pán ma vlastnil už na začiatku svojich ciest

od počiatku, skôr, ako urobil čokoľvek.

Od večnosti som ustanovená,

odpradávna, prv, ako povstal svet.

Neboli ešte morské priehlbne, a ja som sa už počala;

ani žriedla, čo chrlia vodu, neboli.

Prv než boli upevnené vrchy,

pred pahorkami som sa zrodila;

prv, než učinil zem a nivy

a prvé hrudy na pevnine.

Keď pripravoval nebesia, bola som pri tom.

Keď vymeriaval klenbu nad oceánmi,

keď upevňoval mraky vo výšinách,

keď dával silu morským prameňom,

keď moru vymedzoval hranice

a vodám, aby neprekročili svoj breh,

keď kládol základy zeme,

už vtedy som bola s ním ako staviteľka:

deň čo deň som bola jeho potešením

a hrala som sa pred ním v každý čas.

Hrala som sa na okruhu zeme

a mojou radosťou je bývať s ľuďmi.

A teraz ma, synovia, počúvajte:

Blahoslavení tí, čo kráčajú po mojich cestách;

počúvajte naučenia a buďte múdri,

neopovrhujte nimi.

Blahoslavený človek, ktorý ma počúva

a deň čo deň bdie pri mojich dverách

a stráži pri verajach mojich brán.

Kto mňa nájde, nájde život

a dosiahne zaľúbenie u Pána.

Kto však hreší proti mne, poškodzuje svoju dušu:

Všetci, čo ma nenávidia, milujú smrť.“

RESPONZÓRIUM

Prís 8, 22; Jn 1, 1

Pán ma vlastnil už na začiatku svojich ciest, * Od počiatku, skôr, ako urobil čokoľvek.

Na počiatku bolo Slovo a Slovo bolo u Boha a to Slovo bol Boh. * Od počiatku, skôr, ako urobil čokoľvek.

DRUHÉ ČÍTANIE

Z rečí svätého biskupa Atanáza Proti ariánom

(Oratio 2, 78. 81-82: PG 26, 311. 319)

Poznanie Otca skrze stvoriteľskú a vtelenú múdrosť

Jednorodená a jediná Božia múdrosť je tvorkyňou a pôvodkyňou všetkého. Veď hovorí: „Všetko si múdro urobil“ a: „Zem je plná tvojho stvorenstva.“ Aby však stvorené veci nielen jestvovali, ale aj dobre jestvovali, zapáčilo sa Bohu priblížiť sa svojou Múdrosťou k stvoreným veciam a vtlačiť všetkým spolu i jednotlivo čosi z podoby a krásy svojho obrazu. Tak sa malo jasne ukázať, že stvorené veci sú vystrojené múdrosťou a že sú dielami hodnými Boha.

Lebo ako je naše slovo obrazom Slova, ktoré je Božím Synom, tak je aj stvorená múdrosť v nás obrazom toho istého Slova, ktoré je samou Múdrosťou. V nej máme mohutnosť poznávať a chápať a stávame sa schopnými vnímať stvoriteľskú Múdrosť, cez ktorú môžeme poznať aj jej Otca. Lebo hovorí: „Kto má Syna, má aj Otca“ a: „Kto mňa prijíma, prijíma toho, ktorý ma poslal.“ Keďže je teda v nás a vo všetkom stvorená podoba takejto Múdrosti, pravá a stvoriteľská Múdrosť si plným právom osvojuje to, čo je vlastné jej podobe, a hovorí: „Pán ma stvoril do svojich diel.“

Ale „keď svet v Božej múdrosti“, ako sme ju tu vysvetlili, „nepoznal svojou múdrosťou Boha, zapáčilo sa Bohu spasiť veriacich bláznovstvom ohlasovania“. A Boh už ani nechcel, aby ho ľudia poznávali ako v minulých časoch iba prostredníctvom obrazu a tône múdrosti, čo je v stvorených veciach. Preto sa rozhodol, že si sama pravá Múdrosť vezme telo, stane sa človekom a podstúpi smrť na kríži, aby vierou v neho mohli byť odteraz spasení všetci veriaci.

Je to teda sama Božia Múdrosť, ktorá najprv prostredníctvom svojho obrazu vtlačeného v stvorených veciach (preto sa hovorí, že je stvorená) dávala poznať aj samu seba a cez seba aj svojho Otca. No potom sa ona sama, ktorá je aj Slovom, stala telom, ako hovorí Ján, zničila smrť a oslobodila naše pokolenie a oveľa jasnejšie zjavila aj seba a cez seba Otca. Preto hovorí: „Daj, aby poznali teba, jediného pravého Boha, a toho, ktorého si poslal, Ježiša Krista.“

A tak je celá zem naplnená jej poznaním. Lebo jedno je poznanie Otca cez Syna a Syna z Otca. Veď Otec má radosť zo Syna a tou istou radosťou oplýva aj Syn v Otcovi, podľa tohto výroku: „To som bola ja, v ktorej sa kochal, a deň čo deň som nachádzala potešenie pred jeho tvárou.“

RESPONZÓRIUM

Kol 2, 6. 9; Mt 23, 10b

Ako ste teda prijali Krista Ježiša, Pána, v ňom žite. * Veď v ňom telesne prebýva celá plnosť božstva.

Jediný je váš Učiteľ, Kristus. * Veď v ňom telesne prebýva celá plnosť božstva.

MODLITBA

Modlime sa.

Bože, ty nás uisťuješ, že prebývaš v tých, čo majú spravodlivé a úprimné srdce; pomáhaj nám svojou milosťou tak žiť, aby sme boli tvojím dôstojným príbytkom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky