## 15. október 2023

## 28. Nedeľa v Cezročnom období
4. týždeň žaltára

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

I. Ak je posvätné čítanie v noci alebo včasráno:

Hodina je tu polnočná,

prorocký hlas nás nabáda:

vzdávajme Bohu pochvalu,

Otcovi vždy aj Synovi,

pravda, aj Duchu Svätému,

veď dokonalú Trojicu

a jednu bytia podstatu

treba nám stále velebiť.

Tento čas taký postrach má,

že anjel posol-pomstiteľ

smrť Egypťanom spôsobil,

zahubil prvorodených.

Pre dobrých je to spásy čas,

neodvážil sa potrestať

ich anjel, lebo na dverách

znamenie krvi zbadal včas.

Veľmi sa Egypt rozžialil,

smútok mal z toľkých pohrebov,

no Izrael sa radoval,

chránený krvou baránka.

My sme ten pravý Izrael,

v tebe sa, Pane, tešíme,

diabla i zla sa chránime,

chránení krvou Baránka.

Predobrý Kráľ, nech hodni sme

uvidieť slávu nebeskú,

kde túžime ťa velebiť

a chvály vzdávať naveky. Amen.

II. Ak je posvätné čítanie cez deň:

Vitaj, deň, čo žiare slávy zdobia,

šťastný deň, keď Pán vstal zo záhrobia!

Nech ťa naše chvály krajším robia,

ty deň prvý!

Svetlo zhora beľmo z očí stiera,

hrobom zhŕda Pán, hoc smrť sa vzpiera,

nový mier zem s nebom uzaviera

v spásnej Krvi.

Súdil Otec pravdy. Po ortieli

pod zákonom hriechu ľudia mreli.

Keď sa voslep uberal svet celý

do záhuby,

Božia múdrosť a moc prezázračná

nastolila lásku, zmizli mračná

hnevu. Krehká duša, buď mu vďačná,

on ťa ľúbi.

Ten sám z mŕtvych vstal, čo mŕtvych budí,

milostivý obroditeľ ľudí

ovečku si nežne túli k hrudi

spopod hložia.

Pokoj v nebi, pokoj v ľudskej duši!

Súlad lásky nech nič nenaruší!

Víťazovi nad zlom právom sluší

sláva Božia.

K ľubozvuku, ktorý nebom krúži,

matka Cirkev svoje spevy druží

a s ňou spieva ľud, čo verne slúži

Božej vôli.

Po víťazstve nad smrťou v jej ríši

našu radosť bieda neutíši

a náš spev nech z mrku k jasnej ríši

zahlaholí! Amen.

PSALMÓDIA

Ant. 1 Kto smie vystúpiť na vrch Pánov, kto smie stáť na jeho mieste posvätnom?

Žalm 24
Pán prichádza do chrámu
Kristovi sa otvorili nebeské brány a bol vzatý do neba. (Sv. Irenej)

Pánova je zem i všetko, čo ju napĺňa, *

okruh zeme aj tí, čo bývajú na ňom.

Veď on sám položil jeho základy na moriach *

a upevnil ho na vodách.

Kto smie vystúpiť na vrch Pánov, *

kto smie stáť na jeho mieste posvätnom?

Ten, čo má ruky nevinné a srdce čisté, †

čo nedvíha svoju dušu k márnosti *

a neprisahá falošne.

Taký dostane požehnanie od Pána *

a odmenu od Boha, svojho spasiteľa.

To je pokolenie tých, čo ho hľadajú, *

čo hľadajú tvár Boha Jakubovho.

Zdvihnite, brány, svoje hlavice †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán silný a mocný, Pán mocný v boji.

Zdvihnite, brány, svoje hlavice, †

a vyvýšte sa, brány prastaré, *

lebo má vstúpiť kráľ slávy.

Kto je ten kráľ slávy? *

Pán zástupov, to je ten kráľ slávy.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Kto smie vystúpiť na vrch Pánov, kto smie stáť na jeho mieste posvätnom?

Ant. 2 Velebte, národy, nášho Boha; on dal život našej duši. Aleluja.

Žalm 66
Hymnus k ďakovnej obete
O vzkriesení Pána a obrátení národov. (Hesychius)
I

Jasaj Bohu, celá zem; †

hrajte a spievajte na slávu jeho mena, *

vzdávajte mu chválu.

Hovorte Bohu: „Aké úžasné sú tvoje diela. *

Pre tvoju nesmiernu moc budú sa ti líškať tvoji nepriatelia.

Nech sa ti klania celá zem a nech ti spieva, *

nech ospevuje tvoje meno.“

Poďte a pozrite na Božie diela; *

úžas budia skutky, ktoré koná ľuďom.

More premieňa na suchú zem, †

rieku možno prejsť suchou nohou; *

preto sa tešíme z neho.

Svojou mocou panuje naveky, †

očami pozoruje národy; *

aby sa buriči nevypínali.

Velebte, národy, nášho Boha *

a rozhlasujte jeho chválu;

on dal život našej duši *

a chráni naše nohy pred pádom.

Veď ty, Bože, si nás vyskúšal, *

pretavil si nás ohňom, ako sa taví striebro.

Voviedol si nás do osídla, *

na plecia si nám naložil súženia.

Nechal si ľudí chodiť po našich hlavách; †

prešli sme cez oheň a cez vodu, *

ale napokon si nám dal pookriať.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Velebte, národy, nášho Boha; on dal život našej duši. Aleluja.

Ant. 3 Počúvajte, všetci ctitelia Boží, aké veľké veci mi urobil. Aleluja.

II

Vojdem do tvojho domu so zápalnými obetami, *

splním ti sľuby,

ktoré ti zložili moje pery *

a moje ústa vyriekli, keď som bol v súžení.

Bohaté žertvy ti prinesiem, pre teba spálim barance, *

obetujem ti býčky a kozliatka.

Poďte sem a počúvajte, †

všetci ctitelia Boží, *

vyrozprávam vám, aké veľké veci mi urobil.

Moje ústa ho vzývali *

a môj jazyk velebil.

Keby som sa v srdci upriamil na neprávosť, *

Pán by ma nevyslyšal.

Ale Boh ma vyslyšal, *

všimol si hlas mojej vrúcnej modlitby.

Nech je zvelebený Boh, lebo neodmietol moju modlitbu *

a neodňal mi svoje milosrdenstvo.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Počúvajte, všetci ctitelia Boží, aké veľké veci mi urobil. Aleluja.

Živé je Božie slovo a účinné.

Ostrejšie ako každý dvojsečný meč.

PRVÉ ČÍTANIE

Začiatok Knihy proroka Aggea

1, 1 – 2, 9

Výzva na znovuvybudovanie chrámu.
Sláva budúceho chrámu

V druhom roku kráľa Dária, v šiestom mesiaci v prvý deň mesiaca, zaznelo Pánovo slovo prostredníctvom proroka Aggea judejskému miestodržiteľovi Zorobábelovi, Salatielovmu synovi, a veľkňazovi Jozuemu, Jozedekovmu synovi: „Toto hovorí Pán zástupov: Tento ľud vraví: ‚Ešte neprišiel čas stavať Pánov dom.‘“ Ale Pán prehovoril prostredníctvom proroka Aggea: „Vám už prišiel čas bývať vo vykladaných domoch, a tento dom bude pustý? Preto teraz hovorí Pán zástupov: Dobre sa pozrite, až kam ste prišli! Veľa ste siali, zvážate málo; jedli ste, a nenasýtili ste sa; pili ste, a neopojili ste sa; obliekali ste sa, ale teplo vám nebolo; a kto pracoval za mzdu, dával ju do deravého vrecka. Toto hovorí Pán zástupov: Dobre sa pozrite, až kam ste prišli! Choďte do hory, dovezte drevo a stavajte dom, v ktorom budem mať záľubu a slávu, hovorí Pán. Vyhliadli ste si veľa, a je toho málo; a keď ste to priniesli domov, ja som to rozfúkol. Prečo?, hovorí Pán zástupov. Preto, že môj dom je pustý, a vy sa náhlite každý do svojho domu. Preto sa nad vami zatvorilo nebo a nedáva rosu a zem sa zavrela, nevydáva svoju úrodu. Zvolal som sucho na zem, na vrchy, na obilie, na víno, na olej a na všetko, čo vydáva zem, i na ľudí, na dobytok a na všetku prácu rúk.“

Zorobábel, Salatielov syn, veľkňaz Jozue, Jozedekov syn, a všetky zvyšky ľudu poslúchli hlas Pána, svojho Boha, a slová proroka Aggea, ako ho k nim poslal Pán, ich Boh; a ľud sa bál Pána.

Tu Pánov posol Aggeus povedal z Pánovho poverenia ľudu: „Ja som s vami, hovorí Pán.“ A Pán prebudil ducha judejského miestodržiteľa Zorobábela, Salatielovo syna, a ducha veľkňaza Jozueho, Jozedekovho syna, i ducha všetkých zvyškov ľudu a išli a dali sa do práce na dome Pána zástupov, svojho Boha, v dvadsiaty štvrtý deň mesiaca v šiestom mesiaci, v druhom roku kráľa Dária.

V siedmom mesiaci, v dvadsiaty prvý deň mesiaca zaznelo Pánovo slovo prostredníctvom proroka Aggea: „Povedz judejskému miestodržiteľovi Zorobábelovi, Salatielovmu synovi, veľkňazovi Jozuemu, Jozedekovmu synovi, a zvyškom ľudu toto: Kto ešte ostal medzi vami, čo videl tento dom v jeho prvej sláve? A ako naň hľadíte teraz? Nezdá sa vám, akoby bol ničím? Ale teraz sa vzchop, Zorobábel, hovorí Pán, vzchop sa, veľkňaz Jozue, Jozedekov syn, vzchop sa, všetok ľud krajiny, hovorí Pán zástupov, a pracujte, lebo ja som s vami, hovorí Pán zástupov. Slovo, ktoré som vám dal, keď ste vychádzali z egyptskej krajiny, i môj duch ostanú medzi vami; nebojte sa! Lebo toto hovorí Pán zástupov: Ešte chvíľku a ja pohnem nebesia i zem, more i súš. Pohnem všetky národy; prídu skvosty všetkých národov a naplním tento dom slávou, hovorí Pán zástupov. Moje je striebro a moje je zlato, hovorí Pán zástupov. Budúca sláva tohto domu bude väčšia ako sláva toho prvého, hovorí Pán zástupov; a na tomto mieste nastolím pokoj,“ hovorí Pán zástupov.

RESPONZÓRIUM

Ag 1, 8; Iz 56, 7c

Choďte do hory a stavajte dom, * V ktorom budem mať záľubu, hovorí Pán.

Môj dom sa bude volať domom modlitby pre všetky národy. * V ktorom budem mať záľubu, hovorí Pán.

DRUHÉ ČÍTANIE

Z Komentára svätého biskupa Cyrila Alexandrijského k prorokovi Aggeovi

(Cap. 14: PG 71, 1047-1050)

Moje meno je slávne medzi národmi

V čase príchodu nášho Spasiteľa sa zjavil slávnejší Boží chrám, ktorý nemožno s ničím porovnať. Bol o toľko slávnejší a vznešenejší oproti tomu starému, o koľko sa líši starozákonná bohoslužba od bohoslužby evanjeliovej v Kristovi a skutočnosť od tieňa.

A myslím, že by sa k tomu dalo ešte niečo povedať. Chrám bol jeden a iba v Jeruzaleme a v ňom prinášal obety iba jeden, izraelský národ. Keď sa nám však Jednorodený stal podobným, hoci „Boh, Pán, je naším svetlom“, ako hovorí Písmo, postupne sa celý svet naplnil svätými domami a nespočítateľnými ctiteľmi, ktorí si duchovnými obetami a kadidlami uctievajú Boha vesmíru. A zdá sa mi, že toto je to, čo akoby v zastúpení Boha povedal Malachiáš: „Lebo ja som veľký kráľ, hovorí Pán, a moje meno je slávne medzi národmi; na každom mieste prinášajú môjmu menu kadidlo a čistú obetu.“

Je teda pravda, že sláva posledného chrámu, rozumej Cirkvi, bude väčšia. Vyhlasuje, že tí, čo sa starajú a pracujú na jeho výstavbe, dostanú ako odmenu od Spasiteľa a dar z neba Krista, pokoj všetkých, „skrze ktorého máme v jednom Duchu prístup k Otcovi“. Veď hovorí: „Na tomto mieste nastolím pokoj, pokoj duše získajú všetci, čo sa zapoja do stavby a obnovy tohto chrámu.“ Lebo aj Kristus kdesi hovorí: „Svoj pokoj vám dávam.“ Aký osoh z toho budú mať milujúci, poučuje Pavol. Hovorí: „Kristov pokoj, ktorý prevyšuje každú chápavosť, uchráni vaše srdcia a vaše mysle.“ Aj múdry Izaiáš sa modlil: „Pane, náš Bože, daruj nám pokoj; veď všetko si nám ty daroval.“ Lebo kto raz dostal milosť Kristovho pokoja, ľahko si zachráni dušu a ducha nasmeruje na dobrý čnostný život.

A tak sa sľubuje každému, kto buduje, že dostane pokoj. Či už niekto buduje Cirkev a je ustanovený nad Božím domom ako mystagóg, čiže vykladač svätých tajomstiev, alebo pomáha svojej duši tým, že sa dáva ako živý a duchovný kameň „v svätý chrám a Boží príbytok v duchu“. Taký človek si odnesie ten veľký zisk, že mu nebude ťažké dosiahnuť spásu svojej duše.

RESPONZÓRIUM

Porov. Ž 84, 5; Zach 2, 15a

Blažení tí, čo bývajú v tvojom dome, Pane, * Bez prestania ťa budú velebiť.

V ten deň sa mnohé národy pripoja k Pánovi a budú jeho ľudom. * Bez prestania ťa budú velebiť.

HYMNUS TE DEUM

Teba, Bože, chválime, *

teba, Pane, velebíme,

Teba, večný Otče, *

uctieva celá zem.

Tebe všetci anjeli, *

tebe nebesia i všetky mocnosti,

tebe cherubíni a serafíni *

bez prestania prespevujú:

Svätý, * svätý, * svätý *

Pán, Boh zástupov.

Plné sú nebo i zem *

tvojej veleby a slávy.

Teba oslavuje *

slávny zbor apoštolov;

teba velebí *

veľký počet prorokov;

teba chváli *

vznešený zástup mučeníkov;

teba oslavuje *

svätá Cirkev po celej zemi,

teba, Otče, *

nesmierne velebného,

i tvojho milovaného, *

pravého a jediného Syna,

aj Ducha Svätého, *

Tešiteľa nášho.

Kriste, *

ty si kráľ slávy.

Ty si Otcov Syn *

od večnosti.

Ty si neváhal vstúpiť do života Panny, *

stal si sa človekom, aby si vykúpil človeka.

Ty si zvíťazil nad smrťou *

a otvoril si veriacim nebeské kráľovstvo.

Ty sedíš po pravici Boha *

v sláve svojho Otca.

Veríme, *

že ako sudca ešte raz prídeš.

Preto ťa prosíme, pomáhaj svojim služobníkom, *

ktorých si vykúpil predrahou krvou.

Pripočítaj nás k svojim svätým *

vo večnej sláve.

Táto posledná časť sa môže vynechať.

Zachráň, Pane, svoj ľud *

a žehnaj svojich dedičov.

A spravuj ich *

a vyvýš ich až naveky.

Po všetky dni *

dobrorečíme tebe.

A chválime tvoje meno naveky, *

až na veky večné.

Vo svojej láskavosti, Pane, *

chráň nás v tento deň pred hriechom.

Zmiluj sa, Pane, nad nami, *

zmiluj sa nad nami.

Tvoje milosrdenstvo, Pane, nech je nad nami, *

ako dúfame v teba.

V teba, Pane, som dúfal, *

nebudem zahanbený naveky.

MODLITBA

Modlime sa.

Prosíme ťa, Pane, nech nás tvoja milosť ustavične predchádza i sprevádza, aby sme vždy horlivo konali dobré skutky. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky