## 1. máj 2023

## Sv. Jozefa, robotníka
ľubovoľná spomienka

Ranné chvály

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak bezprostredne pred rannými chválami je invitatórium.

HYMNUS

Predo dňom zora premilá

Nazaret k práci budila

a Jozefov dom zdravila,

bo tam už píla nôtila.

Zdrav buď ty, hlava rodiny,

s tebou Syn Boží jediný

pracuje potom zrosený,

čím ľudskú prácu ocení.

Už bývaš v nebi blažene

v blízkosti Panny vznešenej;

vypočuj prosby skrúšených,

čo žijú v toľkom súžení.

Nech preč sú hádky, násilie,

nech faloš biednych nebije;

nech máme toľko obživy,

čo všetkých ľudí uživí.

Buď sláva Svätej Trojici;

na príhovor tvoj prosiaci

nech ona riadi kroky nám,

v pokoji vedie k nebesiam. Amen.

PSALMÓDIA

Ant. 1 Nech je nad nami dobrotivosť Pána, nášho Boha. Aleluja.

Žalm 90
Nech je nad nami dobrotivosť Pána
U Pána je jeden deň ako tisíc rokov a tisíc rokov ako jeden deň. (2 Pt 3, 8)

Pane, stal si sa nám útočišťom *

z pokolenia na pokolenie.

Prv než sa vrchy zrodili †

a povstali zem i svet, *

ty, Bože, si od vekov až naveky.

Človeka vraciaš do prachu *

a hovoríš: „Vráťte sa, synovia človeka!“

Veď tisíc rokov je u teba ako deň včerajší, čo sa pominul, *

a ako jedna nočná stráž.

Uchvacuješ ich: sú ako ranný sen; *

sú ako bylina v rozpuku:

ráno kvitne a rastie, *

večer vädne a usychá.

Hynieme vskutku pre tvoj hnev *

a desí nás tvoje rozhorčenie.

Naše neprávosti si postavil pred svoj zrak *

a pred jas svojej tváre naše tajné chyby.

V tvojom hneve sa nám míňajú všetky dni *

a naše roky plynú ako vzdych.

Vek nášho žitia je sedemdesiat rokov *

a ak sme pri sile, osemdesiat.

No zväčša sú len trápením a trýzňou, *

ubiehajú rýchlo a my odlietame.

Kto pozná silu tvojho hnevu *

a s bázňou prijme tvoje rozhorčenie?

A tak nás nauč rátať naše dni, *

aby sme našli múdrosť srdca.

Obráť sa k nám, Pane; dokedy budeš meškať? *

Zľutuj sa nad svojimi služobníkmi.

Hneď zrána nás naplň svojou milosťou *

a budeme jasať a radovať sa po všetky dni života.

Rozveseľ nás za dni, keď si nás ponížil, *

za roky, keď sme okusovali nešťastie.

Nech sa tvoje dielo zjaví tvojim služobníkom *

a ich deťom tvoja nádhera.

Nech je nad nami dobrotivosť Pána, nášho Boha; †

upevňuj dielo našich rúk, *

dielo našich rúk upevňuj!

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nech je nad nami dobrotivosť Pána, nášho Boha. Aleluja.

Ant. 2 Tmu pred nimi premením na svetlo. Aleluja.

Chválospev
Hymnus o Bohu, víťazovi a spasiteľovi

Iz 42, 10-16

Spievali novú pieseň pred Božím trónom. (Porov. Zjv 14, 3)

Spievajte Pánovi pieseň novú, *

jeho chvála nech znie od končín zeme;

spievajte mu, vy, čo vychádzate na more, i všetko, čo ho napĺňa, *

ostrovy aj ich obyvatelia.

Nech plesá púšť i jej osady, *

dediny, ktoré obýva Kedar.

Nech jasajú obyvatelia Skaly, *

nech z temena vrchov volajú.

Nech vzdajú Pánovi slávu *

a jeho chválu nech zvestujú na ostrovoch.

Pán vyjde sťa bohatier *

a rozohní sa ako bojovník;

zavolá, vykríkne *

a zvíťazí nad svojimi nepriateľmi.

„Mlčal som stále, čušal a premáhal som sa; †

ako žena, čo rodí, budem kričať, *

budem nariekať a hrmieť zároveň.

Vrchy a kopce obrátim na púšť, *

usuším všetku ich zeleň,

rieky premením na ostrovy *

aj močariny vysuším.

A slepých povediem cestou, ktorú nepoznajú, *

dám im kráčať po neznámych chodníkoch,

tmu pred nimi premením na svetlo *

a čo je krivé, urovnám.“

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Tmu pred nimi premením na svetlo. Aleluja.

Ant. 3 Pán je mocný, urobí, čokoľvek chce. Aleluja.

Žalm 135, 1-12
Oslava Pána, divotvorcu
Ľud určený na vlastníctvo... zvestujte slávne skutky toho, ktorý vás z tmy povolal do svojho obdivuhodného svetla. (Porov. 1 Pt 2, 9)

Chváľte meno Pánovo, *

chváľte ho, služobníci Pánovi,

ktorí ste v dome Pánovom *

a na nádvoriach domu nášho Boha.

Chváľte Pána, lebo Pán je dobrý; *

ospevujte jeho meno, lebo je ľúbezné;

veď si Pán vyvolil Jakuba, *

Izraela za svoje vlastníctvo.

Ja viem, že Pán je veľký, *

že náš Boh je nad všetkými bohmi.

Čokoľvek Pán chce, †

urobí na nebi i na zemi, *

v mori a vo všetkých priepastiach.

Od kraja zeme privádza oblaky, †

bleskami vyvoláva dážď, *

zo svojich komôr vypúšťa vetry.

On pobil prvorodených Egypta, *

ľudí aj zvieratá.

Uprostred teba, Egypt, urobil znamenia a zázraky *

proti faraónovi i proti všetkým jeho sluhom.

On porazil mnohé národy *

a pozabíjal mocných kráľov:

Sehona, kráľa amorejského, a Oga, kráľa Bášanu, *

a všetkých kráľov kanaánskych.

A ich krajinu dal do dedičstva, *

do dedičstva Izraelu, svojmu ľudu.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Pán je mocný, urobí, čokoľvek chce. Aleluja.

KRÁTKE ČÍTANIE

2 Sam 7, 28-29

Pane, Bože, ty si Boh a tvoje slová sú pravdivé. Keď si teda sľúbil svojmu sluhovi tieto dobrá, začni požehnávať dom svojho sluhu, aby trval pred tebou večne, lebo ty, Pane, Bože, si hovoril; a dom tvojho sluhu bude požehnaný tvojím večným požehnaním.

KRÁTKE RESPONZÓRIUM

Ustanovil ho za pána svojho domu, * Aleluja, aleluja.

Ustanovil ho za pána svojho domu, * Aleluja, aleluja.

A za správcu všetkého svojho majetku.

Aleluja, aleluja.

Sláva Otcu i Synu i Duchu Svätému.

Ustanovil ho za pána svojho domu, * Aleluja, aleluja.

EVANJELIOVÝ CHVÁLOSPEV

Ant. na Benediktus: Svätý Jozef svedomite vykonával tesárske remeslo a žiari nám ako obdivuhodný príklad robotníka. Aleluja.

O Mesiášovi a jeho predchodcovi

Lk 1, 68-79

Nech je zvelebený Pán, Boh Izraela, *

lebo navštívil a vykúpil svoj ľud

a vzbudil nám mocného Spasiteľa *

z rodu Dávida, svojho služobníka,

ako odpradávna hovoril *

ústami svojich svätých prorokov,

že nás oslobodí od našich nepriateľov *

a z rúk všetkých, čo nás nenávidia.

Preukázal milosrdenstvo našim otcom *

a pamätá na svoju svätú zmluvu,

na prísahu, ktorou sa zaviazal nášmu otcovi Abrahámovi, *

že nás vyslobodí z rúk nepriateľov,

aby sme mu *

bez strachu slúžili

vo svätosti a spravodlivosti pred jeho tvárou *

po všetky dni nášho života.

A ty, chlapček, budeš sa volať prorokom Najvyššieho: *

pôjdeš pred tvárou Pána, pripravíš mu cestu

a poučíš jeho ľud o spáse, *

že mu náš Boh z hĺbky svojho milosrdenstva odpustí hriechy.

Tak nás Vychádzajúci z výsosti navštívi *

a zažiari tým, čo sedia vo tme a v tôni smrti,

a naše kroky *

upriami na cestu pokoja.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. na Benediktus: Svätý Jozef svedomite vykonával tesárske remeslo a žiari nám ako obdivuhodný príklad robotníka. Aleluja.

PROSBY

Pokorne prosme všemohúceho Boha, darcu každého dobra a pôvodcu všetkej svätosti:

Bože, posväť nás svojou spravodlivosťou.

Pane a Bože náš, ty si našich otcov vo viere povolal, aby kráčali pred tebou s dokonalým srdcom;

daj, aby sme išli v ich šľapajach a boli dokonalí, ako prikazuješ.

Bože, posväť nás svojou spravodlivosťou.

Ty si vyvolil spravodlivého muža Jozefa za ochrancu a živiteľa malého i dospievajúceho Ježiša;

daj, nech slúžime tvojmu Synovi vo svojich bratoch a sestrách.

Bože, posväť nás svojou spravodlivosťou.

Ty si zveril človekovi zem, aby ju naplnil a podmanil si ju;

nauč nás usilovne pracovať na tomto svete a pritom hľadať vždy tvoju slávu.

Bože, posväť nás svojou spravodlivosťou.

Bože, otec všetkých ľudí, pamätaj na dielo svojich rúk

a daj, nech majú všetci prácu a životné podmienky dôstojné človeka.

Bože, posväť nás svojou spravodlivosťou.

Otče náš, ktorý si na nebesiach,
posväť sa meno tvoje,
príď kráľovstvo tvoje,
buď vôľa tvoja ako v nebi, tak i na zemi.
Chlieb náš každodenný daj nám dnes.
A odpusť nám naše viny,
ako i my odpúšťame svojim vinníkom,
a neuveď nás do pokušenia,
ale zbav nás zlého.

MODLITBA

Bože, Stvoriteľ všetkého, ty si nám dal prácu ako životný údel; dopraj láskavo, aby sme podľa príkladu svätého Jozefa a pod jeho ochranou vykonávali všetky svoje povinnosti a dosiahli sľúbenú odmenu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Ak nepredsedá kňaz alebo diakon a pri recitovaní jednotlivca sa modlitba zakončí takto:

Nech nás žehná Pán,
nech nás chráni od zlého
a nech nás privedie do večného života.

Amen.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky