## 8. január 2023

## KRST PÁNA
sviatok

Posvätné čítanie

Bože, príď mi na pomoc.

Pane, ponáhľaj sa mi pomáhať.

Sláva Otcu i Synu i Duchu Svätému.
Ako bolo na počiatku, tak nech je i teraz i vždycky i na veky vekov. Amen. Aleluja.

Tento úvod sa vynecháva, ak sa čítanie začína invitatóriom.

HYMNUS

Keď splniť úlohu mal Ján,

ktorú mu kázal Tvorca sám,

Pán do Jordánu zostúpil

a jeho vody posvätil.

On nemusel sa obmývať,

veď zrodila ho Panna-Mať;

lež týmto svojím obmytím

chce zbaviť ľudí hriechov, vín.

Zaznieva Otcov hlas z výšin:

„To je môj milovaný Syn!“

A hľa, Duch zostupuje naň

v podobe holubice sám.

A v tomto svätom tajomstve

sa sláva svätej Cirkvi skvie;

tri božské sú s ňou osoby,

no jeden Boh vždy pôsobí.

Kriste, si pravda, život náš,

kiež od nás úctu, slávu máš;

ty, sláva Otca, Ducha jas,

zjavuješ sa nám v každý čas. Amen.

PSALMÓDIA

Ant. 1 Hlas Pánov nad vodami; zahrmel Boh veleby.

Žalm 29
Chválospev na Pánovo slovo
Z neba zaznel hlas: „Toto je môj milovaný Syn.“ (Mt 3, 17)

Vzdávajte Pánovi, synovia Boží, *

vzdávajte Pánovi slávu a moc.

Vzdávajte Pánovi slávu hodnu jeho mena, *

v posvätnom rúchu klaňajte sa Pánovi.

Hlas Pánov nad vodami; †

zahrmel Boh veleby, *

Pán nad veľkými vodami!

Hlas Pánov – taký mohutný! *

Hlas Pánov – taký veľkolepý!

Hlas Pánov láme cédre; *

aj libanonské cédre láme Pán.

Libanon rozkýva do tanca ako teliatko *

a Sarion ako byvolča.

Hlas Pánov metá blesky ohnivé, †

hlas Pánov púšťou otriasa, *

Pán otriasa púšťou Kádeš.

Hlas Pánov urýchľuje pôrod jeleníc, †

obnažuje húštiny. *

A v jeho chráme všetci volajú: Sláva!

Pán tróni nad záplavami vôd, *

Pán bude tróniť ako večný kráľ.

Pán dá silu svojmu ľudu, *

Pán požehná svoj ľud pokojom.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Hlas Pánov nad vodami; zahrmel Boh veleby.

Ant. 2 Nech sa ti klania celá zem, Pane, a nech sa teší, že si vyšiel ako nové svetlo pre všetky veky.

Žalm 66
Hymnus k ďakovnej obete
O vzkriesení Pána a obrátení národov. (Hesychius)
I

Jasaj Bohu, celá zem; †

hrajte a spievajte na slávu jeho mena, *

vzdávajte mu chválu.

Hovorte Bohu: „Aké úžasné sú tvoje diela. *

Pre tvoju nesmiernu moc budú sa ti líškať tvoji nepriatelia.

Nech sa ti klania celá zem a nech ti spieva, *

nech ospevuje tvoje meno.“

Poďte a pozrite na Božie diela; *

úžas budia skutky, ktoré koná ľuďom.

More premieňa na suchú zem, †

rieku možno prejsť suchou nohou; *

preto sa tešíme z neho.

Svojou mocou panuje naveky, †

očami pozoruje národy; *

aby sa buriči nevypínali.

Velebte, národy, nášho Boha *

a rozhlasujte jeho chválu;

on dal život našej duši *

a chráni naše nohy pred pádom.

Veď ty, Bože, si nás vyskúšal, *

pretavil si nás ohňom, ako sa taví striebro.

Voviedol si nás do osídla, *

na plecia si nám naložil súženia.

Nechal si ľudí chodiť po našich hlavách; †

prešli sme cez oheň a cez vodu, *

ale napokon si nám dal pookriať.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nech sa ti klania celá zem, Pane, a nech sa teší, že si vyšiel ako nové svetlo pre všetky veky.

Ant. 3 Nech je zvelebený Boh, ktorý nám dal život a dal nám pookriať.

II

Vojdem do tvojho domu so zápalnými obetami, *

splním ti sľuby,

ktoré ti zložili moje pery *

a moje ústa vyriekli, keď som bol v súžení.

Bohaté žertvy ti prinesiem, pre teba spálim barance, *

obetujem ti býčky a kozliatka.

Poďte sem a počúvajte, †

všetci ctitelia Boží, *

vyrozprávam vám, aké veľké veci mi urobil.

Moje ústa ho vzývali *

a môj jazyk velebil.

Keby som sa v srdci upriamil na neprávosť, *

Pán by ma nevyslyšal.

Ale Boh ma vyslyšal, *

všimol si hlas mojej vrúcnej modlitby.

Nech je zvelebený Boh, lebo neodmietol moju modlitbu *

a neodňal mi svoje milosrdenstvo.

Sláva Otcu i Synu *

i Duchu Svätému.

Ako bolo na počiatku, tak nech je i teraz i vždycky *

i na veky vekov. Amen.

Ant. Nech je zvelebený Boh, ktorý nám dal život a dal nám pookriať.

Toto je môj milovaný Syn.

Počúvajte ho.

PRVÉ ČÍTANIE

Z Knihy proroka Izaiáša

42, 1-9; 49, 1-9

Tichý Pánov služobník, svetlo národov

Hľa, môj služobník, priviniem si ho;

vyvolený môj, mám v ňom zaľúbenie!

Vložil som na neho svojho ducha;

právo prinesie národom.

Nebude kričať ani hlučne volať,

nebude počuť na ulici jeho hlas.

Nalomenú trsť nedolomí,

hasnúci knôtik nedohasí,

bude uplatňovať právo.

Nezoslabne, nezlomí sa,

kým nezaloží právo na zemi.

Na jeho zákon čakajú ostrovy.

Toto hovorí, Pán, Boh,

ktorý stvoril nebesia a rozostrel ich,

upevnil zem a jej rastlinstvo,

ktorý dáva dych života ľudu, čo na nej žije,

a ducha tým, čo po nej chodia.

„Ja, Pán, som ťa povolal v spravodlivosti

a vzal som ťa za ruku.

Utvoril som ťa

a zmluvou ľudu som ťa urobil,

svetlom národov,

aby si otvoril oči slepým,

vyviedol väzňov zo žalára

a z väznice tých, čo sedia v temnotách.

Ja som Pán, toto je moje meno;

svoju slávu inému nedám

ani svoju chválu modlám.

Hľa, predošlé veci sa splnili

a ja oznamujem nové.

Dám vám o nich počuť skôr, než nastanú.“

Počúvajte ma, ostrovy,

dávajte pozor, národy v diaľavách:

Pán ma z matkinho lona povolal,

už v živote mojej matky myslel na moje meno,

ústa mi urobil sťa ostrý meč,

ukryl ma v tôni svojej ruky.

Utvoril ma ako zaostrený šíp,

do svojho tulca ma uložil.

A povedal mi: „Ty si môj služobník,

Izrael, na tebe ukážem svoju slávu.“

Ja som povedal: „Nadarmo som sa namáhal,

márne a zbytočne som mrhal svoju silu.

Ale moje právo je isté u Pána

a moja odmena u môjho Boha.“

A teraz hovorí Pán,

ten, čo si ma utváral za služobníka už v matkinom lone,

aby som priviedol k nemu Jakuba

a Izraela okolo neho zhromaždil;

tak som bol poctený v očiach Pána

a môj Boh sa mi stal silou.

Povedal: „To je málo, že si môj služobník,

aby si obnovil Jakubove kmene

a naspäť priviedol zvyšok Izraela.

Urobím ťa svetlom národov,

aby moja spása siahala až do končín zeme.“

Toto hovorí Pán,

Vykupiteľ Izraela a jeho Svätý,

tomu, ktorého životom pohŕdajú,

ktorým opovrhujú v národe,

otrokovi mocných:

„Králi to uvidia a povstanú,

podobne i kniežatá, a budú sa klaňať

kvôli Pánovi, pretože je verný,

kvôli Svätému Izraela, ktorý si ťa vyvolil.“

Toto hovorí Pán:

„V milostivom čase ťa vyslyším

a v deň spásy ti pomôžem,

ochránim ťa a zmluvou ľudu ťa urobím,

aby si pozdvihol krajinu

a rozdelil spustošené dedičstvo,

aby si väzňom povedal: ‚Vyjdite!‘

a tým, čo sú vo tme: ‚Zjavte sa!‘

Budú sa pásť popri cestách,

ich pastva bude na všetkých holých pahorkoch.“

RESPONZÓRIUM

Porov. Mt 3, 16. 17; Lk 3, 22

Keď bol dnes Pán pokrstený v Jordáne, otvorilo sa nebo, spočinul nad ním Duch ako holubica a zaznel Otcov hlas: * Toto je môj milovaný Syn, v ktorom mám zaľúbenie.

Duch Svätý zostúpil na neho v telesnej podobe ako holubica a z neba zaznel hlas: * Toto je môj milovaný Syn, v ktorom mám zaľúbenie.

DRUHÉ ČÍTANIE

Z Rečí svätého biskupa Gregora Nazianzského

(Oratio 39 in sancta Lumina, 14-16. 20: PG 36, 350-351. 354. 358-359)

Kristov krst

Kristus je osvietený; nechajme sa osvietiť aj my. Kristus sa dáva pokrstiť; zostúpme s ním do vody aj my, aby sme s ním mohli aj vystúpiť.

Ján krstí, Ježiš prichádza na krst. Možno aj preto, aby posvätil toho, ktorý ho pokrstil. Ale celkom isto preto, aby pochoval vo vode celého starého Adama. Pred nami a kvôli nám posväcuje Jordán, aby posväcoval Duchom a vodou, lebo aj sám bol duch a telo.

Ján Krstiteľ sa zdráha, Ježiš nalieha. „Ja by som sa mal dať tebe pokrstiť,“ hovorí lampa Slnku, hlas Slovu, priateľ Ženíchovi, najväčší medzi tými, čo sa narodili zo ženy, Prvorodenému zo všetkého stvorenia; ten, ktorý už v matkinom lone plesá, tomu, ktorý v živote matky prijal poklonu; ten, ktorý je predchodcom a bude aj ďalej predchodcom, tomu, ktorý sa zjavil a ešte sa zjaví. „Ja by som sa mal dať tebe pokrstiť,“ dodaj: a kvôli tebe. Lebo vedel, že bude pokrstený krstom mučeníctva, alebo že ako Peter nebude mať umyté len nohy.

Ježiš vystupuje z vody a vynáša so sebou svet do výšav a vidí, ako sa trhá a otvára nebo, ktoré Adam zavrel sebe i svojim potomkom tak, ako bol aj raj zavretý ohnivým mečom.

Duch svedčí o Ježišovom božstve, veď prichádza ako k seberovnému. Hlas zaznieva z neba, lebo odtiaľ pochádza ten, ktorému svedectvo patrí. Prichádza ako holubica, ktorú vidno v telesnej podobe, lebo chce vzdať poctu Ježišovmu telu, ktoré je zbožstvené, je teda Božie. A zároveň oznamuje, ako holubica kedysi, pred dávnymi vekmi, koniec potopy.

Uctime si teda dnes Kristov krst a slávme dôstojne tento sviatok.

Celkom sa očistite a dajte sa očistiť. Boh sa z ničoho tak neteší, ako z obrátenia a spásy človeka, pre ktorého je každé slovo a každá sviatosť, aby ste svietili ako hviezdy na oblohe a boli akousi životnou silou pre ostatných ľudí. Tak budete stáť ako dokonalé svetlá pri onom veľkom svetle a naplní vás jas toho svetla, ktoré je v nebi, a budete požívať oveľa jasnejšie a čistejšie svetlo Trojice, z ktorého iba jeden lúč, vychádzajúci z jediného božstva, ste nateraz neúplne prijali v Kristovi Ježišovi, našom Pánovi. Jemu sláva a moc na veky vekov. Amen.

RESPONZÓRIUM

Ž 114, 5

Dnes sa otvorilo nebo a voda mora sa stala sladkou, zem plesá, vrchy a pahorky sa radujú; * Lebo Ján pokrstil Krista v Jordáne.

Čo ti je, more, že utekáš, a tebe, Jordán, že sa naspäť obraciaš? * Lebo Ján pokrstil Krista v Jordáne.

HYMNUS TE DEUM

Teba, Bože, chválime, *

teba, Pane, velebíme,

Teba, večný Otče, *

uctieva celá zem.

Tebe všetci anjeli, *

tebe nebesia i všetky mocnosti,

tebe cherubíni a serafíni *

bez prestania prespevujú:

Svätý, * svätý, * svätý *

Pán, Boh zástupov.

Plné sú nebo i zem *

tvojej veleby a slávy.

Teba oslavuje *

slávny zbor apoštolov;

teba velebí *

veľký počet prorokov;

teba chváli *

vznešený zástup mučeníkov;

teba oslavuje *

svätá Cirkev po celej zemi,

teba, Otče, *

nesmierne velebného,

i tvojho milovaného, *

pravého a jediného Syna,

aj Ducha Svätého, *

Tešiteľa nášho.

Kriste, *

ty si kráľ slávy.

Ty si Otcov Syn *

od večnosti.

Ty si neváhal vstúpiť do života Panny, *

stal si sa človekom, aby si vykúpil človeka.

Ty si zvíťazil nad smrťou *

a otvoril si veriacim nebeské kráľovstvo.

Ty sedíš po pravici Boha *

v sláve svojho Otca.

Veríme, *

že ako sudca ešte raz prídeš.

Preto ťa prosíme, pomáhaj svojim služobníkom, *

ktorých si vykúpil predrahou krvou.

Pripočítaj nás k svojim svätým *

vo večnej sláve.

Táto posledná časť sa môže vynechať.

Zachráň, Pane, svoj ľud *

a žehnaj svojich dedičov.

A spravuj ich *

a vyvýš ich až naveky.

Po všetky dni *

dobrorečíme tebe.

A chválime tvoje meno naveky, *

až na veky večné.

Vo svojej láskavosti, Pane, *

chráň nás v tento deň pred hriechom.

Zmiluj sa, Pane, nad nami, *

zmiluj sa nad nami.

Tvoje milosrdenstvo, Pane, nech je nad nami, *

ako dúfame v teba.

V teba, Pane, som dúfal, *

nebudem zahanbený naveky.

MODLITBA

Modlime sa.

Všemohúci a večný Bože, keď bol Ježiš Kristus pokrstený v Jordáne a vznášal sa nad ním Duch Svätý, slávnostne si vyhlásil, že je tvojím milovaným Synom; dopraj nám, svojim deťom, zrodeným z vody a Ducha Svätého, stále zotrvávať v tvojej priazni. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote Ducha Svätého po všetky veky vekov.

Amen.

Potom, aspoň pri spoločnom recitovaní, sa dodá:

Dobrorečme Pánovi.

Bohu vďaka.

V predĺženom slávení vigílie v nedeľu a na slávnosti pred hymnom Te Deum sa recitujú chválospevy a číta sa evanjelium, ako je to naznačené v Dodatku (online zatiaľ nie je spracovaný).

Ak sa ofícium posvätného čítania koná bezprostredne pred inou hodinou, vtedy sa na začiatku čítania môže brať hymnus z tej liturgickej hodiny; na konci čítania sa vynechá záverečná modlitba aj zvolanie a na začiatku nasledujúcej hodiny sa vynechá úvodný verš so Sláva Otcu.

Text © KBS. Texty sú publikované s vedomím KBS ako pracovná verzia.

© 1999-2023 J. Vidéky